SunOnline: Raees Nasheed ge vaahaka thah China safeeru dhogu kuravvaifi\nޝަފްނާ ހުސައިން 13 Jul 2020, 17:44\nރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދާއި، ޗައިނާގެ ސަފީރު ޖަންގް ލީޖޮންގް ބައްދަލުކުރެއްވުން -- ފޮޓޯ/ ރައްޔިތުންގެ މަޖިިލިސް\nކުރީގެ ރައީސް، އަބްދުﷲ ޔާމީންގެ ވެރިކަމުގައި ރާއްޖޭގެ 12 ރަށެއް ޗައިިނާ ސަރުކާރުގެ ކުންފުނިތަކަށް ވިއްކާލާފައިވާ ކަމަށް އެމްޑީޕީގެ ރައީސް، ރައީސް މުހައްމަދު ނަޝީދު ވިދާޅުވީ ވާހަކަ، ޗައިނާއިން ރާއްޖެއަށް ކަނޑައަޅާފައި ހުންނަވާ ސަފީރު ޖަންގް ލީޖޮންގް ދޮގުކުރައްވައިފިއެވެ.\nނަޝީދު އެހެން ވިދާޅުވެފައި ވަނީ ދިވެހި ސަރުކާރަށް ފާޑުކިޔައި، އިންޑިއާ ނޫސްވެރިިޔަކު ލިޔުނު ލިޔުމަކާ ގުޅިގެން އެމަނިކުފާނު ލިޔުއްވި ހުޅުވާލެވިފައިވާ ސިޓީފުޅެއްގައެވެ. އެ ސިޓީފުޅައި ރައީސް ނަޝީދު އިތުރަށް ވިދާޅުވީ ރައީސް ޔާމީން ރާއްޖޭގެ އިސްތިގުލާލު ޗައިނާގެ ކޮމިއުނިސްޓް ޕާޓީއަށް ވިއްކާލާފައިވާ ކަމަށެވެ.\nއެ ސިޓީފުޅާ ގުޅިގެން ޗައިނާ ސަފީރު ވިދާޅުވީ ޗައިނާއާ ގުޅޭގޮތުން ރައީސް ނަޝީދު ދެއްކެވި ވާހަކަތަކުގައި އެއްވެސް ހަގީގަަތެއް ނެތް ކަމަށެވެ.\nއަދި ސަރުކާރު ހިންގާ މައި ޕާޓީގެ ރައީސަށް ކަމުގެ ދެކޮޅު ހަގީގަތް ބައްލަވާލައްވަން ވަގުތު ނެތުމުން ހިތާމަކުރައްވާކަމަށް ވެސް ވިދާޅުވިއެވެ.\n"ބާރަ ރަށެއްގެ ވާހަކައެއް ނޯންނާނެ. ތެދުވެރިކަމާއެކު ބައްލަވާ،" ރައީސް އިބްރާހިމް މުހައްމަދު ސޯލިހާއި ފޮރިން މިނިސްޓަރު އަބްދުﷲ ޝާހިދު ވެސް ޓެގް ކުރައްވައި ކުރެއްވި ޓުވީޓުގައި ސަފީރު ވިދާޅުވިއެވެ.\nސަފީރު ވިދާޅުވީ ރާއްޖެއާއި ޗައިނާއާ ދެމެދު އޮންނަ ގުޅުމަކީ ހަމަހަމަކަމާއި، ގައުމުގެ އިސްތިގުލާލަށް އިހްތިރާމްކުރުމާއި އަދި ދެގައުމަށް ފައިދާކުރާ ކަންކަމުގެ މައްޗަށް ކަމަށެވެ.\nއެގޮތުން މިއަހަރު ޗައިނާ ސަރުކާރަށް ދައްކަން އޮތް 100 މިލިއަން ޑޮލަރުގެ ތެރެއިން، ޖީ20ގެ އެއްބަސްވުމުގެ ދަށުން 25 މިލިއަން ޑޮލަރުގެ ވޭވް އޮފްއެއް ދޭން ޗައިނާއިން ނިންމާފައިވާކަން ވެސް ސަފީރު ވަނީ ފާހަގަކުރައްވައިފައެވެ.\nހަމައެއާއެކު މިހާރު ރާއްޖެއަށް ކުރިމަތިވެފައިވާ ދަތިކަމުން އަރައިގަތުމަށް ވެސް އިތުރު ލުއިތަކާއި އެހީތެރިކަން ރާއްޖެއަށް ފޯރުކޮށްދިނުމާ ގުޅޭގޮތުން ވެސް މަޝްވަރާކުރަމުން އަންނަކަމަށް ސަފީރު ވިދާޅުވިއެވެ.\nސަފީރު ވިދާޅުވީ ކޮވިޑް19 އާ ދެކޮޅަށް ރާއްޖެއިން ކުރާ މަސައްކަތުގައާއި ފަތުރުވެރިކަމާއި އެހެނިހެން ބޮޑެތި މަޝްރޫއުތަކުގައި ވެސް ޗައިނާއިން ރާއްޖެއާއެކު ވަރަށް ކައިރިން މަސައްކަތްކުރަމުން އަންނަ ކަމަށެވެ.\nމީގެ ކުރިންވެސް ރައީސް ނަޝީދު ޗައިނާއާ ގުޅޭގޮތުން ދައްކަވާ އެކި ވާހަކަތަކާ ގުޅިގެން އެކި ފަހަރުމަތިން ހޫނު ރައްދުތައް ސަފީރު ދެއްވަ އެވެ.\nއިންޑިއާގެ ފަސް ޖާސޫސޫން ޗައިނާއިން ދޫކޮށްލަނީ


SunOnline: Retire koh Sendi Rahfushah, Mi dhiriulhun maa hiyfasheyha\nރިޓަޔާކޮށް ސެންޑީ ރަށްފުށަށް، މި ދިރިއުޅުން މާ ހިތްފަސޭހަ\nނަޖާހު މަސްއޫދު 24 May 2020, 08:53\nސެންޑީ އާއި އޭނާގެ އަންހެނުން ބ. ފުޅަދޫގައި: މި ދެމަފިރިންގެ ދިރިއުޅުން ވަނީ އެ ރަށަށް ބަދަލުކޮށްފައި -- ފޮޓޯ/ ސެންޑީ\nހުސެއިން ރަޝީދު (ސެންޑީ) ހަނދާން ހުންނައިރުންސުރެ ވެސް ބައްޕަ އިސްމާއިލް ރަޝީދާ އެއްކޮށް އަތޮޅު ތެރޭގެ ރަށްތަކަށް ދަތުރުކޮށް އުޅުނެވެ. ބައްޕަގެ ލޯންޗުގައި ބޮޑުބޭބެ ވިހަމަނާފުއްޓަށް ގޮސް އުޅުނު ހަނދާނާއި، ރިޔާ ނެގި ދޯނީގައި ބައްޕަގެ އެނބޫދޫފިނޮޅަށް މުޅި އާއިލާ ގޮސް، އެތަނުގައި މަަސް ހިފައިގެން ކައިގެން އުޅުނު ހަނދާން އޭނާ އަދިވެސް ހުރެ އެވެ.\nބޮޑު ޗުއްޓީގައި އޭނާގެ ބައްޕަ ދެ އަނބިންނާއި، ނުވަ ދަރިން ގޮވައިގެން އަނގަމަތި ދޯނިތަކުގައި އުުތުރުގެ އަތޮޅުތަކަށް ކުރި ދަތުރުތަކަކީވެސް ސެންޑީގެ ކުޑަ އިރުގެ ފޮނި ހަނދާންތަކެވެ. އެފަަދަ ދަތުރުތަކުގައި އެ އާއިލާ އާންމުކޮށް ގޮސް އުޅޭނީ ހދ. އަތޮޅަށެވެ. އެ އަތޮޅު ވައިކަރަދޫ އަކީ އޭނާގެ ބައްޕަގެ މައިފުށު ތިމާގެ މީހުން ތިބޭ ރަށެކެވެ. ސެންޑީގެ ކާފަ ހދ. އަތޮޅުގެ އަތޮޅުވެރިކަން ކުރެއްވި އިރު އޭނާގެ ބައްޕަ އުޅެ ބޮޑުވީ ހދ. ގައެވެ. އެހެންކަމުން އެ އަތޮޅަކީ އެ އާއިލާގެ ހިތާ ވަރަށް ކައިރީގައި އޮންނަ އަތޮޅެކެވެ.\nށ. އެރިޔަދޫއަކީވެސް ބޮޑު ޗުއްޓީގައި އެ އާއިލާ ގޮސް އުޅުނު ރަށެކެވެ. ސެންޑީގެ ބައްޕަ ރިޓަޔާ ކުރުމަށް ފަހު، އެ ރަށް ނަގައިގެން އެ ރަށުގައި ދަނޑުހެއްދި އެވެ. ސެންޑީމެން އެ ރަށުގައި އުޅުނީ ފަން ޖިފުޓީގަ އެވެ. ފެންވަރައި ހެދީ ވަޅަކުންނެވެ. ކައި އުޅުނީ ބައްޕަ ހައްދާ މޭވާ އާއި ތަރުކާރީ އަދި ފަރުން ހިފާ މަސްތަކެވެ.\n"[ބައްޕަ] އެރިޔަދޫއަށް ވަޑައިގެންނަވާނެ ސްކޫލް ހޮލިޑޭގައި. ހަމަ ފެމެލީ އެއްކޮށް ފަން ޖިފުޓިގަނޑުގައި، ފާހާނާ އިންނާނީ ހަމަ ބީޗުގައި. ދެން ވަޅެއް އިންނާނެ ފެންވަރާލަން. ފެމެލީ އެއްކޮށް ވަރަށް ދަތުރުކުރެވިފައި ހުންނާނެ އެ ރަށަށް،" ސެންޑީ އޭނާގެ ކުޑައިރުގެ ހަނދާންތައް ކިޔައިދިނެވެ. "[ބައްޕަ] ދަނޑު ހެއްދެވި އިރު މަސް ހިފައިގެން ލާންދާ އުކައިގެން ކައިގެން އުޅެން ވާނީ. އެހެންނުންވާނީ. ތަރުކާރީއާ މޭވާ ލިބޭ. މަސް ހަމަ ހިފަން ޖެހޭނީ،"\nސެންޑީގެ ކުޑަ އިރުގެ ފޮޓޯއެއް: ށ. އެރިޔަދޫގައި އޭނާގެ އާއިލާ އުޅުނީ ފަން ޖިފުޓީތަކުގައި -- ފޮޓޯ/ ސެންޑީ\nސެންޑީގެ ކުޑަ އިރުގެ ފޮޓޯއެއް: ކުޑައިރު ބައްޕައާއެކު އަނގަމަތި ދޯނިތަކުގައި އުތުރުުގެ އަތޮޅަތަކަށް ދަތުރު ކުރި ހަނދާން އޭނާ އަދިވެސް ހުރޭ -- ފޮޓޯ/ ސެންޑީ\nކުޑައިރުގެ ދަތުރުތައް ކިތަންމެ މަޖަލަސް އޭރު މާލެ ނޫން ރަށަކަށް ދިރިއުޅުން ބަދަލު ކުރުމުގެ އެއްވެސް ހިޔާލެއް ސެންޑީގެ ނެތެވެ. އެއީ އޭނާގެ މުޅި އާއިލާ އާއި ރައްޓެހިން ތިބީ މާލޭގައި ކަމުންނެވެ. ނަމަވެސް ޑައިވިން ދާއިރާގައި 37 އަހަރުގެ ޝަރަފުވެރި ކެރިއަރެއް ނިިންމާލައި ރިޓަޔާ ކުރުމާ ހިސާބަށް ދިޔަ އިރު ސެންޑީގެ ވިސްނުން ހުރީ މުޅިން ބަދަލުވެފަ އެވެ.\nފަހުރުވެރި ކެރިއަރުން އަތްވީއްލައި ހިތްހަމަޖެހުމަށް\nސެންޑީއާއި މޫދާ ދެމެދު އަބަދުވެސް އޮންނަނީ ހާއްސަ ގުޅުމެކެވެ. ކުޑައިރުއްސުރެ ބައްޕަ ފަހަތުން މޫދަށް އެރި އޭނާ ސްނޯކަލް ކުރަން ފަށައިފި އެވެ. ސްކޫލު ދުވަސްވަރު ހަފްތާ ބަންދުގައި ރާޅުގަނޑަށް ރާޅާ އަޅަން ގޮސް އެކަންވެސް ދަސްކުރި އެވެ. ސެންޑީ އެންމެ ފުރަތަމަ ޑައިވެއް ކުރީ 1981 ވަނަ އަހަރު ހުޅުލޭ ކައިރިއަށް "މޯލްޑިވްސް ވިކްޓަރީ" ބޯޓު ފެތުނުތާ ދެތިން ދުވަސް ފަހުން އެ ބޯޓުގެ ފޮޓޯ ނަގާށެވެ. އޭރު އޭނާ އުޅުނީ މަޖީދިއްޔާ ސްކޫލުގަ އެވެ. އެއީ އޭނާގެ ޅިޔަނު ދިން ފުރުސަތެެކެވެ. އޭނާގެ ޅިޔަނަކީ އޭރު އޮސްޓްރޭލިއާގެ ކޮމާޝަލް ޑައިވަރެކެވެ.\nސެންޑީ އެންމެ ފުރަތަމަ ވަޒީފާއެއްގެ ގޮތުގައި ޑައިވް ކުރަން ފެށީވެސް ފޮޓޯ ނަގާށެވެ. އެއީ ނޮވެލްޓީގެ ވެރިޔާ އަލްމަރުހޫމް އަލީ ހުސެއިން ދެއްވި މަސައްކަތެކެވެ. ފަހުން ފަރުކޮޅުފުށީގައި އަންޑާ ވޯޓާ ވީޑިއޯ ގްރަފާއަކަށް ހަ އަހަރުވަންދެން މަސައްކަތް ކުރި އެވެ. އަދި 1986 ވަނަ އަހަރު ސެންޑީ ޔޫއެންޑީޕީގެ ޑައިވިން ކޯހެއްގެ އިތުރުން ޑައިވިން މާސްޓާ ކޯސްވެސް ފުރިހަމަ ކުރި އެވެ. އޭރު ޑައިވިންގައި އުޅޭ ދިވެހީން އިނގިލިން ގުނާލެވޭނެ އެވެ.\nމަދު އަހަރުތަކެއްގެ ތެރޭގައި ޑައިވިން އިންސްޓްރަކްޓާ ކޯހާއި، ސްޓާފް އިންސްޓްރަކްޓާ ކޯހާއި، ކޯސް ޑައިރެކްޓާ ކޯސް އޭނާ ފުރިހަމަ ކުރި އެވެ. އެއާއެކު އެތައް ބަޔަކަށް ޑައިވް ކުރަން ދަސްކޮށްދިނުމުގެ އިތުރުން، ޑައިވް ކުރަން ދަސްކޮށްދޭ އިންސްޓްރަކްޓަރުންނަށް އިންސްޓްރަކްޓަރުކަންވެސް އޭނާ ކިޔަވައިދިނެވެ.\nސެންޑީގެ ޒުވާން އިރުގެ ފޮޓޯއެއް: މިހާރު އޭނާ އަކީ ޑައިވިން ދާއިރާގެ ހޯލް އޮފް ފޭމްގައި ހިމެނޭ މީހެއް -- ފޮޓޯ/ ސެންޑީ\nސެންޑީއާއި އޭނާގެ އަންހެނުން ޒުވާން އިރު -- ފޮޓޯ/ ސެންޑީ\nދެ ހާހުގެ ކުރީ ކޮޅު ބޭރު މީހުން ހިސޯރުކޮށްފައި އޮތް ރާއްޖޭގެ ޑައިވިން ދާއިރާގެ ތެރެއަށް ދިވެހީން ވެއްދުމުގައި ސެންޑީގެ ހިއްސާ ވަރަށް ބޮޑެވެ. ހަމަައެކަނި ބޭރު މީހުން ޑައިވް ސެންޓަރު ހިންގި ދުވަސްވަރެއްގައި ސެންޑީ ބޭނުންވީ ދިވެހީން ހިންގާ ޑައިވް ސެންޓަރުތައް ހުރުމަށެވެ. ދިވެހީންނަށް ފުރުސަތުތައް ފަހި ކުރުމަށެވެ. އެހެންވެ، ދިވެހީން ހިންގާ ޑައިވް ސެންޓަރެއް ހެދުމުގެ ހުށަހެޅުމާ އެކު 2004 ވަނަ އަހަރު ސެންޑީ ހުރިހާ ރިސޯޓު އޯނަރުންނަށް ސިޓީ ފޮނުވި އެވެ.\nއެ ސިޓީއަށް ޖަވާބު ދިނީ މަޝްހޫރު ވިޔަފާރިވެރިޔާ ގާސިމް އިބްރާހިމެވެ. ސެންޑީގެ ހިޔާލު ކަމުގޮސްގެން ގާސިމް ވަކިން ކުންފުންޏެއް ރަޖިސްޓްރީކޮށް، ހޮލިޑޭ އައިލެންޑްގައި ޑައިވް ސެންޓަރެއް ހެދި އެވެ. އަދި އެތަން ސެންޑީއާ ހަވާލުކުރި އެވެ. އެއީ ރާއްޖޭގައި ދިވެހި ރިސޯޓު އޯނަރަކު ހިންގި ފުރަތަމަ ޑައިވް ސެންޓަރެވެ. އެފަހުން 2006 ވަނަ އަހަރު ސެންޑީގެ އެހީއާއެކު ގާސިމް ސަން އައިލެންޑުގައި އިންސްޓިޓިއުޓް އޮފް ވޯޓާސްޕޯޓްސް އެންޑް ހޮސްޕިޓާލިޓީ ޓްރެއިނިން ސެންޓާގެ ނަމުގައި ޑައިވިން ކިޔަވައިދޭ އިންސްޓިޓިއުޓެއްވެސް އުފެއްދި އެވެ. ފަހުން އެތަންވީ ވިލާ ކޮލެޖުގެ ފެކަލްޓީއަކަށެވެ. އެ ފެކަލްޓީގެ ޑީނަކަށްވީ ސެންޑީ އެވެ.\nތިރީސް ހަތް އަހަރުގެ ކެރިއަރުގައި ސެންޑީ 1600އެއްހާ ޑައިވަރުން އުފެއްދި އެވެ. އޭނާ ކިޔަވައިދިން ބައެއް މީހުން ރާއްޖޭގެ ޑައިވިންގެ ދާއިރާގެ އެންމެ އުހަށް ގޮސްފި އެވެ. ކޯސްޓްގާޑުގެ ޑައިވިން ޔުނިޓު ހެދުމުގައިވެސް ސެންޑީ ވަރަށް ބޮޑު އެހީތެރިކަމެއް ފޯރުކޮށްދިނެވެ. ރައީސް ނަޝީދުގެ ވެރިކަމުގައި ކަނޑުއަޑީގައި ޑައިވްކޮށްގެން ބޭއްވި ކެބިނެޓު ބައްދަލުވުން އިންތިޒާމު ކުރުމުގައިވެސް އިސްކޮށް އުޅުނެވެ. އޭނާގެ ހިދުމަތަށްް ޓަކައި ރައީސުލްޖުމްހޫރިއްޔާގެ އިނާމާއި ޓޫރިޒަމް އެވޯޑްވެސް ލިބުނެވެ.\nސެންޑީއަކީ ގިނަ އަދަދެއްގެ ޑައިވަރުން ތަމްރީނުކޮށްދީފައިވާ މީހެއް: ޑައިވިން ދާއިރާގައި ރާއްޖޭގެ އެންމެ ތަޖުރިބާ ހުރި އެކަކީ އޭނަ -- ފޮޓޯ/ ސެންޑީ\nކިތަންމެ ލޯބިން ކުރި މަސައްކަތަކަސް މަސައްކަތުގެ ޕްރެޝަރު ވަކި ހިސާބަކުން ސެންޑީއާ އަރާ ހަމަކުރި އެވެ. ދުވާލެއްގެ މައްޗަށް 300 މީހުން މޫދަށް ބާލައިގެން އުޅޭ އިރު އެއިން މީހަކަށް ވެދާނެ ކަމަކާ މެދު އަބަދު ވިސްނަން ޖެހުން ވާން ފެށީ ބޮލުގެ ރިހުމަކަށެވެ. އެހެންވެ އޭނާ ނިންމީ އުމުރުން 50 އަހަރުވުމުން ރިޓަޔާ ކުރާށެވެ. އެއީ އޭނާއަށް 50 އަހަރުވާއިރު އޭނާގެ ދެ ދަރީން މާސްޓާސް ހަދައި ނިމޭނެތީ އެވެެ. އޭނާގެ ވިސްނުމަކަށްވީ ރިޓަޔާކޮށްގެން ކޮންމެވެސް ރާއްޖެ ތެރޭ ރަށަކަށް ގޮސް ހިތްހަމަޖެހިލައިގެން ދިިރިއުޅޭށެވެ.\n"އަސްލު ޕްރެޝަރު ވަރަށް ބޮޑު. އޭރު ގާތްގަނޑަކަށް ދުވާލަކު 300 މީހުން މޫދަށް އެބަ އެރޭ. އެރޭ އިރު ޒިންމާ ވަރަށް ބޮޑުވޭތާ. އެހެންވީމަ ސިކުނޑީގައި އަބަދުވެސް އިންނަނީ މީހަކަށް ކަމެއް ވެދާނެއޭ. މީހެއްގެ ފަރުވާ ކުޑަކަމުން މީހަކަށް ކަމެއް ވެދާނެ ކަމަށް ވިސްނާ، އެ ޕްރެޝާ ވަރަށް ހައި،" ސެންޑީ ކިޔައިދިނެވެ.\nފީނައިގެން ހޯދި ފައިސާއިން ދަރިންނަށް ކިޔަވައިދީ ނިންމާލާފައި 2018 ވަނަ އަހަރު ސެންޑީ ރިޓަޔާ ކުރީ ވިލާގެ ޑައިވިން ކުންފުންޏާއި ފެކަލްޓީގެ ހުންގާނު އޭނާ އުފެއްދި ގާބިލު މީހުންނާ ހަވާލުކޮށްފަ އެވެ.\nއާ މަންޒިލަކަށް ފުޅަދޫ\nދުވިސައްތައެއްހާ މީހުންގެ އާބާދީއެއް އޮންނަ ފުޅަދޫއަކީ ހިމަ ދިގުކޮށް އޮންނަ ކުޑަ ކުޑަ ރަށެކެވެ. ރަށް ހަނިކަމުން ކޮންމެ ތަނަކަށް ދިޔަޔަސް މޫދު ފެންނަން ހުންނާނެ އެވެ. ރީތި ފަޅެއް އަދި ބީޗެއް އޮންނަ އެ ރަށުގައި ދުއްވަނީ ދެތިން ސައިކަލެވެ. ރަށުގެ އަޑަކީ ގޮނޑުދޮށަށް ބީއްސާލާ ރާޅުގެ އަޑާއި، ޖެހޭ ރޯޅީގައި ރުއްގަހުގެ ފަތްތައް ތެޅޭ އަޑާއި، ދޫނިތަކުގެ ލަވަތަކެވެ.\nރިޓަޔާވުމަށް ފަހު ބ. ފުޅަދޫގައި ރައްޓެއްސެއްގެ ޑައިވް ސެންޓަރެއް ހިންގުމުގެ ހުށަހެޅުން ސެންޑީއަށް ލިބުނެވެ. އެކަމަކު، އޭރު އޭނާގެ ވިސްނުން ހުރީ މަސައްކަތާ ދުރުގައި ހަމަޖެހިލައިގެން އުޅޭށެވެ. ތިރީސްހަތް އަހަރު ކުރި މަސައްކަތް އަނެއްކާވެސް ކުރާކަށް ބޭނުމެއް ނުވި އެވެ. އެހެންވެ ސެންޑީ އެ ފުރުސަތު ދިނީ އޭނާގެ ދަނބިދަރިފުޅަށެެވެ. އެއީވެސް ޑައިވަރެކެވެ. ސެންޑީގެ ދަނބިދަރިފުޅު އެ ފުރުސަތު ނަގައި އެ ދެމަފިރިން ދިރިއުޅުން ފުޅަދޫއަށް ބަދަލުކުރި އެވެ.\nބ. ފުޅަދޫގައި ސެންޑީ ފަތްޖެހި ގޮނޑިއެއްގައި އޮވެ، ފޮތެއް ކިޔާލަނީ -- ފޮޓޯ/ ސެންޑީ\n"ގޫގަލްއިން 2010އިން ފެށިގެން ވަރަށް ބަލަން މި އޮތޮޅު. ވަރަށް ރީތި ކުޑަ ކުޑަ އަތޮޅެއް ވިއްޔާ. ގޮއިދު އަތޮޅު މިއީ. ބ. އަތޮޅު ނޫން މިއީ އަސްލު ގޮއިދު އަތޮޅު. ވަރަށް ރީތި ރަށްތަކެއް ހިމެނޭ ވަރަށް ރީތި ލެގޫނެއް އިންނަ އަތޮޅެއް ވީމަ،" ގޮއިދު އަތޮޅާ މެދު އޮތް ޝައުގުވެރިކަން ސެންޑީ ހިއްސާކުރި އެވެ.\nސެންޑީ އެންމެ ފުރަތަމަ ފުޅަދޫއަށް ދިޔައީ ދަރިފުޅާއި ދަނބިދަރިފުޅަށް ޒިޔާރަތް ކުރާށެވެ. އޭނާ ބުނީ ހަމަ ރަށަށް އައި ދުވަހު އެ ރަށަށް ހިތްޖެހުނު ކަމަށެވެ. އޭނާގެ ބަހުން ނަމަ ރަށް ފެނިފައި ރީތިކަމުން "މޮޔަވީ" އެވެ.\n"އަޅުގަނޑު އައިސް ބަލާލި އިރު އަޅުގަނޑު މޮޔަވެއްޖެ މި ރަށް ފެނިފައި. އަބަދުވެސް ވިސްނަން ރިޓަޔާ ކުރާނީ ކޮންމެވެސް ރަށެއްގައޭ،" ސެންޑީ ކިޔައިދިނެވެ. "ދެން އަންހެނުންވެސް ވިޒިޓްކޮށްފި. ވިޒިޓްކޮށްފައި ބުނެފި އޭ މިތާގައޭ ދެން އުޅޭނީ. ގެއެއް ހޯދަން ވީ ނުންހޭ. ޑައިވިން ސްކޫލު ހިންގަން އެ ދެ މީހުން އެކަނި ބައިތިއްބާނެ ކަމެއް ނެތޭ،"\nސެންޑީ އޭނާގެ އަންހެނުންނާއެކު: އޭނާ ބުނާ ގޮތުގައި ރަށުގައި މާ ހިތްހަމަޖެހިލައިގެން ދިރިއުޅެވޭ -- ފޮޓޯ/ ސެންޑީ\nވަގުތުން ސެންޑީ ނިންމީ އޭނާގެ ދިރިއުޅުން ފުޅަދޫއަށް ބަދަލު ކުރާށެވެ. އެ ރަށުން ބިމެއް ހޯދަން ކުރި މަސައްކަތުން މީހަކު ވިއްކާލި ހުސް ބިންކޮޅެއް ލިބުނެވެ. އަދި މާލޭގައި ނަހަދާ ހުރި އޭނާގެ ގެ ކުއްޔަށް ދީގެން ލިބޭ ފައިސާކޮޅުން ފުޅަދޫއިން ގެއެއް ކުއްޔަށް ހިފި އެވެ. އެ ގެ ކުއްޔަށް ހިފީ ގަތް ބިމުގައި ގެއެއް އެޅެންދެނެވެ. މިހާރު އޭނާ ވަނީ ގެ އެޅުމުގެ މަސައްކަތް ވެސް ފަށައިފަ އެވެ. އެތަން އިމާރާތްކުރަނީ ދަރިންކޮޅާއި، އާއިލާ މީހުންނާއި، ބޭރުގެ ރައްޓިހީންނަށް އައިސް ތިބެވޭނެހެން އިތުރު ކޮޓަރިތަކާއެކު އެވެ.\nސެންޑީމެން މިހާރު އުޅެނީ ބީޗު ފްރަންޓުގައި ހުންނަ ގެއެއްގަ އެވެ. ކުޑަދޮރު ހުޅުވާލާ ބަލާލީމާ ފެންނަން ހުންނަނީ އޭނާ އެންމެ ލޯބިވާ މޫދެވެ.\n"މިތާ ކުޑަދޮރު ހަމަ ހުޅުވާލީ އެހެރަ ފެންނަނީ ކާށިދޫ ކަނޑުގެ ރާޅުތައް،"\nހަޔާތުން ދުވަހެއް: ސެންޑީގެ ކަަމަކީ މަސް ބޭނުން\nމިހާރުވެސް ކޮންމެ ދުވަހަކު ސެންޑި ހޭލަނީ ފަތިސް ނަމާދަށެވެ. ނަމާދުކޮށްލައިގެން އެނާ ދަނީ ހިމަ ކަންވާރެއްގައި ކުޑަ ބުޅިއެއް ހަރުކޮށްގެން، ގޮޅައެއް ނަގައިގެން ރަށުގެ ތުނޑިއާ ދިމާލުން ހުންނަ އާނުގަނޑު ކޮޅަށެވެ. އެތަނުން ފުރަތަމަ ހިކައެއް ބާނާފައި ހިކާ، އަޅާފައި ކަންވާރު އެއްލައިގެން ހަންޖެއް ބޭނޭތޯ ބަލަ އެވެ. އެއީ މެންދުރުގެ ކެއުމަށެވެ.\n"ހެނދުނު އަޅުގަނޑު ބޭނުންވޭ މެންދުރަށް ފްރިޖަށް ނުލާ މަހެއް ކާން،" ސެންޑީ ބުންޏެވެ.\nމަސް ބޭނުމަކީ ސެންޑީ އެންމެ ގަޔާވެގެން ކުރާ އެއްކަން: އިރު އަރާ އިރާއި އިރު އޮއްސޭ އިރު އޭނާ އުޅޭނީ މަހެއް ބޭނޭތޯ -- ފޮޓޯ/ ސެންޑީ\n"އަންހެނުން ހިތްހަމައެއް ނުޖެހޭނެ. ދެން މިހާރު ފްރިޖު ފުރިއްޖެއޭވެސް ބުނާނެ. ފުރިޖަށް އަޅާފައި މާލެއަށް ފޮނުވަން މީހުންނަށް ފުޅިމަދު ފޮށިގަނޑުގައި. ފްރިޖު ހުސްކޮށްލަން ޖެހޭނެއެއްނު އެހެންނޫނީ މަހަކަށް ނުދެވޭނެ. ބައެއް ދުވަސް ދުވަހު މަނާ ވާނެ މަހަށް ދިޔުން. ފްރިޖު ފުރުނީމަ މަނާވެފައި އޮންނަނީ މަހަށް ދިޔުން،" ސަމާސާ ރާގަކަށް ސެންޑީ ކިޔައިދިނެވެ.\nގަޑިން 10އެއް ޖަހާލާއިރު، ސެންޑީ ގެއަށް ފެން ގެނެސް، ކުނި ކަހާލައި ފެން ފޮތިލާ ހަދަ އެވެ. މެންދުރު ނަމާދުކޮށްލައިގެން، ކައިގެން، މެންދުރު ފަހު ވަރުބަލި ފިލުވާލަން ޖައްސާލަނީ އެވެ.\nރޯދަ ނޫނިއްޔާ ހަވީރު އާއިލާ ދާނީ ހިނގާލާށެވެ. ގޮސް ބީޗުގައި ހިނގާލައި ޖޯލިތަކުގައި އަނގަތަޅާލާ ހަދަ އެވެ. އެ ހިނގާލުންތަކުގައި ސެންޑީމެން ގެންގުޅޭ އުމުރުން 18 އަހަރުވެފައިވާ އެފްރިކަން ގްރޭ ގުރާވެސް ބައިވެރިކުރެ އެވެ.\nސެންޑީ އޭނާގެ އެފްރިކަން ގްރޭ ޕެރޮޓާ އެކު ފުޅަދޫގެ ބީޗެއްގައި -- ފޮޓޯ/ ސެންޑީ\n"ދެން އެހެންނޫނިއްޔާ ހަމަ އަނެއްކާވެސް މަހެއް ބާނަން ހުންނާނީ ހަމަ އިރު އޮއްސޭ ދަޅައިގައި ގުމްބަޅަ ބޭނުމުގައި ނޫނީ އެކަލަ ކަމެއްގައި އުޅޭނީ. ފްރިޖު ނުފުރެންޏާ،" ހިނިގަނޑެއް ޖަހާލާފައި ސެންޑީ ކިޔައިދިނެވެ.\nއަދިވެސް މޫދުގެ ރީތިކަން މީހުންނަށް ދެއްކުން އޭނާ މުޅިން ހުއްޓައެއް ނުލަ އެވެ. ދަނބިދަރިފުޅު ޗުއްޓީއަށް ގޮސްލާ ދުވަަސްތަކުގައި ގެސްޓުންނާއެއްކޮށް ޑައިވްވެސް ކުރެ އެވެ.\n"ގެސްޓް މީހާއާ އެއްކޮށް ޑައިވްކޮށްލާފައި ހަވީރު އޭނާއަށް ސައިބޯން އިންވައިޓްކޮށްލީމަ ވަރަށް އަރާމު އަސްލު ލައިފްސްޓައިލް،" ސެންޑީ ބުންޏެވެ.\nމީހުން މާ ހެޔޮ، މާ ދުޅަހެޔޮކޮށް އުޅެވޭ\nސެންޑީ ފުޅަދޫއަށް ދިރިއުޅުން ބަދަލު ކުރީ ހަމައެކަނި އެ ރަށުގެ ރީތި ކަމުންނެއް ނޫނެވެ. ރަށުގެ ރައްޔިތުންގެ ހިތްހެޔޮކަމާއި ރީތި ސިފައަކީ ވެސް އެ ނިންމުމުގެ ފަހަތުގައި އޮތް ސަބަބެކެވެ. އޭނާ ކިޔައިދިން ގޮތުގައި އަވަށްޓެރިން ކައްކާ ރިހަފޮދުވެސް އެކަކު އަނެކަކާ ހިއްސާކޮށް އުޅެ އެވެ. މަސް ބާނަން ގޮސްފިއްޔާ ބޭނި މަހެއް ދިއްކޮށްލާނެ އެވެ.\nސެންޑީ ފުޅަދޫގެ ރައްޔިތުންތަކަކާ އެއްކޮށް ނަގާފައިވާ ސެލްފީއެއް: އޭނާ ބުނީ އެ ރަށު މީހުންނަކީ އާދައާ ހިލާފަށް ހެޔޮ ބައެއް ކަމަށް -- ފޮޓޯ/ ސެންޑީ\n"އަސްލު ވައިފްވެސް އަޅުގަނޑުވެސް ޗޫޒް ކުރި އެއް ސަބަބަކީ ރަށުގެ ރައްޔިތުން. ރަނގަޅު ހެޔޮ ރައްޔިތުން،" ސެންޑީ ކިޔައިދިނެވެ. "މަގުމައްޗަށް ނުކުމެއްޖެއްޔާ މި ރަށުގައި އަންނާނީ ކޮންމެވެސް ގެއަކުން، ކުންނާރު ނޫނީ، ހަމަ ކޮންމެ މީހަކުވެސް ކޮންމެވެސް އެއްޗެއް ދިއްކޮށްލާނެ. އެންމެންވެސް ބުނާނެ ހަމަ ކާ އެއްޗެއް ނުލިބިފައި ނުހުންނައްޗޭ. އެއީ ދެއްތޯ އެންމެ މުހިންމު ކަމަކީ. މީހުން ވަރަށް ހެޔޮ. އާދައާ ހިލާފަށް،"\nސިއްހަތު ރަނގަޅު ދިރިއުޅުމުގެ ވައްޓަފާޅިއެއް ގެންގުޅެވުމަކީ ސެންޑީއަށް ވަރަށް މުހިންމު ކަމެކެވެ. އެފަދަ ދިރިއުޅުމެއް އުޅެން ފުރުސަތު ލިބޭ އެއް ސަބަބަކީ ރަށުގެ ވަލުތެރެއިން ހިތަށް އެރިހާ ފަތްޕިލާވެއްޔެއް ލިބެން ހުރުމެވެ. މާބުޅާ ފަތާއި މައްސާގު ފަތާއި ކުއްޅަފިލާފަތް ފަދަ ފަތްތަކެވެ.\n"ހުރިހާ ވައްތަރުގެ ދިވެހިރާއްޖޭގައި ހެދޭ ފަތްތައް ވައިލްޑުގައި އެއްވެސް ޕެސްޓިސައިޑެއް ނުޖަހާ އެހެރީ ލިބެން. ކާންވީމަ ގޮސް ދެ މިނެޓުން ހިނގާލާފައި ގޮސް މާބުޅާ ފަތްކޮޅެއް ބިނދެލައިގެން ނޫނީ ދިގުތިޔަރު ނޫނީ ކޮންމެވެސް ފަތްކޯޅިއެއް ބިނދެލައިގެން އައިސް ކާންވީ. ހަގީގަތުގައި ހެލްތީ ލައިފްސްޓައިލެއްވެސް އުޅެން ޖެހޭ ދެއްތޯ 50އަށް ވުރެ މައްޗަށް ދިޔައިމަ،" ސެންޑީ ބުންޏެވެ.\nސެންޑީ އޭނާގެ އަންހެނުންނާ އެކު ސްނޯކަލް ކުރަނީ -- ފޮޓޯ/ ސެންޑީ\nސެންޑީ ފުޅަދޫގެ ކުޑަކުއްޖަކާ އެއްކޮށް ނަގާފައިވާ ފޮޓޯއެއް: އޭނާ ބުނީ އެ ރަށުގެ ދިރިއުޅުން މާ ހިތްހަމަޖެހޭ ކަމަށް -- ފޮޓޯ/ ސެންޑީ\nސެންޑީ ބުނީ، މާލޭގައި އުޅޭ އިރު އަހަރަކު ދެތިން ފަހަރަކު ހުމެއް ޖެހޭނެ ކަމަށެވެ. ނަމަވެސް ފުޅަދޫގައި އެކަހަލަ ގޮތަކަށް ބަލި ނުވާ ކަމަށްވެސް އޭނާ ކިޔައިދިނެވެ. ފުޅަދޫގައި އުޅޭތާ ދެ އަހަރުވެފައިވާއިރު ސެންޑީ ބުނީ އެ މުއްދަތުގެ ތެރޭގައި ނަފްސާނީ ގޮތުންވެސް ޖިސްމާނީ ގޮތުންވެސް ދުޅަހެޔޮވެ ކުރިއަށްވުރެ ޒުވާންވެއްޖެހެން ހީވާ ކަމަށެވެ.\nއިނގިރޭސި ނޫހަކަށް ސެންޑީގެ ބައްޕަ އިސްމާއިލް ރަޝީދު ދީފައި އޮތް އިންޓަވިއުއެއް ބައްޕަ ނިޔާވި ފަހުން ސެންޑީއަށް ފެނުނެވެ. އެ ނޫހުގެ ނޫސްވެރިޔާ ސެންޑީގެ ބައްޕައާ ކުރި ސުވާލަކީ ފަތުރުވެރިކަމުން އެތައް ފައިސާއެއް ލިބޭ އިރު، އެނބޫދޫފިނޮޅުގައި ފަތުރުވެރިކަން ނުކޮށް، އެ ރަށް ދޫކޮށްލީ ކީއްވެތޯ އެވެ. ސެންޑީގެ ބައްޕަ ދިން ޖަވާބަކީ ތިމަންނާއަށް އެ ރަށުގައި ލުނބޯއެއްގެ މިންވަރުވެސް ނުހެއްދުނު ކަމަށެވެ.\nއެނބޫދޫފިނޮޅު ދޫކޮށްލާފައި ސެންޑީގެ ބައްޕަ ހޯއްދެވީ ށ. އެރިޔަދޫ އެވެ. އެނބޫދޫފިނޮޅުގައި ނުހެއްދުނު އެތަކެއް ތަރުކާރީއަކާއި މޭވާއެއް އެ ރަށުގައި އޭނާ ހެއްދެވި އެވެ. އެކަމުންވެސް އެނގެނީ ދަނޑުވެރިކަމަށް ސެންޑީގެ ބައްޕަ ހުރި ލޯބި ކަމަށް ސެންޑީ ބުންޏެވެ.\nސެންޑީގެ ބައްޕަ ށ. އެރިޔަދޫގައި ހެއްދި ދަނޑުގައި: މި ރަށަށް ކުޑަ އިރު ކުރި ދަތުރުތައް ސެންޑީ އަދިވެސް ހަނދާން ހުރޭ -- ފޮޓޯ/ ސެންޑީ\n"އެ ރަށުގައި ވަރަށް ގަދައަށް ބައްޕަ ދަނޑު ހެއްދެވި. ލަންކާއާއި އިންޑިއާއިންނާއި އެތައް މިތަނުން މުޑުވަށް ގެނެސްގެން. ދެން ލުނބޯ ހެއްްދެވި ވަރަށް ގަދައަށް. މުޅި ށ. އަތޮޅުގައި ހުންނާނެ މި ހުންނަނީއެއްނުން ލައިމް؟ އެއީ ބައްޕަ ގެންނެވި މުޑުވަކެއް،" ސެންޑީ ކިޔައިދިނެވެ. "މުޅި ރަށުގެ ވަލު ތެރޭގައާ އެއްކޮށް ފޭރާއި ލުނބޮއާ އެއްޗެހި ހައްދަވައި، މިރުހާއި ކަރައާއި، ކިއުކަމްބާއާއި، އެ ހުރިހާ ކަމެއް ކުރެއްވި،"\nބައްޕަ ކުރެއްވި މަސައްކަތް މިހާރު ސެންޑީވެސް ފަށައިފި އެވެ. މި ފަހުން ފުޅަދޫގެ ކޮންމެ ގެވަޅަކަށް ދަނޑުބިމެއް ދޫކުރި އިރު ސެންޑީވެސް ދަނޑުބިމެއް ހޯދި އެވެ. ގޭގައި މަދު މަދުން އެއްޗެހި ހެއްދިޔަސް އެ ދަނޑުބިން ލިބުމުން އެކަން މާ ބޮޑަށްވެސް ފުޅާކޮށް ކުރުމުގެ ފުރުސަތު އޭނާއަށް ލިބިއްޖެ އެވެ.\nސެންޑީގެ ދަނޑުގައި އޭނާ މިހާރު ބަރަބޯ ވެލާއި، ދޮންކެޔޮ ގަސް އިންދައިފި އެވެ. އަދިވެސް އިތުރު އެއްޗެހި އިންދަން ބޭނުން ކަމަށް އޭނާ ބުންޏެވެ. އެކަމަކު އެކަން ނުކުރެވިގެން އުޅެނީ، ކޮރޯނާވައިރަހާ ގުޅިގެން ހިންގަމުންދާ ފުރަބަންދުގެ ސަބަބުން އޮށް ލިބުން ލަސްވާތީ އެވެ.\nޒުވާރިއާއި ބިންބި ހައްދަންވެސް އޭނާ ބޭނުންވެ އެވެ. ބިންބި ހައްދަން ބޭނުންވަނީ ކާފަ ދަރިއަކު ލިބެންވާއިރަށެވެ. އެއީ ކުރީ ޒަމާނުގައި ކުޑަކުދިންނަށް ބިންބި ކާންދިންހެން ކާން ދޭން އޭނާ ބޭނުންވާތީ އެވެ.\nސެންޑީ ފުޅަދޫގައި އޮންނަ އޭނާގެ ދަނޑު ސާފު ކުރުމުގެ މަސައްކަތުގައި -- ފޮޓޯ/ ސެންޑީ\n"ޒީރޯގައި ދިރިއުޅުން އަޅުގަނޑުގެ ގޯލްއަކީ، ފައިސާ ބޭނުން ނުކޮށް. ޒުވާރިކޮޅު ހެއްދިއްޖެއްޔާ އަޅުގަނޑު ބޭނުމީ ފުއް އުފައްދަން. ހަކުރު އުއްދަނޑިން މި ރިސާޗް ކުރަނީ ހަކުރު އުފައްދާނެ ގޮތެއް. އެހެންނޫނިއްޔާ ރުކުރަލުން ހަކުރު އުފައްދަން ދަސްވީމަ ހަކުރުގެ ބާވަތް އެ ލިބުނީ. އެ ހިސާބުން ދެން ނުޖެހޭނެ ދެއްތޯ ހަރަދުކުރާކަށް،" ސެންޑީ ކިޔައިދިނެވެ. "އަޅުގަނޑުމެން ދުނިޔެއަށް ފޮނުއްވި ސަބަބަކީ ފައިސާާއެއް ނޫން ދެއްތޯ. ފައިސާ އަކީ މުޅިން މީހާ ހަލާކުވެގެންދާ އެއްޗެއް ކަމަށް އަޅުގަނޑަށް ދަސްވީ،"\nމިހާރު ސެންޑީ މާލެ ގޮސް އުޅެނީ، އެހެން އުޅެލާފައި ވިލާ ކޮލެޖުގައި ލެކްޗާއެއް ދޭން ދާ ދުވަހެއްގަ އެވެ. ނޫނީ މަންމަ ގާތަށް ޒިޔާރަތް ކުރާށެވެ. އޭނާ ބުނީ، މާލެދާ ކޮންމެ ފަަހަރަކު ހުންނަނީ ރަށަށް އަންނަން ލަސްވެފައި ކަމަށެވެ.\n"ގޮސްފައި ނުވޭ ގަޑިއެއްހާއިރުވެސް ހުންނަ ހިތެއް. މިހާރު ފީލްވޭ މި ރަށުގައި ދެ އަހަރު އުޅެފައި މާލެ ދިޔައިމަ ވަރަށް ބޮޑަށް ފީލްވޭ، އިޓްސް އަ ބިގް މެސް. އިޓްސް އަ ޖަންކް، އިޓްސް އަ މެސް. މެންޓަލީ ވެސް ފިޒިކަލީވެސް ބަލިވޭ."


Kabul gai dhin bomuge hamalaaeh gai 14 meehun maruvejje\nބޮމުގެ ހަމަލާގައި ގެއްލުން ވެފައިވާ އިމާރާތެއް--ފޮޓޯ: ރޫޓާސް\nއަފްގާނިސްތާނުގެ ވެރިރަށް ކަބުލްގައި ދިން ބޮމުގެ ހަމަލާއެއްގައި 14 މީހުން މަރުވެއްޖެ\nއަފްގާނިސްތާނުގެ ވެރިކަން ކުރާ ސިޓީ ކާބުލްގައި ދިން ބޮމުގެ ހަމަލާއެއްގެ ބޮމެއްގެ ސަބަބުން 14 މީހުން މަރުވެ އެތައް ބަޔަކު މަރުވެއްޖެ އެވެ.\nކާބުލްގެ ޕޮލިސް ސްޓޭޝަނެއްގެ ބޭރުގައި ގޮއްވާލި ބޮމުގައި 14 މީހުން މަރުވުމުގެ އިތުރުން 150 މީހަކަށް އެކި ވަރުގެ އަނިޔާތައް ވަނީ ލިބިފައެވެ. ބޮން ގޮއްވާލި ސަރަހައްދުގައި ހުރި އިމާރާތްތަކަށްވެސް ވަނީ ބޮޑެތި ގެއްލުންތައް ލިބިފައެވެ.\nމި ހަމަލާގެ ޒިންމާވަނީ ތާލިބާން ޖަމާއަތުން ނަގައިފައެވެ. ތާލިބާން އިން ހަމަލާދީފައިވަނީ ހަމަނުޖެހުންތައް ހުއްޓުވުމަށް އެމެރިކާއެކު މަޝްވަރާތައް ކުރިއަަށްދާ ދަނޑިވަޅެއްގައެވެ.\nތާލިބާނުން ބުނެފައިވަނީ ބޮން ގޮއްވާލީ ޓްރަކެއް ބޭނުންކޮށްގެން ކަމަށެވެ. އަދި ބޮން އަމާޒުކޮށްފަވަނީ ރެކްރޫޓްމަންޓް ސެންޓަރަކަށް ކަމަށާއި ހަމަލާގައި ގިނަ އަދެއްގެ ފުލުހުންނާއި ސިފައިން މަރުވެފައިވާ ކަމަށް ތާލިބާނުން ބުނެއެވެ.\nއަފްގާނިސްތާނުގެ އިންޓީރިއާ މިނިސްޓަރު ވިދާޅުވީ ބޮން ގޮއްވާލާފައިވަނީ ޓްރަކް ދަތުރު ކުރަމުން ދަނިކޮށް ޕޮލިސް ސްޓޭޝަން ކައިހުރި ޗެކް ޕޮއިންޓަކަށް ހުއްޓުވުމުން ކަމަށެވެ.\nހަމަނުޖެހުންތައް ހުއްޓާލުމަށް ތާލިބާނުން މަޝްވަރާކުރަމުން ދިޔަ ނަމަވެސް އަފްގާނިސްތާނުގައި އެކި ހިސާބުތަކަށް ތާލިބާނުން ދަނީ ހަމަލާތައް ދެމުންނެވެ. މިދިޔަ މަހު އެކަނިވެސް ހަމަލާތަކުގައި 1500 މީހުން މަރުވެފައިވެއެވެ.\nސެޕްޓެމްބަރު މަހު އަފްގާނިސްތާނުގައި ބާއްވާ ރިޔާސީ އިންތިހާބު ނުބޭއްވުމަށް ވެސް ތާލިބާނުން ވަނީ ގޮވާލައިފައެވެ. އަދި އިންތިހާބާއި ގުޅޭ ގޮތުން ހިންގާ ހަރަކާތްތަކަށް ހަމަލާދޭނެ ކަމުގެ އިންޒާރުވެސް ތޯލިބާނުން ވަނީ ދީފައެވެ.\nބޮމުގެ ހަމަލާ މަރު އަފްގާނިސްތާން


Firimeehaa Raj Kaushal maruvumun Mandira dhehki namoonaa\nމަންދިރާ އާއި ރާޖް ކޯޝަލް (ކ) އަދި ރާޖް ކޯޝަލްގެ ޖަނާޒާގައި މަންދިރާ\nޓީވީ ސިލްސިލާތަކާއި ފިލްމުތަކުގައި ބަތަލާގެ ރޯލު ކުޅެފައިވާ މަންދިރާ ބޭދީގެ ފިރިމީހާ އަދި ކުޅަދާނަ ފިލްމު ޕްރޮޑިއުސަރު-ޑައިރެކްޓަރު ރާޖް ކޯޝަލް ކުއްލި ގޮތަކަށް މަރުވެއްޖެ އެވެ.\nއަންގާރަ ދުވަހުގެރޭގެ ފަތިހުގެ ވަގުތެއްގައި ރާޖް މަރުވީ ވަރުގަދަ ހާޓް އެޓޭކެއް ޖެހިފަ އެވެ. ހާޓް އެޓޭކް ޖެހުމުން ހޮސްޕިޓަލަށް ގެންދާނެހާ ވަގުތުކޮޅެއް ވެސް ނުލިބި ރާޖް މަރުވީ ކަމަށް އިންޑިއާގެ ނޫސްތަކުން ބުނެފައި ވެއެވެ.\nއުމުރުން 49 އަހަރުގެ ރާޖްގެ މަރުގެ ޚަބަރަކާއެކު ފިލްމު އިންޑަސްޓްރީގައި މަސައްކަތްކުރާ އޭނާގެ އެކުވެރިންނާއި މަންދިރާގެ އެކުވެރިން އެގެއަށް ޖަމާވެ މަންދިރާއަށް ހިތްވަރުދީ ތައުޒިޔާ ކިޔާފައި ވެއެވެ. އަދި ސޯޝަލް މީޑިއާގައި ވެސް ވަރަށް ގިނަ ބަޔަކު ދަނީ މަންދިރާއަށް ތައުޒިޔާ ކިޔަމުންނެވެ.\nރާޖްގެ ޖަނާޒާގެ ކަންކަމުގައި މަންދިރާ ދެއްކި ނަމޫނާގެ ވާހަކަ ވެސް އިންޑިޔާގެ ނޫސްތަކުން ވަރަށް ބޮޑަށް ފާހަގަ ކޮށްފައި ވެއެވެ. ހަޔާތުގެ ބައިވެރިޔާގެ ކުއްލި މަރުން މަންދިރާއަށް އިންތިހާއަށް ހިތާމައާއި ހިތްދަތިކަން ލިބިފައި ވިޔަސް އޭނާ ވަނީ އިންޑިޔާ މީހުން އެމީހުންގެ ފިރިން މަރުވުމުން އާންމުކޮށް ނުކުރާ ބައެއް ކަންކަން ވެސް ކޮށްފަ އެވެ.\nއެގޮތުން ފިރިމީހާގެ ގަބުރު އުފުލުގައި އަމަލީގޮތުން މަންދިރާ ބައިވެރިވެފައި ވެއެވެ. މިއީ މިހާތަނަށް އަންހެނަކު ކޮށްފައިވާ ކަމެއް ނޫން ކަމަށް ވެއެވެ. އަދި ޖަނާޒާގެ ކަންތަކުގައި ވެސް އިސްވެ ހުރިހާ ކަމެއް ކޮށްފައިވަނީ މަންދިރާ އަމިއްލައަށެވެ. ރޮމުން ރޮމުން ގޮސް ވަރަށް ހާލު ދެރަވެފައިވާ ހާލުގައި ވެސް ރާޖް އަށް އެންމެ ފަހުގެ ވަދާއު ކިޔަން އޭނާއަށް ކުރެވުނު ހުރިހާ ކަމެއް ކޮށްދޭން މަންދިރާ ބޭނުންވީ އެވެ.\nމަންދިރާ އާއި ރާޖް ލޯބީގެ ގޮތުން ގުޅުނީ 1996 ގައެވެ. އޭރު ރާޖް އަކީ ފިލްމު އުފެއްދުމުގެ ރޮނގުން ކުރިޔަށް ދާން އަލަށް މަސައްކަތް ފެށި މީހެކެވެ. އޭރުވެސް މަންދިރާ އަކީ ބަތަލާއެއްގެ ގޮތުގައި ގިނަ ބަޔަކު ދަންނަ މޫނެކެވެ. ފުރަތަމަ ބައްދަލުވުމުގައި ރާޖް ވަނީ ފިލްމެއްގެ ރޯލަކަށް މަންދިރާގެ އޮޑިޝަނެއް ނަގާފަ އެވެ.\nމަންދިރާ ބަތަލާގެ ރޯލު ކުޅުނު ޓީވީ ސިލްސިލާ "ޝާންތީ" އަކީ އެ ދުވަސްވަރު ވަރަށް މަޝްހޫރުވި ޑްރާމާ އެކެވެ. އަދި ފަހުން އޭނާ ވަނީ ކާޖޮލް އާއި ޝާހް ރުކް ޚާނާއެކު "ދިލްވާލޭ ދުލްހަނިޔޭ ލޭ ޖާއޭނގޭ"ގައި ވެސް މަސައްކަތް ކޮށްފަ އެވެ.\nމަންދިރާ އާއި ރާޖް އަކީ އުޑާ ބިމާހާ ތަފާތު ދެ މިޒާޖެއްގެ މީހުންނަށް ވިޔަސް ފުރަތަމަ ދެ ތިން ވަނަ ބައްދަލުވުމަށްފަހު ރާޖް އަށް އޭނާގެ ހަޔާތުގެ ބައިވެރިޔަކަށް ޚިޔާރުކުރަން އެންމެ ރަނގަޅު މީހަކީ މަންދިރާ ކަން ޔަގީންވި އެވެ. މަންދިރާ އާއި ލޯބީގެ ގޮތުން ގުޅުނީ އެ ހިސާބުންނެވެ.\nމަންދިރާ އާއި ރާޖް ކައިވެނިކުރީ 1999 ގައެވެ. އަދި 2011ގައި އެމީހުންނަށް އަލަތު ދަރިފުޅު ލިބުނެވެ. އޭގެ ފަހުން އެމީހުން ކުޑަ އަންހެން ކުއްޖެއް އެޑޮޕްޓް ކޮށްފައި ވެއެވެ.\nރާޖް އަކީ އިންޑިއާ ޓީވީ ތަކުން ދައްކާ ވަރަށް ގިނަ އިޝްތިހާރުތައް ޑައިރެކްޓްކޮށްފައިވާ ކުޅަދާނަ ޑައިރެކްޓަރެކެވެ. އަދި ބައެއް ފިލްމުތައް ވެސް ޑައިރެކްޓްކޮށްފައި ވެއެވެ. "ޕިޔާރް މޭ ކަބީ ކަބީ"، "ޝާދީ ކާ ލައްޑޫ" ފަދަ ފިލްމުތަކަކީ ރާޖް ޑައިރެކްޓްކުރި ފިލްމުތަކެވެ. "ޝާދީ ކާ ލައްޑޫ"ގައި މަންދިރާ ވެސް ބައިވެރިވި އެވެ. އަދި ދެ މީހުންގެ ލޯބީގެ މާތައް ފޮޅުނީ މި ފިލްމު އުފެއްދި ދުވަސްވަރު އެވެ.


Aiman: Spider Manje Aaeku Dhivehi Superhero Thakeh Vujoodh Kuri Hunaruveriya - Vaguthu\nއައިމަން: ސްޕައިޑާމަންޖެ އާއެކު ދިވެހި ސުޕާހިރޯތަކެއް ވުޖޫދު ކުރި ހުނަރުވެރިޔާ\nއެ މަންޖެ ލައިގެން ހުރީ ރަތް ލިބާހެއްގެ ފަރުމާއަށް ހުރި ހެދުމަކާއި ކަޅު ފޭއްޔެއްގެ ޑިޒައިނަށް ހުރި ތިރިއެކެވެ. މޭ މަތިން ފައިދިގު މަކުނެއްގެ ކުރެހުމެއް ފެނެއެވެ. ބައްޓަން ރީއްޗެވެ. ނަމަވެސް އިސްތަށިގަނޑާއެކު މަކުނު ވަލެއްގެ ކުރެހުމެއް ހުރި މޫނުމައްޗެއް އަޅާފައި ހުރުމުން މޫނެއް ނުފެނެއެވެ.\nމިދައްކަނީ ހޮލީވުޑްގައި މަޝްހޫރުވި ސްޕައިޑަމޭންގެ ދިވެހިންގެ ސުޕަހީރޯގެ ވާހަކައެވެ. ސްޕައިޑާ މަންޖެއެވެ. ސްޕައިޑަމޭންއަށް ލިބިފައިވާ ހުނަރުތަކުގެ އިތުރުން އެއްޗެހީގެ އެތެރެއިން ދިއުމުގެ ބާރު އެ މަންޖެއަށް ލިބިފައިވެއެވެ.\nއައިމަންގެ ސްޕައިޑާ މަންޖެ\nނަމަވެސް މިއީ ހަމައެކަނި ހިޔާލީ ކުރެހުމެކެވެ. އުމުރުން އެންމެ 19 އަހަރުގެ އައިމަން މުހައްމަދު ވުޖޫދުކުރަން ފެށި ސުޕަހީރޯތަކުގެ ފެށުމެވެ. މިއަދު އޭނާއަކީ ހަސަން ތަކުރާއި އައިމިނާބީއަށް އުދަނގޫ ކުރި ފޫޅުދިގު ހަންޑިއާއި ދިވެހިންނަށް މަޝްހޫރު ކަނޑު ފުރޭތަ ނުވަތަ ރަންނަމާރި ސުޕަހީރޯއަކަށް ހަދައިދިން ހުނަރުވެރިޔާއެވެ.\nހިތްޖެހުނީ މައުރަޒަކުން، މަސައްކަތް ފެށީ އުމުރުން 17 އަހަރުގައި\nގައުމީ ޔުނިވާސިޓީން ޕޮލިޓިކަލް ސައިންސް ކިޔަވަމުން އަންނަ އައިމަން މީގެ ކުރިން ޑިޖިޓަލް އާޓްސްގެ މަސައްކަތްކުރީ ފޫހިވުމުން ނުވަތަ މީހަކު ބުނުމުންނެވެ. ނަމަވެސް އެކަމަށް ހިތް ޖެހުނީ މީގެ ދެ އަހަރެއް ކުރިން މައުރަޒަކުން ފެނުނު ޑިޖިޓަލް އާޓްސްގެ މަސައްކަތްތަކަކުންނެވެ.\nއޭނާގެ އުފެއްދުންތައް ގިނަ ބަޔަކަށް ކަމުދިއުމުން ލިބުނު ހިތްވަރު ވެގެންދިޔައީ އައިމަންގެ ޑިޖިޓަލް އާޓްސް މަސައްކަތުގެ ފެށުމަށެވެ. ފަށައިގަތްއިރު ޕޯޓްރެއިޓް އެއްޗެހި ކުރަހާ ހެދިނަމަވެސް، އެހުނަރު އޭނާ ކުރިއެރުވީ އެހެން މީހުން ހަދާފައި ހުންނަ އެއްޗެހި ބަލައިގެން ހިޔާލު ހޯދައިގެންނެވެ.\nއައިމަންގެ ޑިޖިޓަލް އާޓް މަސައްކަތުގެ ތެރެއިން\n"ޕިންޓްރެސްޓް ނޫނީ އިންސްޓަގްރާމްގައި އުޅޭ ޑިޖިޓަލް އާޓިސްޓުން، ނުވަތަ އަތުން ކުރަހާ ޓްރެޑިޝަނަލް އާޓިސްޓުން ވެސް ރީއްޗަށް ކުރަހާ މީހުން ފޮލޯކޮށްގެން އެ މީހުންގެ އެއްޗެހި ބަލައިގެން އައިޑިއާ ލިބިގެން އަމިއްލަ އެއްޗެހި ހަދަނީ،" އއ.އުކުޅަހަށް އުފަން އައިމަން ބުންޏެވެ.\nސްޕައިޑާ މަންޖެ، ދިވެހި ސުޕަހީރޯތަކުގެ ފެށުން!\nއައިމަންގެ ޑިޖިޓަލް އާރޓް މަސައްކަތްތަކުގެ ތެރެއިން ދިވެހިން އެންމެ ގަޔާވީ ދިވެހި ސުޕަރ ހީރޯ ކެރެކްޓާތަކަށެވެ. އެކަން ފެށިގެން އައީ ސްޕައިޑަމޭން ބެލުމަށްފަހު އައި ހިޔާލެއްގެ މައްޗަށް ބިނާކޮށް ކުރަހާލި ސްޕައިޑާމަންޖެއިންނެވެ.\n"ބައެއް އާޓިސްޓުން ކުރަން ފެށިކަމެއް އެމީހުންގެ އަމިއްލަ ސްޕައިޑާ ޕާސަންއެއް ހެދުން. ދެން އަހަރެން ހިތައް އެރީ އަދި ނުފެނެޔޭ ދިވެހި މީގެ އެއްޗެއް، ދިވެހި ސްޕައިޑާމޭންއެއް ނުފެނެއޭ. ދެން ލިބާސް ލައްވާފައި އަންހެން ކުއްޖެއް ޑިޒައިން ކުރީ. ދެން އެ ލީމަ ވަރަށް ގިނަ މީހުންނަށް ކަމުދިޔަ ސްޕައިޑަމަންޖެ". ސްޕައިޑަމަންޖެގެ ހިޔާލު އައިގޮތް އައިމަން ކިޔައިދިނެވެ.\nއެގޮތުން ސްޕައިޑާމަންޖެ ގިނަ ބަޔަކަށް ކަމުދިޔުމުން އިތުރު ކެރެކްޓާތައް ހަދަން އޭނާ ބޭނުންވި ކަމަށެވެ.\n"ދެން ފެނުނީ އަމީން ކިޔާ މީހަކު ކުރަހަފާއި ހުރި ފޯލްކް ލޯ ސީރީޒްއެއް. އޭނާ ހަދާފައި އިނީ ފުރޭތަ އާއި ހަންޑި އާއި، ހަމަ ކްލާސިކް ފޯލްކްލޯގައި ހުންނަ، އޭނާގެ އަތު ކުރެހުންތަކެއް. އެ އެއްޗެހި ވަރަށް ރީތިވީމަ އަހަރެން ބޭނުންވީ ޓްރައި އަމިއްލަ ކެރެކްޓާތައް ހަދަން". އައިމަން އިތުރަށް ބުންޏެވެ.\nއައިމަންގެ ޑިޖިޓަލް އާޓް މަސައްކަތުގެ ތެރެއިން ދިވެހި ސުޕާހީރޯތައް\nއެގޮތުން އައިމަން އެކަން ކުރަމުންދިޔައީ ދިވެހި ފުލޯކު ވާހަކަަތަކުގައި ހިމެނޭ އެއްޗިއްސާއި ދިވެހި ނަކަތްތަކުގެ ނަން ދީގެންނާއި ރާއްޖެއާ ގުޅޭ ކޮންމެވެސް ޖަނަވާރަކާ ގުޅުވައިގެން ސުޕަހީރޯ ކެރެކްޓާތަކެއް ވުޖޫދު ކުރުމަށެވެ.\nއޭގެ ތެރެއިން ހުވަން ނަމަކަށް ކިޔާ ކަނޑުތަކާއި ޖައްވު މައިތިރިކުރުމުގެ ބާރު ދީފައިވާ ކެރެކްޓާއަކާއި އެންމަ ނަމަކަށް ކިޔާ ޖަނަވާރުންނާ ވާހަކަދައްކާ އަދި އެއްޗެހި ކޮންޓްރޯލް ކުރުމުގެ ބާރު ލިބިފައިވާ ކެރެކްޓަރަކާއި ފުސް ނަމަކަށް ކިޔާ މަޑިއެއްގެ މަތީގައި އުޅޭ ކެރެކްޓާއެއް ހިމެނެއެވެ.\nއަދި އދ. ދަނގެތި މީހުން ހަނދު ރުނބަޔަށް ލީ ވާހަކައިގެ މައްޗަށް ބިނާކޮށް މިޔަހެލީގެ ނަމުގައި ވެސް އައިމަން ވަނީ ސުޕަހީރޯއެއް ވުޖޫދު ކޮށްފައެވެ. ކަޅު ފޭއްޔެއް އަނދެގެން ހުންނަ އަދި އަތުގައި ރާބައްޖެއް އޮންނަ އެ ކެރެކްޓާއަކީ ތަންތަނަށް ވަގުތުން ދަތުރުކުރުމުގެ ބާރާއި ހަނދު ނަގައި ރާބަށްޖަށް ލުމުގެ ގާބިލްކަން ލިބިފައިވާ ކެރެކްޓާއެކެވެ.\nމިގޮތަށް އޭނާ މިހާރު ހަތް ކެރެކްޓާ ކުރަހާފައިވާއިރު، އައިމަންގެ އަމާޒަކީ ދިވެހި9ސުޕަހީރޯގެ ޓީމެއް ހަދާށެވެ. އަދި މިހާރު އިތުރު ކެރެކްޓާގެ މަސައްކަތް ކުރަމުންދާއިރު އައިމަން ބުނާގޮތުން މީގެން ކެރެކްޓާއެއް ކުރަހާލުމަކީ އުދަނގޫ ކަމެއް ނޫނެވެ.\nއުއްމީދަކީ ކެރެކްޓާތައް ބޭނުންކޮށްގެން ވާހަކަފޮތެއް ނުވަތަ އެނިމޭޝަނެއް ހެދުން!\nކޮންމެއަކަސް އައިމަންގެ ސުޕަހީރޯތައް ވައިގަ ހިފައިފިއެވެ. ދިވެހިންގެ ތެރެއިން ގިނަ ބަޔަކަށް މި އެއްޗެހި ކަމު ގޮސްފިއެވެ. ނަމަވެސް އައިމަންގެ މި މަސައްކަތް އޮތީ ކުރިއަށެވެ.\nއޭނާ ބުނިގޮތުގައި، އުއްމީދަކީ އޭނާ ހެދި ކެރެކްޓާތައް ބޭނުންކޮށްގެން ކޮމިކެއް ނުވަތަ ވާހަކަފޮތެއް ހެދުމެވެ. އެކަން ނުވެއްޖެ ހާލަތެއްގައި ބެކް ސްޓޯރީސްތަކެއް ނުވަތަ އެނިމޭޝަންއެއް ހެދުމަށް މަސައްކަތް ކުރާނެކަމަށް އައިމަން ބުންޏެވެ.\nޑިޖިޓަލް އާޓްސްގެ ދާއިރާއިން އިތުރަށް ކުރިއަށްގެންދަން އޭނާ ބޭނުންވި ނަމަވެސް، އޭނާ އެ ދާއިރާއިން ކިޔަވާކަށް ބޭނުމެއް ނޫނެވެ. އެއީ އޭނާ ހޮބީއަކަށް ކުރާނެ ކަމެކެވެ.\nޖެނުއަރީ 20, 2019 09:06\nދިވެހިން ހެދުންލައި އުޅޭ ގޮތެއްނޫން ތިޔަކީ ވަރަށް މުޑުދާރު ކާޓޫން ފޮޓޯތަކެއްތީ ތިއާޓިކަލް ވަގުތުން ނެގުމަށް....\nޖެނުއަރީ 20, 2019 09:08\nނަސޭހަތެއް: ތިޔަ ތަކެތި ތިޔަ ހަދަނީ ރާއްޖޭގެ މީހުންނަށް އަމާޒުކޮށްގެން ކަމަށްވާނަމަ، ދިވެހިންނަކީ މުސްލިމުންކަން ހަނދާންކުރަން ޖެހޭ. ވާހަކަ ފޮތާއި އެނިމޭޝަން އުފައްދާފަ 18 އަހަރުން މައްޗަށް ބޭނުންކުރެވޭ ގޮތަށް ހުރެއްޖެ ނަމަ ކުޑަކުދިންގެ އޯޑިއެންސު ގެއްލިގެން ދިޔައީ. ވީމާ ހެދުންތައް ތަންކޮޅެއް އިސްލާހުކޮށްލުން ރަނގަޅު. އަދި ސްޕަރހީރޯގެ މާނައަކީ ކަލާނގެއެއް ނޫންކަންވެސް ހަނދާންކުރަންޖެހޭ. އަމިއްލަވަންތަވުމަކީ ޣައިރު މުސްލިމުންގެ އެއްޗެތީގައި ހުންނަ ހުރިހާ ކަމެއް ބެހެއްޓުމެއް ނޫން. ހަމައެކަނި ދިވެހި ނަންތަކެއް ކިޔާފަ ލިބާހާއި ފޭލި އެންދެވުމަކުން ދިވެހިވަންތަ ވީކަމަކަށް ނުވާނެ\nޖެނުއަރީ 20, 2019 09:24\nވަރަށް ސަޅި އެނގޭ....ސާބަހޭ ތިކުރާ ހިއްވަރަށް\nޖެނުއަރީ 20, 2019 12:19\nލިބާސް ލައިފަ ހުރި ކުއްޖާ ހީވަނީ އޭލިއަން އެންހެން.\nޖެނުއަރީ 20, 2019 14:07\nޑޭމްމް ސަން.... ދީސް އާ އަމޭޒިން ????\nޖެނުއަރީ 20, 2019 20:46\nފޫޅުދިގު ހަންދި އަކީ އެޒަމާނުގައި ރާއްޖޭގައި އުޅުނު ރަސްކަލެއް.. އޭނަ ދިވެހި އަންހެން ކުދިން ކައިރިއަށް ވަންނަން ވެގެން ދަށްކައިގެން އުޅުނު ވާހަކައެއް އެއީ...


Pakistanun India boadaru kairiyah hathiyaaru jamaakuran fashafi\nޕާކިސްތާނުން އިންޑިއާ ބޯޑަރު ކައިރިއަށް ހަތިޔާރު ޖަމާކުރަން ފަށައިފި\nޢިންޑިއާގެ ސްޓޭޓަށް ކަމަށްވާ ކަޝްމީރުގެ ބޯޑަރު ޕާކިސްތާނާއި ގުޅެ ހިސާބަށް ހަތިޔާރު ޖަމާކުރުމުގެ މަސައްކަތް ޕާކިސްތާނުން ކުރަން ފަށައިފި އެވެ.\nޕާކިސްތާނުން ކަޝްމީރު ސަރަޙައްދަށް ހަތިޔާރު ޖަމާކުރަން ފެށީ ކަޝްމީރަށް ލިބިދޭ ހާއްސަ އިމްތިޔާޒުތަށް އިންޑިއާގެ މައި ސަރުކާރުން އުވާލުމަށް ނިންމުމާ ގުޅިގެންނެވެ. ޕާކިސްތާނުން ކަޝްމީރު ސަރަހައްދަށް ސީ 130ގެ ހަނގުރާމަވެރި މަތިންދާ ބޯޓުތަށް ޖަމާކޮށްފަ އެވެ.\nއިންޑިއާ ސަރުކާރުން ކަޝްމީރަށް ލިބިދޭ އިމްތިޔާޒުތަށް އުވާލުމުން ޕާކިސްތާނުން ވަނީ އެކަމާއި ހިތްހަމަނުޖެހުން ފައުޅުކޮށްފަ އެވެ.\nސިފައިންގެ ހިންގާ އަމަލުތަކުގެ ސަބަބުން އެ ސްޓޭޓުގެ މީހުންގެ އިންސާނީ ހައްގުތައް އުނިކަން ލިބޭކަމަށް ދުނިޔޭގެ ބޮޑެތި ގައުމުތަކުން ވަނީ ބުނެފަ އެވެ. އަދި މުސްލިމް ގައުމުތަކުގެ ޖަމިއްޔާ ކަމަށްވާ އޯއައިސީއިން ވެސް ވަނީ އިންޑިއާ ސަރުކާރުގެ އަމަލުތައް ކުށްވެރިކޮށްފަ އެވެ.\nއިންޑިއާގެ ގާނޫނު އަސާސީގެ 370 ވަނަ މާއްދާގެ ދަށުން ޖަންމު އަދި ކަޝްމީރަށް ދީފައިވާ އިމްތިޔާޒުތަކުގެ ތެރޭގައި، އެހެން ސްޓޭޓްތަކުގެ މީހުނަށް ކަޝްމީރުން ބިން ނުގަނެވުމާއި، ކަޝްމީރު ސްޓޭޓުގެ ސަރުކާރުން އިއުލާންކުރާ ވަޒީފާ އަދި ސްކޯލާޝިޕްތައް އެހެން ސްޓޭޓްތަކުގެ މީހުންނަށް ނުލިބެނޭ އެވެ. އަދި އެހެން ސްޓޭޓުތަކުގެ މީހުނަށް ކަޝްމީރުގެ ރަށްވެހިކަން ވެސް ނުލިބޭނެ އެވެ.


Samsung ge faiyjehi phone September gai baazaarah | Mihaaru\nސެމްސަންގުގެ ފަތްޖެހި ފޯނު ސެޕްޓެމްބަރުގައި ބާޒާރަށް ނެރެނީ\n27 ޖުލައި 2019 - 08:43\nމީޑިއާތަކާ ރިޕޯޓްކޮށްފައިވާ ގޮތުގައި ފަތްޖެހި ފޯނަށް ދިމާވި މައްސަލަ އެތައް ދުވަހެއްގެ މަސައްކަތުން ސެމްސަންގުން މިހާރު ވެސް ހައްލުކޮށް، ފޯނު ވަނީ ވަރަށް ރަނގަޅަށް ޓެސްޓްކޮށްފަ އެވެ. ދެކުނު ކޮރެއާގެ ސެމްސަންގެ އޮފިޝަލުންނާ ހަވާލާދީ ގިނަ މީޑިއާތަކުން ބުނީ ފަތްޖެހި ފޯނު ސެޕްޓެމްބަރުގެ ކުރީކޮޅު އާންމުކޮށް ބާޒާރަށް ނެރޭނެ ކަމަށެވެ. މި ފޯނުގެ އެންމެ ހާއްސަ ސިފައަކީ 4.6 އިންޗީގެ ފޯނު އެއްކޮށް ހުޅުވައިލުމުން 7.3 އިންޗީގެ ޓެބްލެޓަކަށް ބަދަލުވުމެވެ.\nޗައިނާގެ ވާވޭ އިން ވެސް އެ ކުންފުނީގެ ފަތްޖެހި ފޯނު "މޭޓް އެކްސް" ސެޕްޓެމްބަރުގެ ތެރޭގައި ނެރެން ނިންމާފައިވާތީ، ސެމްސަންގްގެ ފޯނު އެ ކުންފުންޏަށް ވުރެ މާ ކުރިން ބާޒާރަށް އަށް ނުކުންނާނެ އެވެ. ސެމްސަންގަކީ ފަތްޖެހި ފޯނު ތައްޔާރުކޮށް، އެންމެ ފުރަތަމަ ދައްކައިލި ކުންފުނި ވެސް މެ އެވެ. އެ ފޯނުގެ ސާމްޕަލް ދައްކައިލީ މިިދިޔަ ފެބްރުއަރީ މަހުގެ 20 ގަ އެވެ. އަދި ކުރިން އޮތީ އެޕްރީލް މަހުގެ 26 ގައި ފޯނު ރަސްމީކޮށް ނެރެ، ވިއްކަން ފަށާށެވެ.\nއެކަމަކު ގެލެކްސީ އެފްގެ ޓެކްނިކަލް މައްސަލަތަކާ ގުޅޭ ގޮތުން މީޑިއާތަކުގައި ދައުރުވި ރިވިއުތަކާ ގުޅިގެން ފޯނު ނެރުން މަޑުޖައްސާލައި، ކުރިން ނަގާފައި ހުރި އޯޑަރުތައް ވެސް ކެންސަލް، އޯޑަރު ނެގުން ވެސް ހުއްޓާލި އެވެ.\nބައެއް މީޑިއާތަކުން ބުނި ގޮތުގައި ފަށްޖެހި ފޯނު ސެޕްޓެމްބަރުގައި ނެރޭ އިރު، އަންނަ މަހުގެ7ގައި ބާއްވާ ސެމްސަންގެ ބޮޑު އިވެންޓްގެ ތެރޭގައި ފޯލްޑް ދައްކައިލުމުގެ ފުރުސަތު ވެސް ބޮޑެވެ. އެކަމަކު އެކަމާ ބެހޭ ގޮތުން އެ ކުންފުނިން ވަކި އެއްޗެއް ނުބުނެ އެވެ. އަންނަ މަހު ބާއްވާ އިވެންޓްގެ އެންމެ ހާއްސަ އެއް ކަމަކަށް ވާނީ ގެލެކްސީ ނޯޓް 10 އާންމު ކުރުމެވެ.


I-S-A Volley Mubaaraah 2018\nފޮޓޯއިން ޚަބަރު : އައިއެސްއޭ ވޮލީ ...\nby vomadmin November 5, 2018\nމީދޫގައި މިވަގުތު ތިބި ވޮލީ ކުޅޭ ބައެއް ކުޅުންތެރީން އިސްނަގައިގެން ” ވޮލީމުބާރާތް އައިއެސްއޭ 2018 ” ގެ ނަމުގައި ވޮލީ މުބާރާތެއް މީދޫގައި ފަށައިފިއެވެ.\nމީދޫ އިޖްތިމާއީ މަރުކަޒުގައި މިމަހުގެ3ވަނަ ދުވަހުގެރޭ ފެށުނު މިމުބާރާތުގެ ފުރަތަމަމެޗްގައި ބައްދަލުކުރީ ޓީމް އަފިރިން އަދި ޓީމް ލެއްޗޭއެވެ. މިމެޗް ސީދާ3ސެޓުން ކާމިޔާބުކުރީ ޓީމް ލެއްޗޭއެވެ.\nމިމެޗްގެ މޮޅު ކުޅުންތެރިއަކަށް ހޮވިފައިވާ ޓީމްލެއްޗޭގެ ސެޓަރު ޝަހީމު ޓްރޮފީ ހަވާލްކޮށްދެއްވީ މިމެޗްގެ ޝަރަފްވެރިމެހްމާނު އަލީ ވާފިރެވެ.\nމިމުބަރާތުގައި ރޭ ކުޅެނު މެޗްގައި ބައްދަލުކުރީ ޓީމް ވިސްވިސްއާއި ޓޫސިސްޓާއެވެ.\nރެފްރީގެ ނިންމުންތަކާއި ވަރަށްބޮޑަށް ހިތްހަމަ ނުޖެހުން ފާޅުކުރަމުންދިޔަ ޓޫސިސްޓާ އާއި ވާދަކޮށް ރޭގެމެޗް3ސެޓް އެއްސެޓުން ކާމިޔާބުކުރީ ވިސްވިސްއެވެ.\nރޭ ކުޅެވުނު މިމެޗުގެ3ވަނަ ސެޓްގައި ރެފްރީވަނީ ޓޫސިސްޓަރގެ އަބްދުﷲ ޖަމާލު ބެންޗުން ފޮނުވާލާފައެވެ.\nރޭ ކުޅެވުނު މިމެޗްގެ މޮޅުކުޅުންތެރިއަކަށް ހޮވުނު ނާކާއަށް މުބާރާތް އިންތިޒާމްކުރާ ފަރާތުން ހުށަހަޅާފައިވާ ޓްރޮފީ ނާކާއާއި ހަވާލްކޮށްދެއްވީ ރޭގެމެޗްގެ ޝަރަފްވެރިމެޗްމާނު ޗޭނު ޖަމްއިއްޔާގެ ވައިސް ޕްރެޒިޑެންޓް ރަޝީދާއެވެ.\n4 ޓީމް ބައިވެރިވެފައިވާ މިމުބާރާތުގެ މެޗްތައް ކުޅުމަށް ހަމަޖެހިފައިވަނީ ކޮންމެޓީމެއް ކޮންމެޓީމަކާ ބައްދަލުކޮށް ޕޮއިންޓްގެ ގޮތުން އެންމެ މޮޅުވާ ދެޓީމް ފައިނަލަށް ހޮވޭ ގޮތަށެވެ.\nމިމުބާރާތް ބޭއްވުމަށްޓަކައި މީދޫ އިޖްތިމާއީ މަރުކަޒުގެ ވޮލީކޯޓް ވަރަށްބޮޑަށް ތައްޔާރުކުރެވިފައިވާއިރު މުބާރާތް ބޭއްވުމަށްޓަކައި ވޮލީ ކޯޓް ތައްޔާރުކުރުމުގައި މިމުބާރާތުގައި ބައިވެރިވެފައިވާ ޓީމްތަކުގެ ބައެއްކުޅުންތެރީންގެ ވަރަށްބޮޑު އެހީތެރިކަމާ ހުޅުމީދޫ ޕޮލިސްސްޓޭޝަނުގެ ވަރަށްބޮޑު އެހީތެރިކަން ލިބިފައިވެއެވެ.


Porto balikoh, Chelsea ah muhimmu molheh - One Online\nމޭސަން މައުންޓް ގޯލަށްފަހު އުފާފާޅުކުރަނީ --- ފޮޓޯ/ ގެޓީ\nޕޯޓޯ ބަލިކޮށް، ޗެލްސީއަށް މުހިއްމު މޮޅެއް\nޔޫއެފާ ޗެމްޕިއަންސް ލީގުގެ ކުއާޓާ ފައިނަލްގައި ރޭ ޗެލްސީން ކުޅުނު އަވޭ ލެގްގައި ޕޯޓޯގެ މައްޗަށް ކުރި ހޯދައިފިއެވެ.\nޗެލްސީއާއި ޕޯޓޯ ކުޅުނު އަވޭ ލެގް ރޭ ކުޅެފައިވަނީ ސްޕެއިންގެ ސެވިއްޔާގައެވެ. އެއީ ކޮވިޑް 19ގެ ހާލަތާއި ގުޅިގެން އިނގިރޭސިވިލާތުން ޕޯޗުގަލްއަށް ދަތުރުކުރުން ހުއްޓުވާފައި އޮތް އޮތުމުގެ ސަބަބުންނެވެ. މެޗު 2-0 އިން ޗެލްސީން ކާމިޔާބު ކޮށްފައިވާއިރު، ޗެލްސީން އެންމެފަހުން ލީގުގައި ކުޅުނު މެޗުން ވެސްޓް ބްރޮމް އަތުން ބޮޑު ބައްޔެއް ވެފައި އޮތް އޮތުން ހަނދާން ނައްތާލައި އެ ޓީމުން ރޭގެ މެޗުގައި ވަނީ މޮޅު ކުޅުމެއް ދައްކާފައެވެ.\nމެޗުގެ ފުރަތަމަ ހާފްގައި މޭސަން މައުންޓް ވަނީ ޗެލްސީއަށް ލީޑު ނަގައިދީފައެވެ. ހިތްގައިމު އެނބުރުމަކާއެކު މައުންޓްގެ ރަނގަޅު ނިންމާލުމެއް ގޯލުން ފެނިގެންދިޔައިރު، ދެވަނަ ހާފްގައި ޗެލްސީގެ ދެވަނަ ގޯލް ޖެހީ ބެން ޗިލްވެލްއެވެ.\nޕޯޓޯގެ ޑިފެންޑަރު ކޮރޯނާގެ ފަރާތުން ހެދުނު ގޯހެއްގެ ފައިދާ ނަގާ ޗިލްވެލް އޭނާ ޗެލްސީ ޖާޒީގައި ޖެހި ތިންވަނަ ގޯލް ޖަހައިދީފައިވާއިރު، ކްރިސްޓިއަން ޕުލިސިޗްގެ ހަމަލާއެއް ވަނީ ގޯލްގެ ދަނޑިއަށްވެސް އަމާޒުވެފައެވެ.\nޗެލްސީއާއި ޕޯޓޯ ވާދަކުރާ ދެވަނަ ލެގު އޮންނާނީ އަންނަ ހަފްތާ އަންގާރަ ދުވަހުއެވެ.


6Mas Dhuvahuge Thereygai College Thah Registry Kuraa Gothah Gavaidh Hadhai\nކޮލެޖެއްގައި ކިޔަވައިދެނީ : އަލުން ރަޖިސްޓްރީ ކުރަންޖެހޭ ގޮތަށް ގަވައިދު ވަނީ ހަދާފައި\nހަ މަސްދުވަހުގެ ތެރޭގައި އަލުން ކޮލެޖްތައް ރަޖިސްޓްރީ ކުރާ ގޮތަށް ގަވައިދު ހަދައިފި\n02 ޑިސެމްބަރ 2021 - 18:15:31\nމިހާރު ހިންގަމުންދާ ކޮލެޖްތަކާއި ތައުލީމުދޭ އިންސްޓިޓިއުޝަންތައް ކުރިއަށްއޮތް ހަމަސްދުވަހުގެތެރޭގައި އަލުން ރަޖިސްޓްރީ ކުރާ ގޮތަށް ހަދައި، ކޮލެޖްތަކާއި އިންސްޓިޓިއުޓްތައް ހިންގުމުގެ ގަވާއިދު ގެޒެޓް ކޮށްފިއެވެ.\nމިއަދު ގެޒެޓްގައި އާންމުކުރި ، އެގަވައިދުގެ 14 ވަނަ މާއްދާގެ ހ ގައި ބުނެފައިވާ ގޮތުން އެ ގަވާއިދަށް ޢަމަލުކުރަން ފަށާއިރު، މިނިސްޓްރީގައި ރަޖިސްޓަރީނުކޮށް ހުރި އިންސްޓިޓިއުޓްތައް، އެ ގަވާއިދަށް ޢަމަލުކުރަން ފަށާތާ6މަސްދުވަހުގެ ތެރޭގައި ރަޖިސްޓަރީ ކުރަންވާނެއެވެ. އަދި އެމާއްދާގެ ށ ގައިވަނީ އެ ގަވާއިދަށް ޢަމަލުކުރަން ފަށާއިރު، ރަޖިސްޓަރީކޮށްގެން ހިންގަމުންދާ ތަންތަން، އެ ގަވާއިދަށް ޢަމަލުކުރަން ފަށާތާ6މަސްދުވަހުގެ ތެރޭގައި އެ ގަވާއިދުގެ ދަށުން އަލުން ރަޖިސްޓަރީ ކުރަންވާނެކަމަށެވެ.\nއަދި އެމާއްދާނެ ނ ގައިބުނެފައިވަނީ ، ހ އާއި ށ ގައި ބަޔާންކޮށްފައިވާ މުއްދަތު ހަމަވުމަށްފަހު، އެ ގަވާއިދުގެ ދަށުން ރަޖިސްޓަރީ ނުކޮށް އިންސްޓިޓިއުޓްތައް ހިންގުމަކީ މަނާކަމެއް ކަމަށެވެ.ކެވެ. އަދި އެފަދަ ތަންތަނުގެ އިންސްޓްޓިއުޓުގެ ދަރަޖަ އުވައިލައި، ކޮލެޖްތަކާއި އިންސްޓިޓިއުޓްތަކުގެ ދަފުތަރުން އުނިކުރެވޭނެ ކަމަށްވެސް އެގަވާއިދުގައި އެވެ.\nއިންސްޓިޓިއުޓް ރަޖިސްޓަރީ ކުރުމަށް އެދި އެ ގަވާއިދުގެ ޖަދުވަލު2ގައިވާ "އިންސްޓިޓިއުޓް ރަޖިސްޓަރީކުރުމަށް އެދޭ ފޯމު" އާއި، މި ގަވާއިދުގެ ޖަދުވަލު3ގައިވާ "ޕްރޮ-ފޯމާ" ހުށަހަޅަންވާނެ ކަމަށްވެސް ގަވާއިދުގައިވެއެވެ.\nއެޕްލިކޭޝަން ފުރިހަމަނަމަ، ހުށަހަޅާ ދުވަހުން ފެށިގެން 45 ދުވަހުގެ ތެރޭގައި އިންސްޓިޓިއުޓް ރަޖިސްޓަރީ ކޮށްދޭންވާނެ ކަމަށާއި، އެޕްލިކޭޝަނުގައިވާ ކަންކަން ފުރިހަމަ ނުވާނަމަ، ފުރިހަމަކުރަންޖެހޭ ކަންކަން ފާހަގަކޮށްފައި، އެޕްލިކޭޝަން ހުށަހެޅި ފަރާތަށް 30 ދުވަހުގެ ތެރޭގައި މިނިސްޓްރީން އަންގަންވާނެ ކަމަށްވެސް ގަވާއިދުގައިވއެވެ.\nއަދި ހުށަހަޅާ ފަރާތުން އެޕްލިކޭޝަން އިޞްލާޙު ކުރުމަށްފަހު3މަސްދުވަހުގެ ތެރޭގައި ހުށަހަޅަންވާނެ ކަމަށާއި، އެ މުއްދަތުގެ ތެރޭގައި އިޞްލާޙުކުރަން އަންގާ ކަންތައްތައް އިޞްލާޙުކޮށްފައި ހުށަހަޅައިފައި ނުވާނަމަ، އެ އެޕްލިކޭޝަން ބާތިލުވާނެ ކަމަށްވެސް ވެއެވެ. އަދި އަލުން ރަޖިސްޓަރީ ކުރުމަށް ހުށަހެޅޭނީ އާ އެޕްލިކޭޝަނެއްގެ ގޮތުގައެވެ.\nވިލާ ކޮލެޖްމައި ކޮލެޖްމަންދު ކޮލެޖުކްލިކް ކޮލެޖްމެޕްސް ކޮލެޖްއެވިޑް ކޮލެޖްމެޑިކަލް ކޮލެޖްސައިރިކްސް ކޮލެޖްޒިކުރާ އިންޓަނޭޝަނަލް ކޮލެޖުހަޔަރ އެޑިއުކޭޝަންއެޑިއުކޭޝަން މިނިސްޓްރީހަޔާ އެޑިއުކޭޝަން މިނިސްޓްރީ


REPORT: Maayoosvaane, araiganeveynee ves madu madun\nމާލެ ސަރަހައްދު ލޮކްޑައުންކުރުމާއެކު މީގެ ކުރިން މާލޭގެ ކާރޫބާރު ބޮޑު ގިނަ މަގުތައް ވަނީ ފަޅުވެފައި. -- އަވަސް ފޮޓޯ: އަހުމަދު އަޝްހާދު (ޖެރީ)\nލޮކްޑައުންކޮށްފައިވާ މާލެއަށް ލުއިތަކެއް ދެއްވާނެކަމުގެ އިޝާރާތެއް މީގެ ހަފުތާއެއްހާ ދުވަސް ކުރިން ރައީސް އިބްރާހިމް މުހައްމަދު ސޯލިހު ދެއްވުމާއެކު، ދޮޅު މަހެއްހާ ދުވަހު ގޭބަންދުވެ، މާޔޫސްވެފައި ތިބި ރައްޔިތުންގެ ހިތަށް ކޮންމެވެސް ފިނިކަމެއް ލިބިގެން ދިއަ އެވެ. ގޭގެ ހަތަރު ފާރުން ބޭރަށް "ނިއު ނޯމަލް" އެއްގައި ނަމަވެސް، އާއްމު ދިރިއުޅުމަށް އަނބުރާ ދިއުމުގެ ފުރަތަމަ ފިޔަވަޅު އެޅޭނެކަމުގެ އުއްމީދު އާވި އެވެ.\nނަމަވެސް ރޭ އިއުލާނުވި "ލުއި" ތަކުން ގިނަ ބައެއްގެ މާޔޫސްކަން އިތުރުވި އެވެ. ހެލްތު މިނިސްޓަރު އަބްދުﷲ އަމީން ވިދާޅުވި ގޮތުގައި މިދިއަ އެޕްރީލް 15 ގައި ކޮވިޑް-19 އަށް ޕޮޒިޓިވް މީހަކު މާލެ އިން ފެނުމާ ގުޅިގެން، މާލެ އާއި ވިލިމާލެ އާއި ހުޅުމާލޭގައި އިއުލާންކުރި ލޮކްޑައުނަށް ލުއި ދޭން ނިންމާފައި ވަނީ ފިޔަވަހިތަކަކަށް ބަހާލައިގެންނެވެ. އެހެން ނަމަވެސް ފުރަތަމަ ފިޔަވަހީގެ ދަށުން ތަފްސީލުކޮށް ދެއްވި ފިޔަވަޅުތަކަކީ "ލުއި" ތަކެއް ކަމަށް ގިނަ ބައަކަށް ވަނީ ގަބޫލު ކުރަން ދަތިވެފަ އެވެ.\nރައްޔިތުންގެ އިހުސާސްތައް ވެސް ބަލައިގަންނަންޖެހެ އެވެ. ކުދި ކުދި ތަންކޮޅުކޮޅުގައި މީގެ ކުރިން ޝިފްޓު ބަހައިގެން ނިދާ އުޅުނު އެތައް ބައަކު، ގޭބަންދުވެފައި ތިބެން ޖެހުމަކީ ހިތަށް ގެންނަން ވެސް ދަތި އުނދަގޫ ހާލަތެކެވެ. ނަފްސާނީ ގޮތުންވެސް ނޭދެވޭ އަސަރުތަކެއް ކުރާނެ ކަމެކެވެ. ގިނަ މީހުން މިހާރު ވެސް ތިބީ ވަޒީފާ ގެއްލި، ފައިސާ ފޮއްޗެއް ހޯދޭނެ ހުރިހާ ދޮރުތައް ބަންދުވެ، ގޮތް ހުސްވެފަ އެވެ.\nއެކަމަކު މި ބަލީގެ ޒާތާ މެދު ފިކުރު ހިންގާލުމަކީ ވެސް މުހިއްމު ކަމެކެވެ. އޭގެ މިސާލުތައް ބަލައިލި ކޮންމެ ދިމާއަކުން އެއޮތީ ފެންނާށެވެ. ބަލި ކޮންޓްރޯލް ކުރެވި، ލޮކްޑައުން ލުއި ކުރި ހުރިހާ ގައުމެއްގައި ބަލި އަލުން ވަނީ ފެތުރިގެންފަ އެވެ. އެ މިސާލުތަކުން ރާއްޖެއިން ފިލާވަޅު ލިބިގަންނަންޖެހޭ ކަމަށް ރޭ ހެލްތު މިނިސްޓަރު ވެސް ފާހަގަ ކުރެއްވި އެވެ.\nފުރަތަމަ ފިޔަވަހީގެ ލުއިތައް\nރީޓެއިލް ފިހާރަތައް ހުޅުވުމުގެ ހުއްދަ ދިނުން\nވޯކްޝޮޕްތަކާއި މަސް މާރުކޭޓް ހުޅުވުން\nރެސްޓޯރަންޓް ކެފޭތަކަށް ޑެލިވަރީ އަދި ޓޭކްއަވޭ ހުއްދަ ދިނުން\nއުމުރުން ދުވަސް މީހުނަށް ވަކި ވަގުތެއްގައި ބޭރަށް ނުކުތުމުގެ ހުއްދަ ދިނުން\n"ފުރަތަމަ ފިޔަވަހީގެ ލުއިތައް ބިނާ ކުރެވިފައި ވަނީ މީހުންނަށް ނުކުމެ އުޅެވޭނެ ގޮތާއި އިގްތިސޯދީ ހަރަކާތްތަކަށް ފުރުސަތު ދިނުމާއި ވިޔަފާރިކުރަން ޖާގަ ދިނުމާއި ދަތުރުފަތުރު ކުރުމުގެ ލުއިތަކާއި ސިއްހީ ހިދުމަތްތައް ހޯދަން ހުރި ޖާގަތައް ދިނުމަށް،" އަމީން ވިދާޅުވި އެވެ.\nސަރުކާރުން ރޭ އާންމު ކުރި މައުލޫމާތުތަކަށް ބަލާއިރު، ފުރަތަމަ ފިޔަވަހި ވެސް ވަނީ ދެ ބައަކަށް ބަހާލައިފަ އެވެ. އެއީ ފުރަތަމަ ދެ ހަފުތާގެ ތެރޭގައި ލުއިތައް ދޭން ފަށައި، ޖެހިގެން އަންނަ ދެ ހަފުތާގެ ތެރޭގައި އެ ލުއިތައް އިތުރަށް ފުޅާކުރުމުގެ ވިސްނުމެއްގެ ތެރެއިންނެވެ.\nއެންމެ ބޮޑަށް ފާހަގަކޮށްލެވެނީ ފުރަތަމަ ދެ ހަފުތާގައި ފުލުހުންގެ ހުއްދައާއެކު ކޮންމެ ގެއަކުން ތިން މީހަކަށް ހަފުތާއަކު ދެ ދުވަހަށް ދެ ގަޑިއިރަށް ބޭރަށް ނުކުމެވޭނެ ގޮތަށް ދެވުނު ލުޔެވެ. އެ ފުރުސަތުގައި އެހެން ގޭގެއަށް ޒިޔާރަތްކުރުން މަނަލެވެ.\nތިން ވަނަ ހަފުތާއިން ފެށިގެން ހުއްދަ ދޭ މީހުންގެ އަދަދު ފަހަކަށް އިތުރު ކުރާނެ އެވެ. އޭގެ އިތުރުން، އުމުރުން ދުވަސްވީ މީހުނަށް ވެސް ހުއްދައާއެކު، ފަތިހު 5:00 އިން ހެނދުނު 8:00 އާ ދޭތެރޭ ބޭރަށް ނުކުތުމުގެ ފުރުސަތު ވަނީ ދީފަ އެވެ. އަދި ތިން ހަފުތާއިން ފެށިގެން އެ ފުރުސަތު ކުޑަކުދިންނާ ހަމައަށް ފުޅާކުރާނެ އެވެ.\nފުރަތަމަ ފިޔަވަހީގައި ނުދޭނެ ލުއިތައް\nކޮންމެހެން ހުޅުވަންޖެހޭ ސަރުކާރުގެ އޮފީސްތައް ފިޔަވައި ނުހުޅުވާނެ\nއެއް ރަށުން އަނެއް ރަށަށް ދަތުރުކުރުން މަނާވާނެ\nހެލްތު ޕްރޮޓެކްޝަން އޭޖެންސީ (އެޗްޕީއޭ) ގެ މެޑިކަލް އޮފިސަރު ޑރ. ފާތިމަތު ނަޒްލާ ރަފީގު ރޭ ވިދާޅުވި ގޮތުގައި، ފުލުހުންގެ ހުއްދަ ހޯދާ ގޮތަށް ހަމަޖެއްސީ އެއް ވަގުތެއްގައި ބޭރަށް ނުކުމެ އުޅޭ މީހުން ކޮންޓްރޯލް ކުރުމުގެ ބޭނުމުގަ އެވެ.\n"އެއްކޮށް ދޫކޮށްލައިފިއްޔާ އަތްނުފޯރާ ވަރަށް ކޭސްތައް އިތުރު ވެގެން ދާނެ. އެންމެންނަށް ވެސް އެކަން ގަބޫލު ކުރެވޭނެ. އެހެންވެ މި ބަލަނީ މަޑުމަޑުން ކޮންޓްރޯލް ކުރެވޭ މިންވަރަށް ލޮކްޑައުނަށް އިތުރު ލުއިތަކެއް ދިނުމަށް،" ނަޒްލާ ވިދާޅުވި އެވެ.\nކުރީގެ ގޯސްތަކުން ފިލާވަޅެއް\nބަލި ބޭރުގެ ފަތުރުވެރިއެއްގެ ކިބައިން ފެނުނު ފަހުން ސަރުކާރުން ފިޔަވަޅު އެޅުން ލަސްވި ކަމަށް އަދިވެސް ގިނަ ބައަކު ގަބޫލުކުރެ އެވެ. އަދި މުޖުތަމައު ތެރޭގައި ބަލި ފެތުރިގެން ދިއުމުގެ މާލެ ލޮކްޑައުންކޮށް އެކަށީގެންވާ މިންވަރަށް ޓެސްޓު ނުކުރެވުނުކަމުގެ އިލްޒާމުތައް ވެސް ސަރުކާރަށް ވަނީ އަމާޒުވެފަ އެވެ.\nޑރ. އަލީ ލަތީފު ފާހަގަކުރައްވާ ފަދައިން ލޮކްޑައުނަކަށް ދިއުމުގެ ކުރިން، މާލޭގައި ތިން ގަޑިއިރަށް ހިންގި ކާފިއުއިން ވެސް ހާލަތު އިތުރަށް ގޯސްވި އެވެ. އެ ގަޑި ޖެހުމުގެ ކުރިންނާއި، ކާފިއު ހަމަވުމާއެކު އެއް ފަހަރާ މީހުން މަގުތައް ތޮއްޖެއްސި އެވެ. އެއީ އެންމެ ތިން ގަޑިއިރަށް ރައްޔިތުން ގޭބަންދު ކުރުމުން ފެނުނު މަންޒަރެވެ. ދޮޅު މަހުގެ ގޭބަންދަކަށް ފަހު، މިނިވަންވުމާއެކު މީހުންގެ އަމަލުތައް ހުންނާނެ ގޮތެއް ލަފާކޮށްލަން ވެސް ދަތިކަމަށް އަލީ ލަތީފު ވިދާޅުވެ އެވެ.\n"އަޅުގަނޑުމެންނަށް ހަގީގަތުގައި ވެސް އަންދާޒާކޮށްލަން ވެސް ދަތިވޭ، މިހާ ގިނަ ދުވަހުގެ ލޮކްޑައުނަކަށް ފަހު، ލޮކްޑައުން އުވާލުމުން ރައްޔިތުން އަމަލު ކުރާނެ ގޮތެއް،" އޭނާ ވިދާޅުވި އެވެ.\nއެއީ ގަބޫލުކުރަން ކިތަންމެ ދަތި ނަމަވެސް، ކަމުގެ ހަގީގަތެވެ. ރައީސް ސޯލިހު ލޮކްޑައުން ލުއިކުރާ ވާހަކަ ވިދާޅުވުމާއެކު، ކޮފީތަކާއި ދަތުރުތައް ރާވަމުންދާ މީހުން މަދެއް ނޫނެވެ. ލޮކްޑައުން އެކީގައި ކުއްލިއަކަށް އުވާލައިފިނަމަ، ސުން ސިކުންތައް އެންމެން އެއް ފަހަރާ ބޭރަށް ނުކުންނާނެކަން ޔަގީނާ ގާތަށް ބުނަން އެނގެ އެވެ.\nއެކަމަކު އަލީ ލަތީފާއި ނަޒްލާ ފާހަގަ ކުރައްވާ ފަދައިން، ބަލީގެ ނުރައްކާ އަދިވެސް ބޮޑެވެ. ބަލި ފެތުރޭ މިންވަރު ކޮންޓްރޯލް ކުރެވިފައި އޮތީ ލޮކްޑައުން އޮތީމަ އެވެ. ރައްޔިތުންގެ އެހާ ޑިސިޕްލިން ހުރި ނަމަ، ފަހަރުގައި މިފަދަ ހަރުކަށި ހާލަތަކަށް ދާން ނުޖެހި ސަލާމަތް ވެވުނީހެވެ.\nކޮވިޑް-19 އަށް ޓެސްޓުކުރުމަށް ރެންޑަމް ސާމްޕަލް ނެގުމުގައި އެޗްޕީއޭ އިން ހަރަކާތްތެރިވަނީ. -- ފޮޓޯ: އަހުމަދު އަޝްހާދު އަބްދުﷲ (ޖެރީ) | އަވަސް\nމި ބައްޔާ އެކީ އުޅެން ޖެހިފައިވާއިރު، މި ނިއު ނޯމަލަށް ރައްޔިތުން އަހުލުވެރިވެ، ފަރިތަވާން ވެސް ވަގުތު ބޭނުންވެ އެވެ. ތޮއްޖެހިފައިވާ މާލޭގައި ގައިދުރުކުރުން ބެހެއްޓޭނެ އުކުޅުތަކެއް ހޯދަން ޖެހެ އެވެ. އޮފީސްތަކާއި އިމާރާތްތަކުގައި ރައްކާތެރިކަމުގެ ފިޔަވަޅުތައް އެޅުމާއި، ޝިފްޓް ބަހައިގެން މުވައްޒަފުން ނެރުމުގެ އުސޫލުތައް ފައްކާ ކުރަން ވެސް ފުރުސަތު ދޭންޖެހެ އެވެ. ކުއްލިއަކަށް ލޮކްޑައުން އެކީގައި ލުއި ކުރުމުގެ ނަތީޖާއަކަށް ވަނީ، އަލުން އެނބުރި ލޮކްޑައުންގެ ހާލަތަކަށް ދާންޖެހުމެވެ.\n"އަޅުގަނޑުމެން ދެ ހަފުތާގެ މިހާ ބޮޑު ރިސްޓްރިކްޝަންއެއް މި ބާއްވަނީ އަޅުގަނޑުމެން ދޫކޮށްލީމަ އޭގެ ސަބަބުން ނުކުންނަ ނަތީޖާ މި އިނގެނީ އޭގެ ދެ ހަފުތާ ފަހުން. އެހެންވެ އަޅުގަނޑުމެންނަށް ނުކެރޭނެ އެހާ ބޮޑަށް ދޫކޮށްލަން. އެހެންވެގެން މިހާ ބޮޑަށް ހިފަހައްޓާފަ މި އޮތީ،" އަލީ ވިދާޅުވި އެވެ.\nސަރުކާރުގެ ޕްލޭނަށް ބަލާއިރު، އަދި އިތުރު މަހެއްހާ ދުވަހު ވެސް އޮތީ ހަމަ ޒާތެއްގެ ގެންބަންދެކެވެ. ހަފުތާއަކު އެންމެ ގިނަވެގެން ހަތަރު ގަޑިއިރަށް ފިޔަވައި ބޭރަށް ނުކުމެ ނޫޅެވޭނެ އެވެ. ގިނަ ބައަކު އުއްމީދު ކޮށްގެން ތިބި ގޮތް ނޫނަސް، މިއީ ނިއު ނޯމަލް އެވެ.\nއެޗްޕީއޭ މިނިސްޓްރީ އޮފް ހެލްތު ހެލްތް މިނިސްޓަރު އަބްދުﷲ އަމީން + ކޮރޯނާ ވައިރަސް ކޮވިޑް-19 ކޮވިޑް-19 އިގެ ބަލާއާފާތް ލޮކްޑައުން ޕްރޮޓޮކޯލް


SunOnline: Kokko aa beybe ge kurimathilun: dheben ves goal jehi\nކޮއްކޮއާ ބޭބެގެ ކުރިމަތިލުން: ދެބެން ވެސް ގޯލު ޖެހި\nޢަބްދުﷲ އައިމަން 26 Oct 2020, 12:42\nލޮރެންޒޯ އަދި ރޮބާޓޯ އިންސީނިއޭ --- ފޮޓޯ//ބީބީސީ\nއިޓާލިއަން ލީގުގައި ރެޔަކީ ތާރީހީ ރެޔެކެވެ. ސީޒަނުގައި ތަފާތު ކުޅުމެއް ދައްކަމުން އަންނަ ނަޕޯލީގެ ކެޕްޓަން ލޮރެންޒޯ އިންސީނިއޭ މެޗުގައި ގޯލު ޖެހި އިރު، ރައްދުގައި ބެނެވެންޓޯއިން ގޯލު ޖެހީ އޭނާގެ ކޮށްކޮށް ރޮބާޓޯ އިންސީނިއޭ އެވެ. ޔޫރޮޕުގެ ވާދަވެރި މެޗެެއްގައި ދެބެން ދެ ޓީމެއްގައި ތިބެ ގޯލު ޖެހުމަކީ މަދުން ނޫނީ ނުފެންނަ ކަމެކެވެ.\nނަޕޯލީން ރަށުން ބޭރުގައި ކުޅުނު އެ މެޗުން އެ ޓީމު މޮޅުވީ 1-2 ގެ ނަތީޖާއަކުންނެވެ. އެ މޮޅާ އެކު ކުޅުނު ފަސް މެޗުން 11 ޕޮއިންޓް ހޯދައިގެން ނަޕޯލީ ތާވަލުގެ ދެވަނައަށް ވަނީ ޖެހިލައިފަ އެވެ. އެއްވަނައިގައި އޮތް އޭސީ މިލާން ހަތަރު މެޗުން 12 ޕޮއިންޓް ހޯދާފައިވާ އިރު، ރޭގެ މެޗުން ބަލިވި ބެނެވެންޓޯ އޮތީ 13 ވަނައިގަ އެވެ.\nއެ މެޗު ފަށައިގެން 30 މިނަޓު ތެރޭގައި ބެނެވެންޓޯ އިން ވަނީ ނަޕޯލީ ހާސްކޮށްލައިފަ އެވެ. އުމުރުން 26 އަހަރުގެ ރޮބާޓޯ އެ ޓީމަށް ލީޑު ނަގައިދިން އިރު، ރައްދުގައި ނަޕޯލީން ވަނީ ރޮބާޓޯގެ ބޭބެ ލޮރެންޒޯގެ ގޯލަކުން ނަތީޖާ ހަމަހަމަ ކޮށްފަ އެވެ. ވާދަވެރި ކުޅުމެއް ފެނިގެން ދިޔަ އެ މެޗުގައި ނަޕޯލީ މޮޅުވީ އަންޑްރޭ ޕެޓާާނާގެ ގޯލުންނެވެ.\n"މެޗު ނިންމާފައި އޭނާ [ކޮއްކޮ ރޮބާޓޯ] ގާތު އަހަރެން ބުނީ އެންމެ މޮޅީ އަހަރެންގެ ވާތު ފައި ކަމަށް،" ޖޯކު ޖަހަމުން ލޮރެންޒޯ ބުނެލި އެވެ.\nނަޕޯލީއަށް 352 މެޗު ކުޅެދީފައިވާ ލޮރެންޒޯ ބުނީ، ކޮއްކޮ ގައިގައި މެޗު ނިމުމަށްފަހު ބައްދާލުމުން ކުރެވުނީ ތަފާތު އިހުސާސެއް ކަމަށާއި، މިއަދަކީ މުޅި އާއިލާއަށް ވެސް އުފާވެރި ދުވަހެއް ކަމަށެވެ.\nނަޕޯލީއަށް ކުރިން ދެ މެޗު ކުޅެދިން ރޮބާޓޯ ބުނީ، އިޓާލިއަން ލީގުގެ ފުރަތަމަ ގޯލު ބޭބެއާ ދެކޮޅަށް ޖެހުމުން ފަޙުރުވެރިވާ ކަމަށާއި، އެކަމާ އުފާކުރާ ކަމަށެވެ.\n"ބޭބެއާ ދެކޮޅަށް އަހަރެންގެ ސިޓީ [ނަޕޯލީ] ގައި މިފަދަ ބޮޑު މެޗެއް ކުޅެން ލިބުމަކީ ލިބުނު ބޮޑު އުފަލެއް. އެކަމަކު މެޗުގެ ނަތީޖާއާ ދޭތެރޭ ހިތްހަމަ ނުޖެހޭ." ރޮބާޓޯ ބުންޏެވެ.


13 ވަނަ މައިކަޕް ފުޓުބޯޅަ މުބާތާގައި ބައިވެރިވުމުގެ ފުރުސަތު ހުޅުވާލައިފި — Ihavandhoo.com\n13 ވަނަ މައިކަޕް ފުޓުބޯޅަ މުބާތާގައި ބައިވެރިވުމުގެ ފުރުސަތު ހުޅުވާލައިފި\n12 ނޮވެމްބަރު 20190މުހައްމަދު އަކްރަމް\nއިހަވަންދޫގައި ބާއްވާ އެންމެ އަގުބޮޑު ފުޓްބޯޅަ މުބާރާތް ކަމަށްވާ މައި ކަޕް ފުޓްބޯޅަ މުބާރާތުގައި ބައިވެރިވުމުގެ ފުރުސަތު ހުޅުވާލައިފިއެވެ.\nއިހަވަންދޫ ދާއިރާގެ ކުރީގެ މަޖިލިސްމެމްބަރު މުހައްމަދު އަބުދުﷲ (މުހައްމާ)ގެ ވާދައިގެ ތައްޓަށް ކުޅެވޭ މިމުބާރާތް މިފަހަރުވެސް އިންތިޒާމު ކުރަނީ ކުލަބު ޕޯލްސްޓަރ އިން ނެވެ.\nކުލަބު ޕޯލްސްޓަރ އިން އެކަމާއިގުޅިގެން ކޮށްފައިވާ އިއުލާނުގައި ބުނެފައިވަނީ 13 ވަނަ މައިކަޕް ފުޓުބޯޅަ މުބާރާތް ބޭއްވުމަށް ހަމަޖެހިފައި ވަނީ އަންނަ ޑިސެމްބަރު މަހު ކަމަށެވެ. އިހަވަންދޫގެ ޒުވާނުންނަށާއި، އިހަވަންދޫ ފިޔަވައި، ހއ. އަތޮޅުގައި ހުރި ސަރުކާރުގެ މުއައްސަސާތަކާއި، ހއ. އަތޮޅުގައި ހުރި ހިލޭސާބަހަށް މަސައްކަތް ކުރާ ކުލަބު ޖަމާޢަތްތަކާއި، ހއ. އަތޮޅުގައި ހުރި ކުންފުނިތަކާއި ރިސޯޓު ތަކަށެވެ.\nއިހަވަންދޫގެ އެއްވެސް ކުލަބު ޖަމިއްޔާ އަކަށް، ސަރުކާރުގެ މުއައްސަސާއަކަށް އަދި ކުންފުންޏަކަށްވެސް ބައިވެރިނުވެވޭ ގޮތަށް ޤަވާއިދު ފަރުމާ ކޮށްފައިވާ މިމުބާރާތުގައި ބައިވެރިވުމުގެ ސުންގަޑި އަކީ 25 ނޮވެމްބަރ 2019 ވަނަ ދުވަހުގެ 15:00 އެވެ.\nމިފަހަރުގެ މުބާރާތުގެވެސް ޗެމްޕިއަން ޓީމަށް 75000 ރުފިޔާ އަދި ރަނަރަޕް ޓީމަށް 25000 ރުފިޔާގެ ފައިސާގެ އިނާމު ދިނުމަށްވަނީ ހަމަޖެހިފައެވެ. މުބާރާތުގައި ބައިވެރިވުމުގެ ފީ އަކަށް 2000 ރުފިޔާ ނެގުމަށް ވަނީ ހަމަޖެހިފައެވެ.


Mi magaamu libunee nazaahaaiytheri veema: Shareef | Jazeera\tމި މަގާމު ލިބުނީ ނަޒާހާތްތެރި ވީމަ: ޝަރީފް - Jazeera\nސްޓެލްކޯ އެމްޑީ، އަހުމަދު ޝަރީފު\nއިދިކޮޅުން ކުރަނީ ޒާތީ ތުހުމަތުތަކެއް\nދައްކައިދިނީ ރައްޔިތުން ލީ ވޯޓުގެ ނަތީޖާ\nރައީސް އަޅުގަނޑަށް އިތުބާރު ކުރަނީ ނަޒާހާތްތެރިވީމަ\nޝުރުފާ މުޙައްމަދު May 17, 2022 226 views0\nސްޓެލްކޯގެ އެމްޑީ ކަން ލިބިވަޑައިގެންނެވީ އިލެކްޝަންސް ކޮމިޝަންގެ ރައީސް ކަމުގައި ހުންނަވައިގެން އިހުލާސްތެރިކަމާއި ނަޒާހާތްތެރި ކަމާ އެކު މަސައްކަތް ކުރެއްވީތީ ކަމަށް ސްޓެލްކޯއަށް އަލަށް އައްޔަންކުރި މެނޭޖިންގ ޑިރެކްޓަރ އަހުމަދު ޝަރީފް ވިދާޅުވެއްޖެއެވެ.\nއެންމެ ފަހުން ބޭއްވި ރިޔާސީ އިންތިޚާބުގައި ރައީސް އިބްރާހިމް މުހައްމަދު ސޯލިހު ކާމިޔާބުކުރެއްވީ ޝަރީފް ކޮމިޝަނުގެ ރައީސް ކަމުގައި ހުންނަވައިގެން އިންތިހޚާބުގައި މަކަރު ހަދައިގެން ކަމަށް އިދިކޮޅުން ތުހުމަތު ކުރެއެވެ. އަދި މިހާރު މި ސަރުކާރުގެ ކުންފުންޏަކުން މަގާމެއް ލިބިފައިވާތީ އޭނާ އަށް ގިނަ ފަޑުކިޔުންތަކެއް ވަނީ އަމާޒުވެފައެވެ.\nއެކަމާ ގުޅޭގޮތުން "ޖަޒީރާ" އަށް ދެއްވި ހާއްސަ އިންޓަވިއުއެއްގައި ޝަރީފް ވިދާޅުވީ ހަގީގަތުގައި އޭނާ އަކީ ނަޒާހާތްތެރި މީހެއް ނޫން ނަމަ މިއަދު އެ މަގާމު ލިބިވަޑައި ނުގަންނަވާނެ ކަމަށެވެ.\nއިންތިހާބު ތެރޭގައި ރައީސް ސޯލިހަށް އަޅުގަނޑު ވަކިކަމެއް ކޮށްދިން ނަމަ އެމަނިކުފާނަކަށް އަޅުގަނޑަށް އިތުބާރެއް ނުކުރެވޭނެ. ރައީސް ސޯލިހު އަޅުގަނޑަށް ވަރަށް އިތުބާރު ކުރައްވާނެ، ސަބަބަކީ އެނގިވަޑައިގަންނަވާނެ އެމަނިކުފާނަށް އިންތިހާބު ތެރޭގައި ކަމެއް ކޮށްދީފައި ނޯންނާނެ ކަން.\nއޭނާ ވިދާޅުވީ އޭނާ އަކީ ހަގީގަތުގައި ސިޔާސީ މީހެއް ކަމަށެވެ. އަދި އީސީގެ ރައީސް ކަމުގައި ހުންނެވި އިރު ސިޔާސީ މަސައްކަތްތަކުގައި ބައިވެރި ނުވެވި މުޅިން "އަނގަ ބަންދުކޮށްގެން" ހުންނަން ޖެހުމަކީ ވަރަށް ތަފާތު އަދި އުނދަގޫ ތަޖުރިބާއަކަށް ވި ކަމަށެވެ.\nއޭނާ ވިދާޅުވިގޮތުގައި އެ މަގާމުން އިސްތިއުފާ ދެއްވީ ސިޔާސީ މަސައްކަތަށް ނިކުންނަން ބޭނުންވާތީއެވެ. މަގާމުން އިސްތިއުފާ ދިނުމަށް ފަހު ރައީސް ސޯލިހަށް ގުޅުއްވައި އެމަނިކުފާނާއި އެކު މަސައްކަތް ކުރަން ބޭނުންކަން އަންގާފައިވާނެ ކަމަށާއި، ފުލް ކޮމިޓްމަންޓް ދިން ކަމަށް ވިދާޅުވިއެވެ.\nއަޅުގަނޑަކީ އާމްދަނީއެއް ހޯދަން ވަކި މަސައްކަތެއް ކުރާ މީހެއް ނޫން ވީމަ ރައީސް އަރިހުގައި ސިޔާސީ މަސައްކަތްކުރާ ނަމަ އަޅުގަނޑު ދެންނެވިން ބޭނުންވާނޭ ވަޒީފާއެއްގަ ހުންނަން. އެހެންވީމަ އަޅުގަނޑު ގަބޫލުކުރާ ގޮތުގައި އަދި ރާއްޖޭގެ ގިނަ ބަޔަކަށް ގާބޫލުކުރެވޭނެ އަޅުގަނޑަކީ ތަންތަން ހިންގުމުގައި ނަތީޖާ ނެރެ ދައްކާފަ ހުރި މީހެއް ކަން. އެހެންވެ އެގޮތުން ރައީސް ބަދަލުތަކެއް ގެންނަން ބޭނުންވާ ތަނެއް އަޅުގަނޑާ ހަވާލުކުރެއްވީ\nޝަރީފް ވިދާޅުވީ އިދިކޮޅުން ހަގީގަތުގައި ދައްކަނީ ވަރަށް ޒާތީ ވާހަކައެއް ކަމަށެވެ. އިލެކްޝަންސް ކޮމިޝަނުގެ ކަންކަން ހިގާ އުސޫލަށް އަލުއަޅުއްވާލައްވާ ވިދާޅުވީ ކޮމިޝަނުގައި ފަސް މެމްބަރުން ތިބޭ އިރު މެމްބަރުންގެ ރުހުމާއި އެކު ނޫނީ ކޮމިޝަނުގައި އެއްވެސް ކަމެއް ނުހިނގާނެ ކަމަށެވެ. ކޮމިޝަނުގެ ރައިސް ގެ މަގާމުގައި ހުރުމަކީ ވަކި ހާއްސަ ބާރުތަކެއް އެ އުސޫލުން ލިބޭ ކަމެއް ނޫން ކަން ފާހަގަކުރައްވާ ވިދާޅުވީ ހުރިހާ ކަމެއް އޭނާ ބޮލުގައި އަޅުވައި ބަދުނާމު ކުރަން މަސައްކަތް ކުރީ ހަމަ ޒާތީ ވެގެން ކަމަށެވެ.\nހަގީގަތަކީ 2018 ގަ ރައްޔިތުން ލީ ވޯޓުގެ ނަތީޖާ އަޅުގަނޑުމެން ދައްކައި ދިނީ


Dho?! Dharifulhu Govaigen Unoosha Udhuhilaa\nދަރިފުޅު ގޮވައިގެން އުނޫޝާ "އުދުހިލާ"\nތުއްތު ދަރިފުޅު މަސަލަސްކުރަން ނުވަތަ ނިންދަވަން މިފަހަކަށް އައިސް ހުރިހާ މައިންބަފައިން އިހުތިޔާރު ކުރަނީ އިނގިރޭސި ކޮންމެވެސް ލަވައެކެވެ. ހާއްސަކޮށް ޒުވާން ބެލެނިވެރިންނެވެ. ކުޑައިރު މައިންބަފައިން ކިޔައިދިން ލަވަތައް މަތިން ހަނދާނެއް ނެތެވެ. ނަމަވެސް އަލަތު ދަރިފުޅާއެކު މަރިޔަމް އުނޫޝާ (ކިޑީ) ބޭނުންވީ މުޅިން ވެސް ދިވެހި ލަވަތައް ދަރިފުޅަށް ކިޔައިދޭށެވެ.\nއެހެންވެ ދަރިފުޅަށް ބަލިވެ އިން ދުވަސްވަރު ބާޗީ އާ ދެމީހުން މިވަނީ ކުޑަކުދިންނަށް ހާއްސަ ލަވަ އަލްބަމެއްގެ މަސައްކަތް ފަށައިގެން އެންމެފަހުން އެ މަސައްކަތް ކޮޅެއްގައި ޖައްސައިފަ އެވެ. އުމުރުން މިހާރު ހަތަރު މަސް ފުރިފައިވާ ފިރިހެން ދަރިފުޅާއި އެހެން ހުރިހާ ކުޑަކުދިންް އަދި ބެލެނިވެރިންނަށް ހާއްސަކޮށްލާ މި އަލްބަމްގެ ނަމަކީ "އުދުހިލާ" އެވެ. މިއީ ކިޑީ އާދި ބާޗިގެ ފުރަތަމަ ލަވަ އަލްބަމް ވެސްމެ އެވެ.\nއެ އަލްބަމްގައި އަމިއްލަ ރާގުގެ ހަތް ލަވައެއް ހިމެނޭއިރު މިހާރު އެއް ލަވަ ރިލީޒްވެސް ކޮށްފި އެވެ. އެއީ ކިޑީ އަދި މަންމަ މަރިޔަމް ޝަފީގާ ކިޔާފައިވާ "ނާނާ" އެވެ. އެއީ ރަންޒަމާނުގެ ލަވަކިޔުންތެރިޔާ ޖޭމް ދޮންކަމަނަގެ "ނާނާ" ގެ ކަވާ އެކެވެ. މި ލަވައަކީ ދިވެހިންގެ ތެރޭގައި ވަރަށް ބޮޑު މަގުބޫލުކަމެއް ލިބިފައިވާ ލަވަ އެކެވެ.\n"ބަނޑުބޮޑުއިރު ކިޑީ އާއި ބާޗި ބޭނުންވީ ތަފާތު އަދި ހާއްސަ މަސައްކަތެއް ކުރަން. އެގޮތުން އުފެއްދި އަލްބަމެއް މިއީ. ވިހެއުމުގެ ކުރިން ލަވަތައް ރިކޯޑުކޮށް ހުރިހާ ކަމެއް ކުރީ،" އަންނަ ސެޕްޓެމްބަރު މަހު އެ އަލްބަމް ރިލީޒްކުރަން މަސައްކަތް ކުރަމުން އަންނަ ކަން ފާހަގަ ކުރަމުން ކިޑީގެ ފިރިމީހާ އަދި މެނޭޖަރު އިބްރާހިމް ހަމީޝް ބުންޏެވެ.\nކިޑީ އާއި ހަމީޝް އަށް ކުއްޖަކު ލިބުނީ މިދިޔަ މެއި މަހުގެ 13 ވަނަ ދުވަހު އެވެ. އަލަތު ދަރިފުޅަށް ހާއްސަކޮށްގެން ލަވަ އަލްބަމެއް ނެރޭއިރު މި ދެމަފިރިން ފާހަގަކުރަމުން ދަނީ އެމީހުންގެ ކައިވެނީގެ 10 ވަނަ އަހަރެވެ. ކިޑީ އާއި ހަމީ ކައިވެނިކޮށްފައި ވަނީ7ޑިސެމްބަރު 2008ގަ އެވެ. އޭގެފަހުން ހަމީ ވެފައި ވަނީ ކިޑީގެ ހަޔާތުގެ ބައިވެރިޔަކަށް އެކަންޏެއް ނޫނެވެ. އޭނާ އަކީ ލަވައިގެ ދުނިޔޭގައި ކިޑީގެ އެންމެ ބޮޑު ސަޕޯޓަރު އަދި މެނޭޖަރު ވެސް މެ އެވެ.\nހަމީ އާއި ކިޑީ އެންމެ ފުރަތަމަ ބައްދަލުވެ ތައާރަފުވީ 2005 ވަނަ އަހަރު، ބަނޑޮހުގައި އޮތް ޝޯއެއްގެ ތެރެއިންނެވެ. މަޝްހޫރު އެމޭޒަން ޖޭޑްގެ އެ ޝޯގައި ކިޑީ ލަވަކީ އިރު ހަމީ ހުރީ ދިރާގުގެ އެ ޝޯގެ ބައިވެރިިންގެ ހެދުމުގައި މާ ޖަހާށެވެ. ދެ މީހުންގެ ލޯބި ފެށިގެން ދިޔައީ އެރޭ ހަމީ ދިއްކޮށްލި އޯކިޑް މަލަކުންނެވެ. މެނޭޖަރެއްގެ ގޮތުގައި ކިޑީ ގޮވައިގެން ހަމީ ހޭވައްޓާލާފައި ކާމިޔާބީ އަށް ވާސިލުވަމުން އަންނައިރު އުނޫޝާގެ ކެރިއަރުގެ އެންމެ ބޮޑު ހައިލައިޓަކީ މޯލްޑިވިއަން އައިޑޮލްގެ ތިން ސީޒަނެވެ. އޭގެ އިތުރުން ބޮލީވުޑްގެ ފިލްމަކަށް ލަވައެއް ރިކޯޑްކުރި ފުރަތަމަ ދިވެހި އާޓިސްޓަކީ ވެސް ކިޑީއެވެ.\nމަރިޔަމް އުނޫޝާ (ކިޑީ)


Gaumee Maslahathu Gehleythee Idhikolhu Dhauvathu Gaboolu Nukuran: MRM - Vaguthu\nއިދިކޮޅު ދައުވަތު ގަބޫލުކޮށްފިނަމަ ގައުމީ މަސްލަހަތު ގެއްލިގެން ދާނެ ކަމަށް ބުނެ އިދިކޮޅު ޕީޕީއެމް އާއި ޕީއެންސީއިން "މިނިވަންކަމުގެ ދިފާއުގައި - ދިވެހީން" ގެ ނަމުގައި ފަށާފައިވާ ކެމްޕޭންގައި ބައިވެރި ނުވާން އެމްއާރުއެމް އިން ނިންމައިފިއެވެ.\nއެ ހަރަކާތުގައި ބައިވެރިވާން ޕީޕީއެމް އާއި ޕީއެންސީން ރަސްމީކޮށް ދައުވަތު ފޮނުވާފައިވާ ކަމަށް ބުނެފައިވަނީ އެމްއާރުއެމްގެ އިތުރުން ޖުމްހޫރީ ޕާޓީއާއި އަދާލަތު ޕާޓީއާއި އެމްޑީއޭއަށެވެ. އެމްޑީއޭ ނޫނީ ދެން ހިމެނެނީ ވެރިކަން ކުރާ ކޯލިޝަންގެ ޕާޓީތަކެވެ.\nއެމްއާރުއެމް އިންވެސް ވަނީ އެ ދައުވަތު ގަބޫލު ނުކުރާ ކަމަށް ބުނެފައެވެ.\nކުރީގެ ރައީސް މައުމޫން އަބްދުލްގައްޔޫމް އިސްވެ ހިންގާ ޕާޓީއިން ބުނި ގޮތުގައި ސަރުކާރު ކޯލިޝަންގައި އޮވެ، އިދިކޮޅު ހަރަކާތްތަކުގައި ބައިވެރިވުމަކީ ގައުމުގެ މަސްލަހަތު ގެއްލިގެން ދާނެ ކަމެކެވެ. އެހެންކަމުން އެފަދަ ކަންކަމުގައި ބައިވެރި ނުވާނެ ކަމަށް އެޕާޓީއިން ބުނެއެވެ.\nއަދި ދައުވަތު ގަބޫލުކުރާކަން އިދިކޮޅު ކޯލިޝަނަށް އެޕާޓީއިން ވަނީ އަންގައިފައެވެ.\n"އެމްއާރުއެމްއަކީ މިހާރު އޮތް ސަރުކާރުގެ ކޯލިޝަންގައި ހިމެނޭ ޕާޓީއެއް. އެހެންކަމުން އެމްއާރުއެމް މިހާރު އޮތް ކޯލިޝަން އިން ވަކިވެގެން ގައުމުގެ މަސްލަހަތު ގެއްލޭ ފަދަ އެއްވެސް ކަމަކަށް ތާއީދުކޮށް އެފަދަ ކަމެއްގައި ބައިވެރިވާން ބޭނުން ނުވާކަން އަންގަމެވެ" އެމްއާރުއެމްއިން އިދިކޮޅު ކޯލިޝަނަށް ފޮނުވި މެސެޖުގައި ވެއެވެ.\nނިޒާމް ކަނޑައެޅުމުގެ ވޯޓަކަށް ދާން އެއްބަހެއް ނުވަން: އެމްއާރުއެމް\nއޮގަސްޓް 3, 2021 13:26\nގެއްލެނީ ގައުމީ މަސްލަޙަތެއް ނޫން، ތިހުރިހައި މީހުންގެވެސް އަމިއްލް މްސްލަޙަތު ގެއްލެނީ\nއޮގަސްޓް 3, 2021 13:33\nމިޙަބަރުގެ ސުރުޚީގައި "ގައުމީ މަސްލަހަތު ގެއްލޭތީ އިދިކޮޅު ދައުވަތު ގަބޫލު ނުކުރަން: އެމްއާރުއެމް"\n"ގައުމީ މަސްލަހަތު ގެއްލޭތީ އިދިކޮޅު ދައުވަތު (މިފަހަރު) ގަބޫލު ނުކުރަން: އެމްއާރުއެމް" މިހެން އޮތް ނަމަ ޤަބޫލުކުރަން ތަންކޮޅެއް ފަސޭހަވީސް ތޯއްޗެއް.\nތިޔަ ދައުވަތު މިފަހަރު ޤަބޫލު ނުކުރިއަސް އިންތިޚާބާއި ގާތްކޮށްފައި ތިޔަފަދަ ދައުވަތެއް އަތުވެއްޖެއްޔާ އެއްކަލަ ހުރިހާ ކުދިންކޮޅު ލޯބިވާ ބޮޑުބޭބެ (ޔާނުބޭބޭ) އަތުގައި ހިފައިގެން ސްޓޭޖުމަތީގައި ތިބޭނެ - ބުނާނީ ލޭގެ ގުޅުން މާވަރުގަދަވާނޭ - ބްލަޑް އިޒް ތިކާރ ދެން ވޯޓާރ އޭ އޭއްޗެކޭ މީއްޗެކޭ. މުޅިންވެސް އަމިއްލަ ފައިދާ އަށް!\nއޮގަސްޓް 3, 2021 13:36\nކޮބާ ޕީޕީއެމް އަށް އެއްޗެއް ވިސްނިއްތަ؟\nއޮގަސްޓް 3, 2021 13:57\nޕީޕީއެމާ، ޕީއެންސީ އެއީ އެއްބަޔެއް ނޫންތަ ދެނަމެއް ކިޔަކަސް މިސާލަކަށް ގާސިމް އިބް ރާހިމް މޫސާ އެއީ ތިބުނާ ގޮތުން ވިއްޔާ3މީހުންގެ ނަން އެކަކަށް މިކިޔަނީ\nއޮގަސްޓް 3, 2021 15:03\nތިޔާހުރީ ހިނދުކޮޅު ގާއިތޭ\nއޮގަސްޓް 3, 2021 14:10\nމިބެއްޔާ ދުނިޔެހުރިހާހިދަކު މިގައުމައް ރަގަޅުގޮތެއް ނުވާނެ މީހަމަ ވަރައްމޮޅު ޔަހޫދީއެއް\nއޮގަސްޓް 3, 2021 14:32\nގައުމީ މަސްލަހަތު ގެއްލޭނެ ވަރަކަށް މިއަދު މިއޮތީ ގެއްލިފަ. ދެން އިތުރަށް ގެއްލޭނެ މަސްލަހަތެއް ނެތް. އިންޑިއާއަށް ގައުމު ވިއްކާލައިގެން ތިހެން ތިބެވޭނީ 2023 އާ ހަމަޔަށް. އޭގެފަހުން ގައުމުގެ މަސްލަހަތު ހަމަޔަކަށް އަޅުވާނަން.\nއޮގަސްޓް 3, 2021 14:40\nމަސްލަހަތޭދުފާއެއްޗިއްސޭކިޔާނެކަމެއްނެތް! ލެގަސީއަކާހެދި ކައިރިނުވެފަހުރިބޮޑާބެތިޔައީ، މިހާރުލިބޭވަރުދެގުނައޯކޭވާނެ3ތަނެއްގެ އުންސުރާދިމާވާނެތީ ފަހަތުފަޔަަށްބުރަވަނީ ނަމަވެސް ﷲ މޮޅަށްދެނެވޮޑިގެންވަނީ ވަގުތުޖެހޭނީކޮންއިރަކުކަން!\nއޮގަސްޓް 3, 2021 15:52\nމަސްލަހަތަކީ ޤައުމު އަޅުވެތިކުރުމަށް އެހީވުންތޯ؟ މަސްލަހަތަކީ ފާޅުގަ ދުވާލު ވައްކަން ކުރާ ބަޔަކަށް ބައި އަތު ހިފުންތޯ؟ މަސްލަހަތަކީ ވެންޓިލޭޓަރ ތަކުން ވައްކަން ކުރީމަ ހެވިފަ ތިބުންތޯ؟ މަސްލަހަތަކީ ވިޔަފާރިތައް ބަންގުރޫޓް ވަމުންދާ އިރުވެސް ބަލަން ތިބުންތޯ؟ މައުމޫނު ނިކަން ޖަވާބު ދާރީވެބަލަ؟\nއޮގަސްޓް 3, 2021 17:23\nޢަޅެ ހިތްވެސް ނުފުޜުނު މުސްކުޅިއެއް މުޅި ގައުމު ހަލާކުކުރި ބާނީ ތޯއްޗެ\nއޮގަސްޓް 3, 2021 18:17\nބެއްޔާ ތިޔަ ދައްކަނީ ވަރަށް ރީތި ވާހަކައެއް! ފެބުރުއަރީގެ ހުކުމް ފަޑިޔާރުންނަށް ނުފޫޒު ފޯރުވައިގެން ނެރުމުން ގައުމީ މަސްލަހަތު ނުގެއްލޭތޯ؟ މިއީ ނުބައި ނުލަފާ މީހެއް!\nއޮގަސްޓް 3, 2021 18:35\nއަހަރެމެން ނޫޅެން މާމީރު އެއްޗެއް ކަމަށް މިހާރު ހަނޑުލުގުޅަ ކައިކައި ފޫހިވެއްޖެ.\nރައީސް ޔާމީން އެކަނިވެސް އޮންނާނީ ލައްކަ ވޯޓް ހޯދާފައި ކުރީގައިވެސް.\nފަލަކީ ގޮތުން ޤައުމުގެ މަސްލަހަތު ގެއްލޭތީ ތިކަން ވާކަށް ނެތް\nއޮގަސްޓް 3, 2021 23:08\nމުޅިދުނިޔޭގަހުރި އެންމެ ނުބައި ނުލަފާމީހާ!\nއޮގަސްޓް 4, 2021 10:35\n1978 ގައި ރައްޔިތުން މަނިކުފާނާއި ޤައުމު ހިންގަން ހަވާލުކުރި 30 އަ ހަރު ފަ ހުން މަނިކުފާން ޤައުމު ހަވާލު ކުރީ ޤައުމު ހިންގޭ ވަރު ބަޔަކާއި ނޫން އަނެއްކާވެސް ޤައުމު ހިންގުމާއި މަނިކުފާން ހަވާލު ވާންވެއްޖެ ނުންތޯ ؟


Report: PPM ge Menifesto thanfeezeh kuranee kihaa varakah? | Mihaaru\nމިނިވަން ދުވަހުގެ ރަސްމިއްޔާތުގައި ރައީސް ޔާމީން ބައިވެރިވެވަޑައިގަންނަވަނީ: ފަސް އަހަރުގެ ދައުރުގައި ކުރައްވަން ގިނަ ވައުދުތަކެއް މެނިފެސްޓޯގައި ހިމަނާފައިވޭ. -- ފޮޓޯ: މުހަންމަދު ޝަރުހާން/ މިހާރު\n23 އޯގަސްޓް 2016 - 06:34 46 comments\nވެރިކަމުގެ މި ހިނގާ ފަސް އަހަރަށް ޕީޕީއެމުން ހުށަހެޅި މެނިފެސްޓޯގައި ވައުދުތައް ބައިވަރެވެ. އިގްތިސާދީ ހެޔޮ ބަދަލުތައް ގެނައުމާ އެކު އަތޮޅުތަކާއި ރަށްތަކާއި ވަކިވަކި ފަރުދުންގެ ޖީބުތައް ތަނަވަސްވާނެ ގޮތްތަކެވެ. އެކި ދާއިރާތަކުން ފަސް އަހަރު ތެރޭގައި ގައުމަށް އަންނާނެ ހެޔޮ ބަދަލުތަކާއި އެކަން ކުރާނެ މުއްދަތުތައް ވެސް ވަކިވަކިން ތަފްސީލްކޮށްދީފައިވެ އެވެ.\nމެނިފެސްޓޯގައި ލިއެފައިވާ ކަންކަމަށް ބަލާއިރު، ސަރުކާރުގެ ދެ އަހަރެއްހާ ދުވަހުގެ ތެރޭގައި ރައްޔިތުން ކުރާނެ މާ ބޮޑު ޝަކުވާއެއް ނޯންނާނެ އެވެ. މިއީ، މެނިފެސްޓޯ އަށް ބަލައިގެން ވޯޓު ދިން އެންމެންނަށް ޔަގީން ކުރެވުނު ގޮތް ކަމަށް ވެސް ވެދާނެ އެވެ. އެކަމަކު އިންތިހާބުގައި ރައްޔިތުންނަށް ދެއްކި މެނިފެސްޓޯ މިހާރު "ވީ ތަނެއް" ނޭނގެ އެވެ. ހާސިލްކުރަން ވައުދުވީ ބައެއް ކަންކަމުގައި އަދި "އަތެއް ނުލަ" އެވެ. އެހެންވެ ވެރިކަމުގެ ބާކީ އޮތް ގާތްގަނޑަކަށް ދެ އަހަރު ނިމޭއިރު، މެނިފެސްޓޯގައި ކަނޑައެޅި ކަންކަން ހާސިލްވާނެތޯ މިއީ ބައެއް މީހުން އުފައްދާ ސުވާލެކެވެ.\nބްރިޖް އެޅުމާއި އިންޑަސްޓްރިއަލް ވިލެޖް ތަރައްގީކުރުމާއި ފުޓްސަލް ދަނޑު އެޅުމާއި ޕާކުތައް ތަރައްގީކުރުމާއި ރަށްރަށުގެ މަގުތަކާއި ބަނދަރު ހެދުން ފަދަ މަޝްރޫއުތައް އެކި ސަރަހައްދުތަކުގައި ކުރިއަށް އެބަ ގެންދެ އެވެ. އެކަމަކު މިއީ މެނިފެސްޓޯގައި ވެފައިވާ ވައުދުތަކާ އަޅާބަލާއިރު ކުޑަ މިންވަރެކެވެ. މީގެ ތެރެއިން ބައެއް މަޝްރޫއުތައް މެނިފެސްޓޯގައި ހިމަނާފައެއް ވެސް ނުވެ އެވެ. އަދި މާ ބޮޑު ޕްލޭނެއް ނެތި ކުއްލިއަކަށް ފަށައިގެން ކަންކަން ވެސް އެބަ ހުއްޓެވެ.\nރައީސް އަބްދުﷲ ޔާމީން، ގއ. ދެއްވަދު އަށް ކުރެއްވި ޒިޔާރަތުގައި އެ ރަށުން އެމަނިކުފާނަށް މަރުހަބާ ދެންނެވި ކުދިންތަކަކާ ސަލާމް ކުރައްވަނީ: އިސްކަންދޭ ތަރުތީބުން ވައުދުތައް ފުއްދަަވަމުން އަންނަ ކަމަށް މުއާޒް ވިދާޅުވި. --ފޮޓޯ ރައީސް އޮފީސް\nޕީޕީއެމްގެ ސަރުކާރެއްގައި ރައްޔިތުންނަށް ކޮށްދޭނެ ކަމަށް ވައުދުވީ ކަންކަމުގެ ތެރެއިން މިހާތަނަށް ހާސިލްވީ ކަންކަން ފުރިހަމަ އަށް އެނގޭނެ ގޮތެއް ނެތެވެ. ރަސްމީ ހިސާބުތަކެއް ހުރިހާ މިނިސްޓްރީތަކަކުން އާއްމެއް ނުކުރެ އެވެ.\nޕީޕީއެމް މެނިފެސްޓޯގެ ބައެއް ވައުދުތައް:\n- ދަނޑުވެރިކަމުގައި މަސައްކަތް ކުރާ މީހުންގެ އަދަދު 10،000 އަށް މަތިކޮށް އެވްރެޖް އާމްދަނީ މަހަކު 10،000ރ. އަށް ހެދުން.\n- މަސްވެރިންގެ ފްލީޓް 15،000 އަށް އިތުރުކޮށް، 10،000 ޒުވާން މަސްވެރިން އުފެއްދައި އާމްދަނީ މަހަކު 10،000ރ. އަށް ހެދުން.\n- ބެޔަސް ނުބެޔަސް މަސްވެރިންނަށް 10،000ރ. ދިނުން.\n- އަހަރަކު އަލަށް 10 ރިސޯޓް ހުޅުވައި 26،000 ވަޒީފާ ކަށަވަރުކޮށްދިނުން.\n- ކޮންމެ އަތޮޅެއްގައި ޓޫރިޒަމް ތަރައްގީކުރާނެ ރަށެއް ކަނޑައަޅައި ތަރައްގީކުރުން.\n- ކޮންމެ ދިވެއްސަކަަށް ދިރިއުޅޭނެ ތަނެއް ހޯދައިދިނުން.\n- ސަރަަހައްދުތަކުގައި ތޮޔޮ ބަންކަރު ހެދުމާއި ކަރަންޓް ބިލް ކުޑަކުރުން.\n- ތިން ބާރަށް ފުރިހަމަ ބާރުވެރިކަން ހޯދައިދިނުން.\n- އަބުރުވެރި ޝަރަފުވެރި މަޖިލީހަކާއި މިނިވަން ޝަރުއީ ނިޒާމެއް ކަށަވަރުކޮށްދިނުން.\n- ވޯޓުން އަޅުވެތި ވުމަށް ފުރުސަތު ނުދިނުން، އިޖުތިމާއީ އަދާލަތަށް ފުރުސަތު ދިނުން.\n- ސިއްހީ ފަރުވާގައި އުފުލާ ތަކުލީފް ކުޑަކުރުން.\n- ކުޅިވަރު ކުޅެ މުނިފޫހިފިލުވޭނެ އިންތިޒާމްތަކާ އެކު މި އަހަރު ތެރޭ ހުޅުމާލޭގައި ޒުވާނުންނަށް އެއް ހެކްޓަރުގެ ތީމް ޕާކެއް ހުޅުވުން/ ޓެކްނޮލޮޖީ ޕާކެއް ގާއިމްކުރުން.\n- ޒުވާނުންނަށް މިއުޒިކް އަދި އާޓްސް އިންސްޓިޓިއުޓެއް ގާއިމްކުރުން.\n- ރިސޯޓްތަކުން ޒުވާނުންނަށް ހިއްސާ ދިނުން\nސަރުކާރަށް ފާޑުކިޔާ އިދިކޮޅު ޕާޓީތަކުގެ އިސް ބޭފުޅުން ވިދާޅުވާ ގޮތުގައި މެނިފެސްޓޯ އަށް ބަލައިގެން ވައުދުތައް ފުއްދުމުގެ ވިސްނުމެއް ސަރުކާރުން ނުގެންގުޅެ އެވެ. ސަރުކާރުގެ ދެ އަހަރުގެ މިސްރާބު ގޯހެވެ. މަޝްރޫއުތައް ހިންގަނީ މެނިފެސްޓޯގައިވާ ގޮތާ ދިމާ އިދިކޮޅަށެވެ. ބޮޑެތި މަޝްރޫއުތައް ކުރިއަށް ގެންދަނީ މާ ބޮޑު ސިޔާސަތެއް ނެތި އޭރަކު ވިސްނުން އައި ގޮތަކަށް ކަމަށް ވެސް ފާޑުކިޔާ މީހުން ބުނެ އެވެ.\nއިގްތިސާދީ ހެޔޮ ބަދަލުތަކާ އެކު ދަރަނި ކުޑަކުރާނެ ކަމަށް މެނިފެސްޓޯގައި ހިމަނާފައި އޮތަސް ދަރަނި ހައްތަހާ ދަނީ މައްޗަށެވެ. ވޯލްޑް ބޭންކުން ނެރުނު "ސައުތު އޭޝިއާ އިކޮނޮމިކްސް ފޯކަސް 2016"ގައި ވެސް ދަރަނި ބޮޑުވާ މައްސަލަ އަށް ކަންބޮޑުވުން ފާޅުކޮށްފައިވެ އެވެ.\nމެނިފެސްޓޯގައި ޔަގީންކަން ދީފައިވާ ފަދަ ހެޔޮ ބަދަލުތަކެއް ޓޫރިޒަމުން އަދި ނުފެނެ އެވެ. ބެޔަސް ނުބެޔަސް 10،000ރ. ކޮންމެ މަސްވެރިއަކަށް ހަމަޖައްސައިދިނުމާއި ކޮންމެ އާއިލާއަކަށް ޑޮކްޓަރެއް އަދި ދަނޑުވެރިންނަށް ހާއްސަ އިނާޔަތް ދޭން ވެސް މެނިފެސްޓޯގައި ހިމަނާފައިވެ އެވެ. އެކަން ކާމިޔާބެއް ނުވެ އެވެ. އަންހެނުންގެ ކުރިއެރުމާއި ތަރައްގީ އަށް ވީ ވައުދުތައް ވެސް އަދި ހުރީ އެވެ.\nސަރުކާރުން ވަނީ ރާއްޖޭގެ ސިއްހީ ދާއިރާ އަށް ކުރު މުއްދަތެއްގެ ތެރޭގައި ހެޔޮ ބަދަލުތަކެއް ގެނެސްފަ އެވެ. އަދި އާސަންދައިގެ ހިދުމަތް ހޯދުން ފަސޭހަކޮށް، ވަރަށް ގިނަ ބަޔަކަށް އެހީތެރިކަން ފޯރުކޮށްދީފަ އެވެ. އައިޖީއެމްއެޗުގެ ފެންވަރު ކުރިއަށް ވުރެ އެތައް ތަނެއް ރަނގަޅުކޮށް، ކުރިން ލިބެން ނެތް ބޮޑެތި ބައެއް ހިދުމަތްތައް ތައާރަފުކޮށްފި އެވެ. ރަށްރަށުގެ ހޮސްޕިޓަލްތަކާއި ސިއްހީ މަރުކަޒުތަކަށް ވެސް ގިނަ ބަދަލުތަކެއް ގެނެސްފައިވެ އެވެ.\nޕީޕީއެމްގެ މެނިފެސްޓޯގައި ހިމެނޭ ފަސް އަހަރު ތެރޭގައި 94،000 ވަޒީފާ އުފައްދުމަކީ ވަރަށް މުހިއްމު ވައުދެކެވެ.\nވަޒީފާ އުފެއްދާނެ ފޯމިއުލާ އިއުލާންކުރިއިރު އަލަށް ހުޅުވާ 50 ރިސޯޓުން 26،000 ވަޒީފާ އުފައްދާނެ ކަމަށް މެނިފެސްޓޯގައި ލިއެފައިވެ އެވެ. އެއާއެކު، މަސްވެރިކަމުން 15،000 ވަޒީފާ، ދަނޑުވެރިކަމުން 10،000 އަދި އިމާރާތްކުރުމާއި ދަތުރުފަތުރުކުރުމުގެ ދާއިރާ އިން 1،000 ވަޒީފާ އުފައްދަން އޮތީ ނިންމާފަ އެވެ. މި ނޫން ވެސް ވަޒީފާ އުފައްދާނެ ދާއިރާތައް މެނިފެސްޓޯގައި ހިމަނާފައިވެ އެވެ.\nވަޒީފާ ނެތް ޒުވާނުންގެ ލިސްޓެއް ސަރުކާރުގެ ކުރީކޮޅު އެކުލަވާލި އެވެ. އެ ލިސްޓުގައި ނަން ނޯޓު ކުރި މީހުންގެ ތެރެއިން ވަޒީފާ ލިބުނީ ކިހާ އަދަދެއްގެ ބަޔަކަށް ކަމެއް ސާފެއް ނުވެ އެވެ.\nއެކަމަކު ސަރުކާރުގެ އިސް ވެރިން ވިދާޅުވާ ގޮތުން ނަމަ، އެ ވައުދު މިހާރު ވަނީ ގާތްގަނޑަކަށް ހާސިލްވެފަ އެވެ.\nޒުވާނުންގެ އެވޯޑު ހަފުލާގައި ވާހަކަ ދައްކަވަމުން ކުރީގެ ޔޫތު މިނިސްޓަރު އަހްމަދު ޒުހޫރު ވިދާޅުވެފައި ވަނީ ސަރުކާރުގެ ދެ އަހަރު ތެރޭގައި 70،000 ވަޒީފާ އުފެދިފައިވާ ކަމަށެވެ. އެކަމަކު އެ ވަޒީފާތައް އުފެދުނު ދާއިރާތަކެއް އޭނާ ވިދާޅެއް ނުވެ އެވެ. މެނިފެސްޓޯގައިވާ ވައުދުތައް ފުއްދާފައިވާ ކަމަށް ސިޔާސީ ގޮތުން ވިދާޅުވާ ވާހަކަތައް ގަބޫލުކުރަން ބައެއް މީހުންނަށް ދަތިވަނީ ވެސް ހިސާބުތަކުން ފެންނަން ނެތުމުން ކަމަށް ވެދާނެ އެވެ.\nވައުދުތައް ދަނީ ފުއްދަމުން\nރައީސް އޮފީހުގެ ތަރުޖަމާނު އިބްރާހިމް މުއާޒް އަލީ ވިދާޅުވި ގޮތުގައި މެނިފެސްޓޯގެ ވައުދުތައް ނުފުއްދާ ކަމަށް ބުނެ އަމާޒުކުރެވޭނެ ފާޑުކިޔުމެއް ނެތެވެ. މެނިފެސްޓޯގައި ކަނޑައެޅި ކަންކަން ވަރަށް ފުރިހަމަކޮށް، ވަރަށް ކާމިޔާބުކަމާ އެކު ރައީސް ޔާމީން ތަންފީޒުކުރައްވަމުން ގެންދަވާ ކަމަށް އޭނާ ވިދާޅުވި އެވެ.\nމެނިފެސްޓޯގައި ހިމަނާފައިވާ ވައުދުތައް ތަންފީޒުކުރަނީ، އޭނާ ވިދާޅުވި ގޮތުގައި، އެ ދުވަސްވަރެއްގައި ރައްޔިތުންނަށް ބޭނުންވާ ކަންކަމަށް ބަލައި އިސްކަންދޭ ތަރުތީބުންނެވެ.\n"ހަގީގަތަކީ މެނިފެސްޓޯ ތަންފީޒުނުކުރާ ކަމަށް ބުނެ އަމާޒުކުރެވޭނެ ބިނާކުރަނިވި ފާޑުކިއުމެއް ނެތް. މެނިފެސްޓޯގައި ކަނޑައެޅި ވައުދުތައް މި އަންނަނީ ފުރިހަމަވަމުން. ބޭރުގައި ފިއްލަވައި ތިއްބަވައިގެން އަބުރު ކަތިލުމުގެ ކުޅިވަރުތަކެއް ކުރިއަށް ގެންދަނީ ކިޔޭނެ ފާޑެއް ނެތިގެން،" މުއާޒް ވިދާޅުވި އެވެ.\nއޭނާ ވިދާޅުވި ގޮތުގައި ރާއްޖޭގައި މިހާތަނަށް ވެރިކަން ކުރެއްވި އެއްވެސް ރައީސަކަށް ދެ އަހަރު ތެރޭގައި ރައީސް ޔާމީން ކޮށްދެއްވި ކަންކަން ރައްޔިތުންނަށް ކޮށްދެއްވިފައެއް ނެތެވެ.\nޒުވާނުންނަށް ކޮށްދޭން ރައީސް ޔާމީން ވައުދުވެވަޑައިގެން މިހާތަނަށް ހާސިލްކޮށްދެއްވާފައިވާ ވައުދުތަކަށް ބަލާއިރު ވެސް އެކަންކަން ހާސިލްވެ ޒުވާނުންނަށް އޭގެ ފައިދާ ލިބެމުން އަންނަ ކަމަށް ވެސް މުއާޒު ވިދާޅުވި އެވެ. ސިއްހީ ނިޒާމަށް ގެންނަވާ ތަރައްގީގެ ތެރެއިން ސަރުކާރުގެ ފުރަތަމަ 100 ދުވަހުގެ ތެރޭގައި ހުސް ނުވާ އާސަންދަ ނިޒާމެއް ގާއިމްކޮށް ރައްޔިތުންނަށް ހިތްހަމަޖެހުން ރައީސް ޔާމީން ހޯއްދަވައިދެއްވި ކަން ފާހަގަކުރެއްވި އެވެ.\n"ފުޓްސަލް ދަނޑު އެޅުން ވެސް އެއީ ރައީސް ޔާމީނަށް ފެންތައްޓެއް ބޯލައި ވައެއްލުން ފަދަ ކަމެއް. ޒުވާނުން އެކަން ގަބޫލުކުރޭ. އުމުރުން ދުވަސްވީ މީހުންގެ އިނާޔަތް ވަނީ ބޮޑުކޮށްފައި. ރަށްރަށުގައި ޑޮކްޓަރުން އެބަ ތިބި. މިހެން ގޮސް ހުރިހާ ވައުދުތައް އެ ގެންދަވަނީ ފުއްދަވަމުން. ބާކީ ދެ އަހަރު ތެރޭގައި ކުރައްވަން ހުރި ކަންކަން އެ ވަނީ ޕްލޭންކުރައްވައި އަމަލީ މަސައްކަތް ފައްޓަވާފައި،" މުއާޒް ވިދާޅުވި އެވެ.\nއޭނާ ވިދާޅުވީ ރައީސް ޔާމީން ވެރިކަމަށް ވަޑައިގެންނެވީ ވާދަވެރިންނާ ވާދަކުރައްވަން ނޫން ކަމަށެވެ. ގައުމުގައި ހުރި މައްސަލަތައް ހައްލުކުރައްވަން ކަމަށާއި އެމަނިކުފާނު ކުރައްވަމުން ގެންދަވަނީ އެ މަސައްކަތްޕުޅު ކަމަށް ވެސް އޭނާ ވިދާޅުވި އެވެ.\nއެކަމަކު ޕީޕީއެމް މެނިފެސްޓޯގައިވާ ކަންކަން ފުރިހަމަ ނުވާ ނަމަ، އެއީ އިންތިހާބުތަކުގައި އަމާޒުކުރާނެ ސުވާލެކެވެ. އެއަށް ފުރިހަމަ ޖަވާބެއް ދެވޭނީ މެނިފެސްޓޯގައި ހިމަނާފައިވާ ބޮޑެތި ވައުދުތައް ފުއްދަމުން އަންނަ ނިސްބަތަކުންނެވެ.\nއިތުރު ލިޔުންތައް ތަރައްގީގެ މަޝްރޫއުތައް ދިވެހި ސަރުކާރު ޕީޕީއެމް ޕީޕީއެމް ކައުންސިލް ޕީޕީއެމް މެނިފެސްޓޯ ރައީސް އަބްދުﷲ ޔާމީން


ކީރިތި ޤުރުއާން ބާވައިލެއްވި ހަތް އަކުރު. - ވިކިޕީޑިއާ\nކީރިތި ޤުރުއާން ބާވައިލެއްވި ހަތް އަކުރު.\nأحرف އަކީ حرف ގިނަ ގޮތެވެ.\nޢަރަބި ބަހުގައި حرف ގެ މާނައަކީ އެއްޗެއްގެ ކޮޅު ނުވަތަ އަރިމަތި ނުވަތަ މިޔައެވެ.\nޢުލޫމުލް ޤުރުއާނުގައި الأحرف السبعة ގެ މާނައާއި މެދު ތަފާތު 40 ހަކަށް ރައުޔު ވާ ކަމުގައި السيوطي ވިދާޅުވެއެވެ. އިމާމު قرطبي އެކަލޭގެފާނުގެ ތަފުސީރުގައި ވިދާޅުވަނީ؛ الأحرف السبعة ގެ މާނައާއި މެދު 35 ރައުޔުވާކަމުގައެވެ. ނަމަވެސް ހުރިހާ ޢިލްމުވެރިން އެއްބަސްވެލައްވާ ތަޢުރީފެއް ނެތްކަމުގައި ޢިލްމުވެރިން ވިދާޅުވެއެވެ.\nމިގޮތުން ޢިލްމުވެރިން ކަނޑައަޅުއްވާފައިވާ މާނަތަކުގެތެރޭގައި؛ އެއީ " އޭގެމާނައިގައި އެއްގޮތް ނަމަވެސް، ކަލިމަ ތަފާތުވެފައިވުމެވެ." سفيان بن عيينة އާއި الطبري އާއި الطحاوي އާއި عبدالله بن وهبއާއި އަދިވެސް އެހެން ބައެއް ބޭފުޅުން ވިދާޅުވާ ގޮތުގައި އެއީ " އޭގެމާނަ އެއްގޮތް ނުވަތަ މާނަ ކައިރި ކުރާ ތަފާތު ހަތްގޮތްކަމުގައެވެ." މިސާލަކަށް: "كلّماأضاء لهم مشوفيه " އަށް " كلما أضاء لهم سعوفيه " މިފަދައިންވެސް ކިއެއެވެ. منّاع القطّان ވިދާޅުވާ ގޮތުގައި އެންމެ ގިނަ ޢިލްމުވެރިން ވިދާޅުވަނީ الأحرف السبعة އަކީ ޢަރަބީންގެ ތެރޭގައި ވާހަކަ ދައްކާއުޅޭ، އެއިން އެއްމާނައެއްދޭހަވާ ހަތް ބަހުރުވަކަމުގައެވެ.\nމި ހަތް ބަހުރުވައާއި މެދު ވެސް ތަފާތު ގޮތްގޮތަށް ބުނެވެއެވެ. ބުނެވޭ ގޮތުގައި އެއީ؛ قريش، هذيل، تميم، هوازن، كنانة، ثقيف، اليمن މި ހަތްޤަބީލާގެ ހަތްބަހުރުވައެވެ. ނަމަވެސް أبو حاتم السجستاني ވިދާޅުވާ ގޮތުގައި އެއީ قريش، هذيل، تميم، هوازن، الازد، ربيعة، سعد بن بكر މި ހަތް ޤަބީލާގެ ހަތް ބަހުރުވައެވެ. މީގެ އިތުރުން އެއީ؛ قريش، هذيل، تميم، كنانة، ضبة، قيس، أسد، މިހަތް ޤަބީލާގެ ހަތް ބަހުރުވަ ކަމުގައިވެސް ބުނެވެއެވެ.\nހަމަ އެއާއި އެކު އެއީ ހަމައެކަނި مضر ޤަބީލާގެ ހަތްބަހުރުވަ ކަމުގައިވެސް ބައެއް ބޭފުޅުން ވިދާޅުވެއެވެ. އެއީ عثمان (رضي الله عنه) ގެ މިބަސްފުޅަށް ނިސްބަތްކޮށެވެ. އެކަލޭގެފާނު ވިދާޅުވެފައިވާ ކަމަށް ރިވާވެގެން ވެއެވެ. " نزل القران بلغة مضر"\nއިސްވެ ދިޔަ ތަޢުރީފުތަކުން އެނގެނީ الأحرف السبعة އަކީ، ކީރިތި ޤުރުއާން ކިޔެވޭ ތަފާތު ހަތްގޮތް ނުވަތަ ހަތް އަކުރުކަމެވެ. (ނަމަވެސް މިއީ އަދި ޤިރާއަތް ތަކެއްނޫނެވެ.) އަދި ކީރިތި ރަސޫލާ صلى الله عليه وسلم ގެ އަންނަނިވި ދެޙަދީޘުން ދަލީލުކޮށްދެނީ އެއީ މާތްﷲ ގެ ޙަޟުރަތުން ބާވައިލެއްވުނު ހަތް ގޮތް ކަމުގައެވެ. މިއިން އެމީހަކަށް ފަސޭހަ ގޮތަކަށް ކިޔެވުމަކުން މައްސަލައެއްނެތެވެ.\nމާތްﷲ އެދެބަފައިކަލުންނަށް ރުއްސުއްލެއްވި އިބުނު ޢައްބާސު، ކީރިތި ރަސޫލާ صلى الله عليه وسلم ގެ އަރިހުން ރިވާކުރައްވާފައިވާ ޙަދީޘެއްގައި ވެއެވެ. أنّ رسول الله صلى الله عليه وسلم قال: " أقرأني جبريل على حرف، فراجعته، فلم ازل أستزيده ويزيدني، حتّى إنتهى إلى سبعة أحرف". ( صحيح البخارى 3219 , 4991 ) " ހަމަކަށަވަރުން ކީރިތި ރަސޫލާ ޙަދީޘުކުރެއްވިއެވެ. " ޖިބުރީލު ޢަލައިހިއްސަލާމު ތިމަންކަލޭގެފާނަށް ކިޔަވާ ވިދާޅުވުމަށް ދަސްކޮށްދެއްވަނީ އެއްޙަރުފަށެވެ. (އެބަހީ؛ އެއްގޮތަށެވެ.) ފަހެ ތިމަންކަލޭގެފާނު އެގޮތަށް ޤުރުއާންކިޔަވާ ވިދަޅުވާން ދަސްކުރައްވަމެވެ. އެއަށްފަހު ޤުރުއާން ކިޔަވާވިދާޅުވެވޭނެ އިތުރުގޮތްތައް އުނގަންނަވައިދެއްވުމަށް ތިމަންކަލޭގެފާނު އެދިވަޑައިގަންނަވަމެވެ. ދެން ޖިބުރީލު އަލައިހިއްސަލާމު އިތުރުގޮތެއް ދަސްކޮށްދެއްވައެވެ. އެގޮތުގެ މަތިން، ހަތް ޙަރުފަށް ( އެބަހީ؛ ހަތް ގޮތަށް) ޤުރުއާން ކިޔަވާވިދާޅުވާން ދަސްކޮަށްދެއްވިއެވެ."\nއަދިވެސް عمر بن الخطاب ގެ އަރިހުން ބުޚާރީ ރިވާ ކުރައްވާ ފައިވާ ޙަދީޘެއްގައި ވެއެވެ. " سمعت هشام بن حكيم يقرأ سورة الفرقان في حياة رسول الله صلى الله عليه وسلم، فاستمعت لقراءته، فإذا هو يقرأ على حروف كثيرة لم يقرئنيها رسول الله صلى الله عليه وسلم، فكدت أساوره في الصلاة، فتصبرت حتى سلم، فلببته بردائه فقلت: من أقرأك هذه السورة التي سمعتك تقرأ؟ قال: أقرأنيها رسول الله صلى الله عليه وسلم، فقلت: كذبت، فإن رسول الله صلى الله عليه وسلم قد أقرأنيها على غير ما قرأت، فانطلقت به أقوده إلى رسول الله صلى الله عليه وسلم، فقلت: إني سمعت هذا يقرأ بسورة الفرقان على حروف لم تقرئنيها، فقال رسول الله صلى الله عليه وسلم: "أرسله، اقرأ يا هشام". فقرأ عليه القراءة التي سمعته يقرأ، فقال رسول الله صلى الله عليه وسلم: " كذلك أنزلت". ثم قال: " اقرأ يا عمر". فقرأت القراءة التي أقرأني، فقال رسول الله صلى الله عليه وسلم: " كذلك أنزلت، إن هذا القرآن أنزل على سبعة أحرف، فاقرؤوا ما تيسر منها ". ( صحيح البخارى 2419 , 4992 )\nނަމަވެސް މިގޮތުން ތަފާތު ވެފައިވަނީ ބައެއް ކަލިމަތަކެވެ. މުޅިޤުރުއާން އެކުގައެއް ނޫނެވެ. މިގޮތުން މިފަދަ ބައެއް ކަލިމަތަކަށް ބަލާލާއިރު ؛\nعبدالله بن مسعود ގެ ރިވާޔަތުގައި أنظرونا އަށް أخّرونا ނުވަތަ أمهِلونا ކިޔެއެވެ.\nأبيّ بن كعب ގެ ރިވާޔަތުގައި مشَوفِيه އަށް مرّو فيه ނުވަތަ سَعَوْ فيه ކިޔެއެވެ.\nأنس بن مالك ގެ ޤިރާއަތުގައި وأقوَمُ قِيلا އަށް وأصْوَبُ قيلا ކިޔަވައެވެ.\nއެއްދުވަހަކު އެކަލޭގެފާނު (أنس بن مالك)މިގޮތަށް ކިޔަވާ ވިދާޅުވި އަޑު އިވިގެން ބަޔަކު އެކަލޭގެފާނަށް ދެންނެވިއެވެ. އޭ އަބާ ޙަމްޒާއެވެ. އެއީ وأقوم قيلا އެއް ނޫންހެއްޔެވެ؟ ދެން އެކަލޭގެފާނު ވިދާޅުވިއެވެ." أقْوَم، أصْوَب، أهْيَأ ، މިއީ ހުސް އެއްމާނައެއް އެކުލެވޭ ކަލިމަތަކެކެވެ." އިބުނުއް ޠައްޔިބު އަލްބާޤިލާނީ ވިދާޅުވަނީ ޤުރުއާނު ކިޔަވާ ތަފާތުގޮތްތަކަށް ބަލާ ވިސްނާއިރު7ގޮތެއް ފެނެއެވެ.\n1-\tއެއީ ހަމައެކަނި ފިލި ތަފާތުވެފައި މާނަ ތަފާތުނުވުން؛ މިސާލަކަށް " هُنَّ أَطْهَرُ لَكُمْ ..." وأطْهَرَ " (الهود -٧٨ )\n2-\tބޭރުފުށުން އެއްގޮތް ނަމަވެސް އިޢުރާބުކުރުމުގައި މާނަ ތަފާތުވެފައިވުން. "ربّنا باعِدُ " " ربّنا باعَدَ"\n3-\tއަދިމާނައަށް ބަދަލެއްނައިސް އަކުރުތަފާތުވުން؛ " ننشزها ؛ ننشرها "\n4-\tބޭރުފުށުން ތަފާތު ވެފައި އެހެނަސް މާނަ އެއްގޮތްވުން. " كالعهن المنفوش ؛ وكالصوف المنفوش"\n5-\tބޭރުފުށުން ތަފާތުވެފައި މާނައިގައިވެސް ތަފާތުވުން. " وطلحٍ منضود ؛ وطلعٍ منضود"\n6-\tއިސްފަސްވުން. " وجاءت سكرة الموت بالحق ؛ وجاءت سكرة الحق بالموت"\n7-\tއުނިވެ އިތުރު ވުން. " وأماالغلام فكان أبواه مؤمنين ؛ وأماالغلام فكان كافر وكان أبواه مؤمنين "\n"وأعدّ لهم جنت تجري من تحتها الأنهار" : "وأعدّ لهم جنت تجري تحتها الأنهار"\nމީގެއިތުރުން الأحرف السبعةއަކީ ކީރިތި ޤުރުއާނުގެ ހަތްމާނައެއް ( ހަތްނަމެއް) ކަމުގައިވެސް ބުނެވެއެވެ. އެއީ؛ أمر( އަމުރު)، نهى(ނަހީ)، وعد(ވަޢުދު)، وعيد (ވަޢީދު) ، قصص(ވާހަކަ)، مجادلة(ޖަދަލު)، أمثال (މިސާލު)، މިހަތް މާނައެވެ. އިބުނު ޢަޠިއްޔާ ވިދާޅުވަނީ މިއީ ޟަޢީފު ރައުޔެއްކަމުގައެވެ. އެހެނީ މިއަށް އަޙުރުފުއް ސަބުޢާއެކޭ ނުކިޔާނެކަމަށެވެ.\nމިމައުޞޫޢައް މަޢުލޫމާތު ލިބޭނެ ބައެއް ފޮތްތަކުގެ ތެރޭގައި؛\nمباحث في علوم القرآن ( الطبعة الثانية 14417 ) - منّاع القطان\nالأحرف السبعة ومنزلة القراءآت منها ( الطبعة الأولى 1409) - الدكتور حسن ضياء عتر\nمَدخَلُ الدّراسات القرآنية ( الطبعة الأولى 1430) - الدكتور السائح على حسين\nمناهل العرفان في علوم القرآن (الطبعة الأولى 1424) – الشيخ محمد عبد العظيم الزُّرقاني\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 17 މެއި 2015، 01:12 ގައެވެ.


Saudi Rasgefaanu Rajje vadaigannavaanee anna honihiru dhuvahu | Mihaaru\nސައޫދީ ރަސްގެފާން ސަލްމާން: މިހާރު ޝެޑިއުލްކޮށްފައިވާ ގޮތުން ރާއްޖެ އަށް ވަޑައިގަންނަވާނީ އަންނަ ހޮނިހިރު ދުވަހު\nސައޫދީ ރަސްގެފާނު ރާއްޖެ ވަޑައިގަންނަވަނީ އަންނަ ހޮނިހިރުދުވަހު\n12 މާޗް 2017 - 12:13 45 comments\nއޭޝިއާގެ ފަސް ގައުމަކަށް، ސައޫދީ އަރަބިއްޔާގެ ރަސްގެފާނު ސަލްމާން ބިން އަބްދުލްއަޒީޒް ކުރައްވާ ދަތުރުފުޅުގައި، މިހާރު ޝެޑިއުލްކޮށްފައިވާ ގޮތުން ރާއްޖެ އަށް ވަޑައިގަންނަވާނީ އަންނަ ހޮނިހިރުދުވަހު ކަން "މިހާރު" އަށް އެނގިއްޖެ އެވެ.\nރަސްގެފާނު ރާއްޖެ އަށް ކުރައްވާ ދަތުރުފުޅާ ގުޅޭ ގޮތުން ދިވެހި ސަރުކާރުން އަދި ރާއްޖޭގައި ހުންނަ ސައޫދީ އަރަބިއްޔާގެ އެމްބަސީން ވެސް އެއްވެސް ވާހަކައެއް މިހާތަނަށް ހާމައެއް ނުކުރެ އެވެ. އެކަމަކު، އެނގިފައިވާ ގޮތުގައި، ހޮނިހިރު ދުވަހު ރަސްގެފާނު ރާއްޖެ ވަޑައިގެން، ދެ ގައުމުގެ ރަސްމީ ވާހަކަތައް ބާއްވަވައި، އެކި ދާއިރާތަކުން ރާއްޖެ އަށް އެހީ ދިނުމުގެ އެއްބަސްވުންތަކުގައި ސޮއި ކުރައްވާނެ އެވެ.\nއެނގިފައިވާ ގޮތުގައި، ސިއްހީ ދާއިރާ އާއި ތައުލީމީ ދާއިރާ އަދި ވިޔަފާރީގެ ދާއިރާ ހިމެނޭ ގޮތަށް މުހިއްމު އެއްބަސްވުންތަކެއްގައި ސޮއިކުރައްވާ ގޮތަށް ވަނީ ހަމަޖެހިފަ އެވެ.\nސައޫދީ ރަސްގެފާނަށް މަރުހަބާ ދެންނެވުމުގެ ރިހާސަލަށް ޖުމްހޫރީ މައިދާނުގައި ރަތް ދޫލަ އަޅަނީ. --ފޮޓޯ: ހުސެއިން ވަހީދު/ މިހާރު\nރަސްގެފާނަށް ރަސްމީ އިއްޒަތުގައި ރަތް ދޫލައިގެ މަރުހަބާއެއް ދެންނެވުމަށް، ރަސްމީ ފާލަމާއި ޖުމްހޫރީ މައިދާން އަންނަނީ ވަރަށް ބޮޑަށް ޒީނަތްތެރި ކުރަމުންނެވެ. ރަސްގެފާނުގެ ދަތުރުފުޅަށް ހާއްސަކޮށް، ރަސްމީ ފާލަމާއި ބޮޑުތަކުރުފާނު މަގު ވެސް ވަނީ މަރާމާތުކޮށްފަ އެވެ.\nރަސްގެފާނުގެ ސަލާމަތީ ކަންކަން ބަލަހައްޓަން އެ ގައުމުގެ ސިފައިން މިހާރު އަންނަނީ ރާއްޖޭގައި ހަރަކާތްތެރިވަމުންނެވެ. ސަލާމަތީ ކަންކަން ބެލެހެއްޓުމަށް ދެ ހެލިކޮޕްޓަރާ އެކު ސައޫދީގެ މަނަވަރެއް ވެސް މިދިޔަ ހަފުތާގައި ވަނީ ރާއްޖެ އައިސްފަ އެވެ.\nރަސްގެފާނަށް މަރުހަބާ ދެންނެވުމުގެ ރިހާސަލް ޖުމްހޫރީ މައިދާނުގައި ކުރިއަށް ދަނީ. --ފޮޓޯ: ހުސެއިން ވަހީދު/ މިހާރު\nދަތުރުފުޅު ކަވަރުކުރަން، ސައޫދީ އަރަބިއްޔާގެ މީޑިއާތަކުގެ ގިނަ އަދަދެއްގެ ނޫސްވެރިން ވެސް މިހާރު ރައްޖޭގައި އެބަތިއްބެވެ.\nބޭރުގެ ނޫސްތަކުން ރިޕޯޓްކޮށްފައިވާ ގޮތުގައި، ސައޫދީ ރަސްގެފާނުގެ ދަތުރުފުޅުގައި އެ މަނިކުފާނު މިއަދު ޖަޕާނަށް ވަޑައިގަންނަވާނެ އެވެ. އެ ގައުމުގައި ތިން ދުވަސް ހޭދަ ކުރައްވައި، ދެން ވަޑައިގަންނަވާނީ ޗައިނާ އަށެވެ. ރާއްޖެ ވަޑައިގަންނަވާނީ، އެ ގައުމުންނެވެ.\nސައޫދީ ރަސްގެފާނަށް މަރުހަބާ ދެންނެވުމަށް ޖުމްހޫރީ މައިދާން ޒީނަތްތެރިކުރަނީ. --ފޮޓޯ: ހުސެއިން ވަހީދު/މިހާރު\nރައީސް އޮފީހުގައި ބާއްވާ ރަސްމީ ބައްދަލުވުން ނިންމަވާލައްވައި ރަސްގެފާނު ދެން ވަޑައިގަންނަވާނީ ފަސް ދުވަހުގެ ޗުއްޓީއަކަށް ރާއްޖޭގެ ރިސޯޓަކަށެވެ. އެ މަނިކުފާނު ރާއްޖެ އިން ވަޑައިގަންނަވާނީ މި މަހުގެ 23-29 އަށް ޖޯޑަންގައި ބާއްވާ އަރަބި ސަމިޓަށެވެ.\nސަލްމާނަށް ރަސްކަން ލިބިވަޑައިގަތުމުގެ ކުރިން، ޑިފެންސް މިނިސްޓަރު ކަމުގައި ހުންނެވި އިރު، ފެބްރުއަރީ 2014 ގައި ރާއްޖޭގެ ރިސޯޓެއްގައި ވަނީ އަގު ބޮޑު ޗުއްޓީއެއް ހޭދަކުރައްވައިފަ އެވެ.\nއިތުރު ލިޔުންތައް ރައީސް އޮފީސް ސައޫދީ އަރަބިއްޔާ ދިވެހި ސަރުކާރު ރާއްޖެ-ސައުދީ ސަލްމާން ރަސްގެފާނު\nކިންގްސަލްމާން މިސްކިތް ރޯދައިގެ ކުރިން ހުޅުވޭތޯ ބަލަނީ\n500 ހައްޖު ކޯޓާ އަށް ހަދާ ގޮތެއް އަދިވެސް ނޭނގެ!


Raajjeyge Enme Haluvi Forward Ves Miadhu Huree JP Aaeku - Sameer - Vaguthu\nރާއްޖޭގެ އެންމެ ހަލުވި ފޯވަޑް ވެސް މިއަދު ހުރީ ޖޭޕީއާއެކު - ސަމީރު\nފޮޓޯ: ބޯޅަ އެމްވީ، އޭއޯ ނިއުސް\n"ދިވެހި ރާއްޖޭގެ އެންމެ"ހަލުވި ފޯވަޑް" އައްސަދު އަލީ (އަޑުބަރޭ) ވެސް މިއަދު ހުރީ ޖުމްހޫރީ ޕާޓީއާއެކު ކަމަށާއި އޭނާގެ ހަލުވިމިނުގައި ގޮސް ޖޭޕީ އިން ކާމިޔާބު ހޯދާނެ ކަމަށް އެ ޕާޓީގެ ސެކެޓްރީ ޖެނެރަލް އަހުމަދު ސަމީރު ވިދާޅުވެއްޖެއެވެެ.\nސަމީރު މިހެން ވިދާޅުވީ ޖުމްހޫރީ ޕާޓީއަށް އަލަށް ގުޅުނު މެމްބަރުންނަށް މަރުހަބާ ކިޔުމުގެ ގޮތުން އެ ޕާޓީގެ މައި ޖަގަހަ އަދި އޮފީސް ކަމަށްވާ މ. ކުނޫޒުގައި މިރޭ ކުރިއަށް ގެންދާ ޖަލްސާގައި ވާހަކަފުޅު ދައްކަވަމުންނެވެ.\nއަޑުބަރޭ ޖޭޕީ އާއި ގުޅުމުން އެކަމަށް މަރުހަބާ ވިދާޅުވެ ސަމީރު އިތުރަށް ވިދާޅުވީ އަޑުބަރޭގެ ހަލުވިމިނުގައި ޖޭޕީއިން "ގޯލު ޖަހާ ހިސާބަށް" ދާނެ ކަމަށެވެ. އޭނާ އެހެން ވިދާޅުވީ "ގޯލު ޖަހާ ހިސާބު" އަކީ މި އަހަރުގެ ފަހު ކޮޅު އޮންނަ ރިޔާސީ އިންތިހާބުގައި ކާމިޔާބު ހޯދުން ކަމަށް ދޭހަވާ ގޮތަކަށެވެ.\nސަމީރު މިރޭ އިތުރަށް ވިދާޅުވީ ރާއްޖޭގެ އެކި ސަރަހައްދުތަކުގައި ޖޭޕީގެ ހަރަކާތްތައް އިތުރު ކުރަން ޖެހޭ ކަމަށެވެ. އަދި އެ ޕާާޓީއަށް އަލަށް ގުޅުނު މެމްބަރުންގެ ކިބައިން އެކަމަށް އެހީތެރިކަން ބޭނުންވާ ކަމަށް ވިދާޅުވިއެވެ.\nމީގެ އިތުރުން ރިޔާސީ އިންތިހާބާއި ބެހޭގޮތުން އޭނާ ވިދާޅުވީ ގާނޫނުގެ ދަށުން އިންތިހާބަށް ކުރިމަތިލުމަށް ޝަރުތު ހަމަވާ ކެނޑިޑޭޓަކު ޖޭޕީއިން ނެރޭނެ ކަމަށެވެ. އަދި އުންމީދު ކުރައްވަނީ އެ ކެނޑިޑޭޓަކީ އެ ޕާޓީގެ ލީޑަރު ގާސިމް އިބްރާހިމް އަށް ވާނެ ކަމަށް ކަމަށް ސަމީރު ވިދާޅުވިއެވެ.\nސަމީރު ވިދާޅުވީ ގާސިމްއަށް ގުޅުއްވައިގެން ވާޙަކަ ދައްކަވާ ކަމަށާއި އޭނާގެ އެދިލެއްވުމަކީ ވެސް ޕާޓީގެ ހަަރަކާތްތައް ބާރަށް ކުރިއަށް ގެންދިއުން ކަމަށެވެ. އަދި ޕާޓީގެ ހަރަކާތްތައް އަތޮޅުތެރެއަށް ވެސް ގެންދިއުން ކަމަށެވެ.\nޖޫން 2, 2018 - 23:02\nމިއީ ފުޓްބޯޅަ ދަނޑެއްނޫނެވެ. މިއީ ސިޔާސީ ދަނޑެވެ. އެހެންކަމުން މިދަނޑަށް ބޭނުންވާނީ އިޚްލާޞްތެރި ސިޔާސީ ތަޖުރިބާކާރު ބޭފުޅުންނެވެ. ތިޔަ އަޑުބަރޭ އަކީ ހުރިހާ ޕާޓީތަކެއްގައި އުނގުޅެމުން ދުވާމީހެކެވެ. ހަމަ މާދަމާވެސް އެހެންދިމާލަކުން ރިލޯޑްކޮއްލާއިރަށް އެދިމާލަށް ދާނެއެވެ. އެހެންކަމުން މާމޮޅުކަމެއް ކުރެވިގެން ތިޔަ ވާހަކަ ދައްކާނެކަމެއްނެތެވެ. ޖޭޕީން އެންމެފުރަތަމަވެސް ކުރަންވީކަމަކީ ޕާޓީގެ ރޫޙާނީ ލީޑަރު ގާސިމު ދިވެހިދައުލަތަށް ދަރާއޮތް ދަރަނިދައްކާ ޚަލާޞްކުރުމެވެ. ދެވަނަކަމަކީ އެކި އެކި އަމިއްލައެދުމުގައި ޖީބުބޮޑުކޮށްލަން ރީނދޫ ޕާޓީންއައިސްތިބި ބޮންތަށި ސަމީރުމެން ކަހަލަ މީހުން ޕާޓީން ބޭރުކުރުމެވެ. ތިންވަނަކަމަކީ ޕާޓީ އަށް ސާބިތުކަން ގެނައުމެވެ. އެގޮތުން ނަމޫނާ ޕާޓީއަކީ އެމްޑީއޭ އެވެ.\nޖޫން 2, 2018 - 23:12\nކަލޯ ތީ މިހާރު ރިޓަޔާޑް ފޯވާޑެް\nޖޫން 2, 2018 - 23:15\nޖޫން 2, 2018 - 23:16\nސަމީރު ބުނި ތައްޔާރަށް ހުރި އެއްކެޑިޑޭޓް ކޮބާހޭ؟\nޖޫން 2, 2018 - 23:18\nސަމީރަށް ފޯވާޑުންނާއި މިޑްފީލްޑަރުންނާ ވަކިކުރަން އެނގޭބާ؟ އަޑުބަރޭއަކީ ފޯވާޑެއް ނޫން. އެއީ މިޑްފީލްޑަރެއް. ސަމީރަކީ މެދުރޮނގާ ހަމައަށް ސައްޕު ނުޖެހޭ ގޯލްކީޕަރެއް.\nޖޫން 2, 2018 - 23:19\nތީ އެއްވެސް އަގެއްނެއް މީހެއް ...އެޭނާގެ ވަނަމުންވެސް އެކަން ދޭހަވޭ...\nޖޫން 2, 2018 - 23:20\nއަޑުބަރޭއަކީ ތޮއްޑޫ ކަރާގެ ފަހަތުން ދުވާ މީހެއް.\nޖޫން 2, 2018 - 23:25\nރާއްޖޭގެ އެންމެ އަޚްލާގު ގޯސް ކުޅުންތެރިޔާ.......................\nޖޫން 2, 2018 - 23:30\nޖޭޕީ ފުޓްބޯޅަ ކުޅެންފަށަނީބާ!\nޖޫން 2, 2018 - 23:34\nއެކަމަކު ޕާޓީ ބަރަވެލި ސްޕީޑް\nޖޫން 2, 2018 - 23:35\nސަމީރު ކަލޭވެސް މޮޔަފުޅު ވީ ދޯ\nޖޫން 3, 2018 - 00:01\nއަސްފާގަށް ވުރެ ހަލުވި މޮޅުފޯވާޑެއް ރާއްޖެއަކު އަދިޔަކު ނުހުންނާނެ އަސްފާގު ހިރީ ސަރުކާރާއެއކް ތީފޯވާޑެއްނޫން ފޯގާޑެއް\nޖޫން 3, 2018 - 00:04\nކޮންމެ ކަރައެއް ފަހަތުގާ ބަރު އަޑެއް.\nޖޫން 3, 2018 - 01:05\nގާސިމް އަޅާދީފައި އޮތް ޓާފް ދަނޑެއް ވޮލީ އަދި ބަށި ކޯޓެއް ނޯންނާނެ މިރާއްޖޭގައި. އަދި އޭނަގެ އެހީތެރިކަމެއް ނޯންނާނެ. ޢެއިން އެއްވެސް ކަމެއް ވީމާ ތިކުޅުން ތެރިއާ ކުޅެން ޖެހޭނީ މިސަރުކާރުން އަޅާފައި ހުރި ދަނޑުތަކުގައި. ރައީސް ޔާމީން އުފައްދަވާފައި ތިބި ޒުވާން ކުދިންނާއެކު. މީދޯ ހަގީގަތަކީ.\nޖޫން 3, 2018 - 02:01\nގާސިމު ފެލާ ގުރޫޕް...އަޑު ބަރޭތީ އެއްވެސް ބަރު ދަނެއް ހުރި ސިޔާސީ މީހެއް ނޫން...ވ ލަދުހަޔާތް ކުޑަ ނުކިޔާވާ ހުރި މީހެއްތީ...މާ މޮޅުތަކެއް ވާނެޔޭ ހީވެގެން ތިއުޅެނީ...\nޖޫން 3, 2018 - 04:13\nމުސްކުޅިއެއްގެ ވާހަކަ ތިބުނީ ރިޓަޔާޑް މުސްކުޅިއެއް\nޖޫން 3, 2018 - 05:54\nޝަރުތު ތިހިރީ ހަމަވެފާ! ދެން ފުރަގަސް ލައިގެން ހުރޭ!\nޖޫން 3, 2018 - 09:35\nމޮފަހަރުތިނެގުނީ ރިޓަޔާޑް ފޯވާޑެއް\nޖޫން 3, 2018 - 10:10\nއެއީ ޢަލީވަހީދު ގެންގުޅޭ ޕްލޭ ބޯއީ އޭނަ ދިޔަތަނަކަށް ޖެހޭނީ ދާން


ދިމާވި އާދަޔާ ޚިލާފް ޒުވާނާ (އަށްޑިހަ ތިންވަނަ ބައި) – Esfiya\n“މީ ކޮން ފޮޓޯތަކެއް؟” އައްކިޔުންގެ ބައްޕަ އައުމުން އަވަހަށް ފޮރުވަން ޖިންސުގެ ޖީބުތެރެއަށް ލާން އުޅުނުއިރު ވެރިފައިވާ ފޮޓޯތައް ނަގަމުން އައްކިޔުންނަށް އޭނާގެ ބައްޕަ އަހާލިއެވެ.\nއެފޮޓޯތައް ބައްޕައަށް ފެނުމުން އައްކިޔުން ވަރަށް ސަކަރާތް ވިއެވެ.ފަހަރަކު ފޮޓޯއެއް ބަލަމުން އައްކިޔުންގެ ބައްޕަ ދިޔައިރު އައްކިޔުން އިނީ ފޮޓޯތައް އަތުލަންވެސް ނުކެރިފައެވެ.\n“މިހެންވެގެންތަ ދަރިފުޅު ތިއުޅެނީ؟” އައްކިޔުނަށް ބަލައިލަމުން އޭނާގެ ބައްޕަ ބުނެލިއެވެ.އައްކިޔުންނަށް އޭނާގެ ބައްޕަ ބަލައިލި ވަގުތު، ރުއިމުގެ ސަބަބުން ދުޅަވެ ރަތްވެފައިވާ އައްކިޔުންގެ ދެލޯ ފެނުނެވެ.\n“ދަރިފުޅު މިކަމާ ހެދިދޯ ތި ހިތާމަ ކުރަނީ؟….އޭރުވެސް ބައްޕަ ބުނީމެއްނު…. އިންސާނުންނަށް އިތުބާރެއް ނުކުރެވޭނެޔޭ…. މިއޮތީ ބައްޕަ ބުނިތަން އައިއްސަ” ވަރަށް ހިތްހަމަ ނުޖެހިހުރެ އައްކިޔުންގެ ބައްޕަ ބުނެލިއެވެ.\n“އެކަމަކު ބައްޕާ އައްކިޔުންނަށް އަދިވެސް ޤަބޫލެއްނުކުރެވޭ ނައިޝާ އައްކިޔުންނަށް ބޭވަފާތެރި ވެދާނެކަމަށް…..ނައިޝާ އަކީ އައްކިޔުންގެ ހަޔާތުގަ ދިމާވި ފުރަތަމަ އަދި އެންމެ ރަނގަޅު ކުއްޖާ ވެސްމެ” ދެރަވެފައި އައްކިޔުން ބުނެލިއެވެ.\n“ތިހެންނޭ ބައްޕައަށްވެސް ވީ…ދަރިފުޅުގެ މަންމަވެސް ވަރަށް އޯގާތެރިވެ އުޅެފަ އެންމެ ހީނުކޮށްހުރި ދަނޑިވަޅުގަ ދޯކާދިނީ” އައްކިޔުންގެ ބައްޕަ އެހެންބުނެލިއިރު، އެއަޑުގައި ވަނީ ހިތާމައެވެ.\n“އެ ނައިޝާ ކޮބާތަ މިހާރު؟” އައްކިޔުންގެ ބައްޕަ އަހާލިއެވެ.\n“އޭނަގެ ކުރީގެ ފިރިމީހާގެ ރަށުގަ” އިސްދަށަށް ޖަހައިލައިގެން އިނދެ އައްކިޔުން މަޑުމަޑުން ބުނެލިއެވެ.\n“އަހަރެންގެ ދަރިއަށް ގެއްލުންދީފަ އޭނަ ވަަރަށް އުފަލުގަދޯ އެއުޅެނީ؟” ހިތްހަމަ ނުޖެހިހުރެ އައްކިޔުންގެ ބައްޕަ ބުނެލިއެވެ.\n“ލާހިކެއްނޫން އޭނައަށް އުފަލުގަ އުޅޭކަށް” އައްކިޔުންގެ ބައްޕަ އިތުރަށް ބުނެލިއެވެ.އެވަގުތު އައްކިޔުން އޭނާގެ ބައްޕައާ ދިމާލަށް ބަލައިލިއެވެ.އަދި ނައިޝާއަށް އެއްވެސް ކަމެއް ނުކުރުމަށާއި، އައްކިޔުންވެސް ނައިޝާއާ ދުރަށްދާން ނިންމައިފިން ކަމުގައި ބުނެލީ ހިތާމަވެެރި އަޑަކުންނެވެ.\n“ރަނގަޅު އެކަހަލަ ވިޔާނުދާ އަންހެނަކާ ހެދި ދަރިފުޅު ހިތާމަކުރާނެ ކަމެއްނެތް” ނައިޝާއަށް ހުތުރުބަސް ބޭނުންކުރުމުން އައްކިޔުން އޭނާގެ ބައްޕަދެކެ ހިތްހަމަ ނުޖެހުނެވެ.\n“ނައިޝާ އަދި ކޮންމެ ގޮތަކަށް ކަންތައް ކުރިޔަސް އައްކިޔުން ނޭދެން ބައްޕަ އޭނައަށް ގެއްލުމެއް ކީއްކުރަން، ބަދު ބަހެއްވެސް ބުނާކަށް” އައްކިޔުން ބުނެލިއެެވެ.\nއައްކިޔުންނާ އޭނާގެ ބައްޕަ ޖޯލީގައި ތިއްބާ އެތަނަށް ލެޔާލް އައެވެ. ދުރުގައި ހުރެ އައްކިޔުންނަށް އޭނާ ގޮވާލުމުން އައްކިޔުންނާ އޭނާގެ ބައްޕައާ ދެމީހުން އެއްފަހަރާ ލެޔާލަށް ބަލައިލިއެވެ.\n“އެއައީ އަހަރެންގެ ފަރާތުން ޖަވާބެއް ހޯދަން” އައްކިޔުން އޭނާގެ ބައްޕައަށް ބުނެލިއެވެ.\n“ކޮން ޖަވާބެއް؟” އައްކިޔުންގެ ބައްޕަ އަހާލިއެވެ.\nއައްކިޔުން އޭނާގެ ބައްޕައަށް ކަންވީގޮތް ކިޔައިދިނެވެ. “މިރޭމީ އޭނަ ޖަވާބު ހޯދަން އަންނާނަމޭ ބުނި ރޭ” އައްކިޔުން ބުނެލިއެވެ.\n“ބައްޕައަށް ފެންނަނީ ދަރިފުޅު ތިކަން ކުރަން…ލެޔާލް ދަރިފުޅަށް ކިހާ އިންތިޒާރެއް ކޮށްފި…..ބައްޕައަށް ޔަގީން އެ ނައިޝާއަށްވުރެ އޭނަވެސް ރަނގަޅުވާނެކަން” އައްކިޔުންގެ ބައްޕަ ބުނެލިއެވެ.\n“އެކަމަކު ބައްޕަ ވައުދުވޭ ނައިޝާއަށް އެއްވެސް ގެއްލުމެއް ނުދޭނަން ކަމަށް” އައްކިޔުން ބުނެލިއެވެ.އެވަގުތު ފުން ނޭވާއެއް ދޫކޮށްލުމަށްފަހު، ނައިޝާއަށް ގެއްލުމެއް ނުދޭނަން ކަމުގައި އައްކިޔުންގެ ބައްޕަ އައްކިޔުންނަށް ވައުދުވިއެވެ.އަދި އޭނާ އައްކިޔުންނަށް ވި ވައުދު ހިފަހައްޓާނަން ކަމުގައިވެސް ބުނެލިއެވެ.\n“އައްކިޔުން ހަމަ ދެރަވަނީ ބައްޕާ….އައްކިޔުންނަކަށް ނައިޝާ ހަނދާން ނައްތައެއް ނުލެވޭނެ…އައްކިޔުން ނައިޝާ ދެކެ ހާދަ ލޯބިވެޔޭ” އައްކިޔުން އޭނާގެ ލޮލުން ވެއްޓުނު ކަރުނަ ތިކި ފުހެލަމުން އޭނާގެ ބައްޕައަށް ބުނެލިއެވެ.\n“ތީ ދަރިފުޅު އާވީމަ ހީވާ އެއްޗެއް…އަދި ދަރިފުޅަށް އެނައިޝާއާ ނުލާ އުޅެންދަސްވާނެ….ލެޔާލްގެ އަޅާލުމާ ލޯބި ލިބެންފެށުމުން ތިކަންތައް ނިމިދާނެ” ގަޔާކައިރިކޮށް، އައްކިޔުންގެ ބުރަކަށީގައި ފިރުމާލަމުން އޭނާގެ ބައްޕަ ބުނެލިއެވެ.\nހަމައަކަށް އެޅިލުމަށްފަހު ލެޔާލް ކައިރިއަށް އައްކިޔުން ދިޔައެވެ. “އަހަރެން ވަރަށް ވިސްނާފަ ނިންމައިފިން ލެޔާލާ ރައްޓެހިވާން” ފުން ނޭވާއެއް ދޫކޮށްލުމަށްފަހު އައްކިޔުން އެހެން ބުނެލީ ނުހަނު އުދަނގުލުންނެވެ.\nއޭރު އިޚްތިޔާރަކާ ނުލާ އޭނާގެ ލޮލުން ކަރުނަތައް ފައިބަމުން ދިޔައެވެ.އައްކިޔުން ބޭނުންނުވިޔަސް، ނައިޝާގެ ރައްކާތެރި ކަމަށްޓަކާ ލެޔާލާ ރައްޓެހިވުން ނޫން ގޮތެއް މިއަދު އޭނާއަކަށް ނެތެވެ.\n“އައްކި ނުރޮއެ އެ ނައިޝާ މަތިން އައްކި ހަނދާން ނައްތާލާވަރު އަހަރެން ކުރާނަން” ރޮމުންދިޔަ އައްކިޔުންގެ އަތުގައި ހިފާލަމުން ލެޔާލް ބުނެލިއެވެ.އެވަގުތު އައްކިޔުން ލެޔާލްގެ އަތް ފޮޅުވާލިއެވެ.\n“ސޮރީ ލެޔާލް…އައްކިއަށް ވަރަށް އުދަނގޫ އަދި އާދަވާން…އައްކިއަށް ވަގުތު ބޭނުންވޭ ކަންކަމަށް ހޭނެން” ލެޔާލްގެ އަތް ފޮޅުވާލެވުމުން އައްކިޔުން ބުނެލިއެވެ.\n“‘އޯކޭ…އައްކި ބޭނުންވަރަކަށް ވަގުތު ނަގަންވީ ހަމަ….އައްކި އާދަވަންދެން އަހަރެން މަޑުކުރާނަން….އައްކިއަށްޓަކާ އެތައް ޒަމާނެއްވަންދެން އަހަރެން އިންތިޒާރުކުރިން އަދިވެސް ކުރެވޭނެ” ލެޔާލް ބުނެލިއެވެ.\n“ލެޔާލް ނައިޝާއަށް އެއްވެސް ގޮތެއް ނުހަދައްޗޭ” އައްކިޔުން ބުނެލިއެެވެ.\n“އާނ އެކޭ…އަހަރުމެން ޖިންނިން ކަމެއް ނުކުރާނެއޭ ބުނެފިނަމަ ނުކުރާނެ…އަހަރުމެން ނުވާނަން އިންސާނުންހެނެއް” ހިތްހަމަ ނުޖެހި ހުރެ ލެޔާލް ބުނެލިއެވެ.\nލެޔާލާ އައްކިޔުންނާ ވާހަކަދައްކަން ހުއްޓާ އެދެމީހުން ކައިރިއަށް އައްކިޔުންގެ ބައްޕަ އައެވެ.\n“ލެޔާލް އައްކިޔުންނަށް ދެރަވާފަދަ ކަމެއްނުކުރާތި….އައްކިޔުންނަކީ އަހަރެންގެ ދެލޯފަދަ ލޯބިވާ އަހަރެންގެ ހުރި ހަމައެކަނި ފުރާނަ” އައްކިޔުންގެ ބައްޕަ ބުނެލީ ނުހަނު ދެރަވެފައެވެ.\n“ބައްޕަ ކަންބޮޑުނުވޭ…އަހަރެން ނައިޝާހެނެއް ނުވާނަން…އަހަރެން ދުވަހަކުވެސް އައްކި ދުލެއް ނުކޮށްލާނަން” ލެޔާލް އެހެންބުނުމުން އައްކިޔުންގެ ބައްޕަ އުފަލުން ލެޔާލް ގައިގައި ބައްދާލިއެވެ.\n“ދަރިފުޅާ އާދެބަލަ!” ލެޔާލާ ދުރަށް ޖެހިލުމަށްފަހު، އައްކިޔުންނަށް އޭނާގެ ބައްޕަ ގޮވާލިއެވެ.\n“ދަރިފުޅާ! ލެޔާލަށް ލޯބިދެވޭތޯ މަސައްކަތްކުރޭ….އެންމެ ހީނުކުރާ ގޮތަށް ގިނަފަހަރު ކަންކަންވާނީ…ބަލާބަލަ ދަރިފުޅު ހީކުރީ ނައިޝާ ރަނގަޅުވާނެކަމަށް އެކަމް ކިހިނެއްމިވީ؟…ބައްޕަ ބުނަން މިއުޅެނީ ދަރިފުޅު ހީކުރަނީ ލެޔާލަކީ ގޯސް ކުއްޖެއްކަމަށް….އެކަމަކު ދަރިފުޅުގެ ތިހީކުރުން ބަދަލުވާނެ ގަބޫލުކުރޭ” އައްކިޔުންގެ ކޮނޑުގައި ހިފާލަމުން އޯގާތެރިކަމާއެކު އޭޭނާގެ ބައްޕަ ބުނެލިއެވެ.\nއައްކިޔުންގެ ބައްޕަ ދިއުމުން ލެޔާލާ އައްކިޔުން އެކަނިވިއެވެ. “ހިނގާ އައްކި ޖޯއްޔަށްދާން” ލެޔާލް އުފަލުން ހުރެ ބުނެލިއެވެ.ލެޔާލަށް މިރޭމީ އުފާވެރި ރެއެކަށްވިޔަސް އައްކިޔުންނަށް މީ އޭނާގެ ހަޔާތުގައި އައި އެންމެ ހިތާމަވެރި އެއްރެއެވެ.\n“ލެޔާލް މިރޭ އައްކިޔުން ބޭނުންވަނީ އެކަނިވެލަން ޕްލީސް” އެކަނިވާން ބޭނުންވުމުން އާދޭހުގެ ރާގަކަށް އައްކިޔުން ބުނެލިއެވެ.\n“އޯކޭ އައްކި ބޭނުންގޮތެއް” ހިނިތުންވެލަމުން ލެޔާލް އެތަނުން ދާން ހިނގައިގަތެވެ.އައްކިޔުން ކުރިމަތީގައި ހިނިތުންވެލައިގެން ހުރި ލެޔާލް އައްކިޔުންނަށް ފުރަގަސްދެމުން ރުޅިމޫނު ހަދާލީ އެތަނުން ދާން ޖެހުމުންނެވެ.\nހިތާމަ ކުރުވާހަކަ ލޯބި August 6, 2017\nލޯބި August 2, 2020


ވިހި މިނެޓް – ދިވެހި ނޫސް\nHome ⁄ ވާހަކަ ⁄ ވިހި މިނެޓް\nމަދު މިނެޓް ކޮޅަކުން ލިބޭ ފައިދާއެއް ދޫކޮއްލާނީ ކިހާބޮޑު މޮޔައެއްހެއްޔެވެ. އެ މަދު މިނެޓްކޮޅުގެ ބޭނުން ހެޔޮގޮތުގައި ހިފުނުނަމައޭ ފަހުން ހިތައްވެސް އަރާދުވަސް އަންނާނެއެވެ. ނަމަވެސް އެދުވަހަކުން ކުރެވޭނެ އެއްވެސް ކަމެއް ނޯންނާނެއެވެ.\nހަބީބްއަކީ ވަރުގަދަ ވިޔަފާރިވެރިއެކެވެ. އޭނާގެ ފަސް ފިހާރައާ ރެސްޓުއަރެންޓްއެއްހުރެއެވެ. އަބަދުވެސް އެހުރިހާ ތަނަކުން ދުވާލެއްގެމައްޗަށް ހަރަދު ކަނޑާފައި އެތައް ފައިދާއެއްލިބެއެވެ. ނަމާދު ގަޑިއެއް އެހެން ގަޑިއަކަށް ނުބަލާ ހަބީބް އަމުރުކޮއްފައިވަނީ ހުރިހާ ތަނެއް ހުޅުވާފައި ބެހެއްޓުމަށްށެވެ. ގިނަފަހަރު މުވައްޒިފުންނަށްވެސް ހަބީބް ކަންތައް ކުރަނީ ވަރަށް ބޭއިންސާފުކޮއްށެވެ. އެއްދުވަހު ނައިސްފިނަމަ ދެދުވަހު މުސާރަ ކަނޑާލައެވެ. މިކަމުގެ ސަބަބުން ގިނަ މުވައްޒިފުން އޭނާ ކައިރީ މަސައްކަތްކުރަން ފޫހިވެސްވެއެވެ.\nއެއްދުވަހެއްގެ ހަވީރު ހަބީބްއާ އޭނާގެ ރައްޓެއްސަކު ސައިބޯލައިގެން ނުކުމެ ފިހާރަތަކުގެ ވިޔަފާރިކަންތައް ބަލައިލަން ދަނިކޮށް މައްރިބަށް ގޮވައިފިއެވެ. ރަހްމަތްތެރިޔާ ހަބީބްއަށް ނަމާދަށް އައުމަށް ދައުވަތުދިނެވެ. ނަމަވެސް ހަބީބް ފިހާރަތައް ބަލައިލާފަ އަންނާނެކަމަށް ބުނުމުން ރަހްމަތްތެރިޔާ ހަބީބް ކައިރި ވިހި މިނިޓުން ނަމާދުކޮލައިގެން ގޮސްވެސް ވިޔަފާރިދާގޮތް ބަލާލެވޭނޫންހޭ ބުނެލިއެވެ. ނަމަވެސް ބޮޑާ ކިބުރުވެރި ހަބީބް އަވަސް އަވަހަށް ސައިކަލްއަށް އަރައިގެން އޭނާގެ ފިހާރައަކާދިމާލަށް ދިޔައެވެ. އެ ފިހާރާގައި އަލަށް ބަންދު ބޯޑު ދެނަމާދު ދޭތެރޭ އަޅުވާފައިހުރިތަން ފެނުމުން ހަބީބް ވަރަށް ރުޅިއައެވެ. އަދި ދޮރުގައި ބާރަށް ޓަކި ޖަހާ ދޮރު ހުޅުވުމުން އެތެރެޔަށްވަނެވެ.\nހަބީބް : ކާކު މިތާ ބަންދު ބޯޑު އެޅުވީ\nސްޓާފް : އަލަށް ވެއްދި ސުޕަވައިޒަރު\nހަބީބް : ކޮބާ އޭނާ؟\nސްޓާފް : މަތީގައި ނަމާދަށް އެބަހުރި\nހަބީބް މައްޗަށް އެރިއިރުގައި އަލަށް ވެއްދި ސުޕަވައިޒަރު ކަމުގައިވާ މުޝައްރަފް ހުރީ ނަމާދަށްށެވެ. މަޑު މައިތިރިކަމާއެކު އޭނާ ނަމާދުކުރަމުން ދިޔައީ ތުރުތުރު އަޅާ ހާލުގައެވެ. އަދި ސަޖިދައަށް ގޮސްފިނަމަ ކުޑަކޮއް ގިނައިރުވެއެވެ. މުޝައްރަފް ނަމާދުކޮއް ނިމެންދެން ކެތްމަދުވެފައިހުރި ހަބީބްހުރީ ވަރަށް ރުޅިގަދަވެފައެވެ. މުޝައްރަފް ނަމާދުން ފައިބައިގެން މުސައްލަ އޮޅާލުމަށްފަހު އޭނާގެ ގެނެސްފައިވާ ދަބަހަށްލިޔެވެ. ހަބީބް ފެނުމުން ހަބީބްއަށް މުޝައްރަފް ހިނިތުންވެލިއެވެ.\nހަބީބް : (ރުޅިއައިސްފައި) ކާކު ބުނީ ކަލޭ ކައިރީ ބަންދުބޯޑު އަޅުވަން\nމުޝައްރަފް : ދެ ނަމާދު ދެތެރެވީމާ ނަމާދުކޮލަން ދާން ބޭނުންވާ ކުދިން ތިބެފަ އަންހެން ކުދިންވެސް ބްރޭކްއެއް ބޭނުންވާތީ\nހަބީބް : މީ ކަލޭގެ ތަނެއްނަމަ އެންމެ ރަނގަޅު ތިހެން ހަދަން މިއީ މަގޭތަނެއް މަ ބޭނުން ގޮތެއް އޮންނާނީ\nމުޝައްރަފް : އެހެންވިޔަސް ނަމާދު ވަގުތަށް އަހަރެން އިސްކަންދޭނަން. އެނގިލައްވާތޯ އެންމެ ވިހި މިނެޓްގެ ނަމާދަކީ ކިހާ ފައިދާ ހުރި އެއްޗެއްކަން؟ ވިޔަފާރި މިއަށްވުރެވެސް ރަނގަޅުވެދާނެ ހަމަ\nހަބީބް : ކޮންމެހެން މަށަށް ލެކްޗަރުދޭނެކަމެއްނެތް މިދެނީ ކަލެއަށް ފުރުތަމަ އިންޒާރު މިއަދު ކަލޭގެ މުސާރަވެސް ކެނޑޭނެ\nމުޝައްރަފް : މީހަކު ނަމާދު ކުރިއްޔޭ ކިޔާފައި އެމީހެއްގެ އުޖޫރަ ނިގުޅައިގަތުމުން ވާނެ އެއްވެސް ފައިދާއެއް ނޯންނާނެ. ﷲ سُبْحَانَهُ وَ تَعَالَى އަށް ބިރުވެތިވޭ\nމުޝައްރަފް ދައްކަމުން ދިޔަ ވާހަކައަށް ބީރު ކަންފަތް ދީފައި ހަބީބް ފިހާރައިން ނުކުމެގެން ދިޔައެވެ. އަދި ގެއަށްގޮސް އެދުވަހަށް ލިބުނު ފައިދާ ގުނަން އިންދާ ހަބީބްއަށް ފޯނެއްއައެވެ. ހަބީބްގެ ރަސްޓުއަރެންޓްގައި އަލިފާނުގެ ހާދިސާއެއް ހިނގައިގެން އުޅޭކަމުގެ ވާހަކަ ކަންފަތުގައި ޖެހުމާއެކު އަވަސް އަވަހަށް އެދިމާލަށް ދިޔައެވެ. ނަމަވެސް އެހިސާބަށް ދެވުނުއިރު ކަންވެ ނިމިއްޖެއެވެ. ގޭސް ލީކްއެއްގެ ސަބަބުން ހަބީބްގެ ރެސްޓުއަރެންޓެގައި ކޮންމެވެސް ވަރަކަށް އަލިފާން ރޯވިކަމަށް ބުނިއެވެ. އަދި މަރާމާތު ފުދޭވަރަކަށް ބޮޑުކަމަށް ބުނުމުން އެދުވަހު ވިޔަފާރިން ލިބުނު ހުރިހާ ފައިދާއަކުން ރެސްޓުއަރެންޓް މަރާމާތަށް ޖެއްސިއެވެ.\nޖެހުގެން އައި ދުވަހުވެސް ދެނަމާދު ދޭތެރޭ ހަބީބްގެ ފިހާރަތަކަށް އޭނާ ޒިޔާރަތްކުރިއެވެ. މިފަހަރު މުޝައްރަފް ހުރި ފިހާރައަށް ދިޔައިރު ހުރީ ހުޅުވާފައެވެ. އެ ފިހާރައަށްވަދެ މުޝައްރަފް ކޮބައިތޯ އަހާލުމުން ނަމާދަށް މިސްކިތައް ދިޔަ ވާހަކަ ސްޓްފް ބުންޏެވެ. މުޝައްރަފް އައިސް ފިހާރަށްއަށް ވަތްތަން ފެނުމުން އަޑުގެ ނެތްކޮޅަށް ހަބީބް މުޝައްރަފްއާ ދިމާލަށް ހަޅޭއްލަވަންފެށިއެވެ.\nހަބީބް : ކަލެޔަށް ވަޒީފާ ދީފައި ހުރީ ފިހާރައިން ބޭރުގަ އުޅޭކަށްނޫނޭ\nމުޝައްރަފް : އަހަރެން މިއައީ ނަމާދުން\nހަބީބް : ކަލެޔަށް މިތާ އެތެރޭވެސް ނަމާދު ކުރެވޭނެ\nމުޝައްރަފް : ދެނަމާދު ދޭތެރޭ ބަންދު ނުކުރެވޭ ތަނެއްގައި ނަމާދެއް ނުކުރާނަން\nހަބީބް : އެއީ ކަލެއާ ބެހޭ ކަމެއްތައް؟\nމުޝައްރަފް : ބޭބެގެ ފިހާރަ ފިޔަވާ މިސަރަހައްދުހުރި ހުރިހާ ފިހާރައެއް މިހުރީ ބަންދުކޮއްފައި\nހަބީބް : މަ ވިޔަފާރި ކުރަންވާގޮތް އެނގޭނީ މަށަށް\nމުޝައްރަފް : އެހެންވިއްޔާ މަ ނަމާދުކުރަންވާތަން އެނގޭނީ މަށަށް\nހަބީބް : އެންމެ ރަނގަޅު ކަލެޔާ ކަލޭގެ ނަމާދު މަށާ މަގޭ ވިޔަފާރި މިއަދުން ފައްޓައިގެން ކަލޭ ތިހުރީ ވަޒީފާއިން ވަކިކޮށްފައި ގޮސް މިސްކިތު ފާހާނަ ސާފުކުރަން ހުރޭ\nމުޝައްރަފް : ﷲ سُبْحَانَهُ وَ تَعَالَى ގަންދީ ހުވާކުރަން ވިހި މިނިޓަށްވިޔަސް ނަމާދުކުރަން ނުފޮނުވާ ތަނެއްގައި ހުރުމަށްވުރެ މިސްކިތު ފާހާނާ ސާފުކުރަންވެސް އަހަރެން މިހުރީ ތައްޔާރަށް\nކަރުނައިން ފޯވެފައިވާހާލު މުޝައްރަފް ގޮސް މިސްކިތައް އަރާ ﷲ سُبْحَانَهُ وَ تَعَالَى އަށް ސަޖިދަ ޖަހައި ދުއާކުރަންފެށިއެވެ. އަދި ރަނގަޅު މީހާކު އޭނާއަށް ވަޒީފާއެއް ދެއްވުމަށް އެދުނެވެ. މުޝައްރަފް މިސްކިތުން ފޭބިތަނުން މީހަކު އައިސް އޭނާއާ ސަލާމްކޮއްލިއެވެ.\nމީހާ : އައްސަލާމް އަލައިކުމް\nމުޝައްރަފް : ވާލައިކުމް ވައްސަލާމް\nމީހާ : އަހަރެން ކޮއްކޮ ވަރަށް ރަނގަޅަށް ދަންނަން ތީ ބޭބެއަށް މި މިސްކިތުން ވަރަށް ގިނައިން ފެންނަ ކުއްޖެއް. ފިހާރައިން ނަމާދަށް އައިސް ދޯ ތި އުޅެނީ\nމުޝައްރަފް : އަޅުގަނޑު އެތަނުން މިއަދު ވަޒީފާއިން ވަކިކޮއްފި\nމީހާ : ކީއްވެގެން؟\nމުޝައްރަފް : އެންމެ ފުރުތަމަ ދެނަމާދު ދޭތެރޭ އެތަން ބަންދުކޮއްލީމަ އެއްޗެހިކީ ދެން މިއަދު ނަމާދަށް ގޮސްފައި އައިތަނުން މަށާ މަގޭ ނަމާދު އޭނާއާ އޭނާގެ ވިޔަފާރިއޭ ކިޔާފައި ބޭރުކޮއްލީ\nމީހާ : ހޫމް. ހަބީބްއަކީ ވަރަށް ދަހި މީހެއް އޭނާ އެހުރީ ހަމަ ހިނދުކޮޅަކަށްވެސް ވިޔަފާރި ލައްޕާނުލާން. ކޮއްކޮ އަހަރެން ކައިރިއަށް އަންނަންވީނު އަހަރެންގެ ފޮތި ފިހާރާގައި މަސައްކަތްކުރަން އަހަރެން ބޭނުންވަނީ ތިކަހަލަ އިހްލާސްތެރި ކުއްޖެއް ކޮއްކޮއަށް ގަޑިއަށް ނަމާދަށް ދެވޭނެކަމުގެ ޔަގީންކަން މިދެނީ\nދިމާވި މީހާ ހުށެހެޅި ހުށެހެޅުން މުޝައްރަފްއަށް ވަރަށް ކަމުދިޔައެވެ. އަދި ޖެހިގެން އައި ދުވަހު އެމީހާ ކައިރިއަށް ފޮތި ފިހާރައަށް ވަޒީފާއަށް ނުކުތެވެ. ފުރުތަމަ ދުވަހުގެ ވިޔަފާރިން ރަނގަޅު އާމްދަނީއެއް ލިބުނެވެ. އެކަމާ މުޝައްރަފް ވަރަށް އުފާވިއެވެ. އޭގެ ޖެހި އައި ދުވަހު ރޭގަނޑު ވަޒީފާގައި ހުއްޓާ ހަބީބްގެ ފިހާރައިގާ މަސައްކަތް ކުރަމުން އައި ކުއްޖެއްކަމުގައިވާ އަޝްރާއާ ދިމާވިއެވެ. ވަޒީފާ ކިހިނެއްތޯ އަހާލުމުން އަޝްރާ ބުނެލީ ފިހާރަ ބަންދުކޮއްފިކަމަށްށެވެ. ހައިރާންވެފައިހުރި މުޝައްރަފް ކީއްވެތޯ ސުވާލުކޮއްލުމުން ބިމުގެ ވެރިޔާއާ ހަބީބްއާ ދެމެދު ވަރުގަދަ ޒުވާބެއް ހިނގައި ބިމުގެ ވެރިޔާ އެތަން އަތުލީކަމަށް ބުނިއެވެ.\nމުޝައްރަފް އަދާކުރަމުން އައި ވަޒީފާއިން ލިބެމުން އައި ފައިދާ އިތުރުވެ އޭނާ އިތުރު ފިހާރައެއް ހުޅުވުމަށް މަގުފައިވެގެންދިޔައެވެ. އަލަށް ހުޅުވާ ފިހާރައަކީ މުޝައްރަފްގެ އަމިއްލަ ތަނެއްކަމަށް ވަޒީފާ ދިންމީހާ ބުނެލިއެވެ. އެތަނުން ލިބޭ އެއްޗަކު މުޝައްރަފް ދިރިއުޅުން ބިނާކުރުމަށް ނަސޭހަތްތެރިވިއެވެ. މުޝައްރަފް ފިހާރަ ހުޅުވާފައި އެތަނަށް ފަސް މުވައްޒިފުންލިޔެވެ. އަދި ހުރިހާ ނަމާދު ގަޑިތަކަކަށް ބަންދުކުރަންވާނެކަމަށް ބުނެލުމަށްފަހު ބަންދު ދުވަސްތައް ރޭވުމަށް ހުރިހާ މުވައްޒަފުންނާ މަޝްވަރާކޮށް އެންމެންގެ ހިޔާލްތައް ހޯދާލުމަށްފަހު އެދުވަސްތައް ކަނޑައެޅިއެވެ. ފިހާރަ ހުޅުވިތާ ހަމަސް ހަމަވިއިރު ވަރަށްވެސް ވިޔަފާރި ރަނގަޅުވެ އިތުރު ފިހާރައެއް ހުޅުވިއެވެ. ﷲ سُبْحَانَهُ وَ تَعَالَى މުޝައްރަފްއަށް ދެއްވަމުން ގެންދެއްވި ނިއުމަތްތަކަށް އޭނާ ދިޔައީ ގަވައިދުން ޝުކުރުކުރަމުންނެވެ.\nހަތަރު އަހަރު ފަހެވެ. މިހާރު މުޝައްރަފްގެ މިލްކިއްޔާތުގައި ދެ ރެސްޓުއަރެންޓްއާ ފަސް ފިހާރަ ހުރެއެވެ. ހުރިހާ ތަނަކީވެސް ނަމާދު ގަޑިއަށް ބަންދުކުރާ ތަންތަނެވެ. އަދި ސްޓާފުންނަށް މުޝައްރަފް ކަންތައް ކޮއްދެނީ އެންމެ އިންސާފްވެރިކޮއްށެވެ. މިކަމުގެ ސަބަބުން މުޝައްރަފް ކައިރިއަށް ވަޒީފާ ހޯދަން އަންނަ މީހުން ވަރަށްވެސް ގިނައެވެ. ނަމަވެސް އެވަރަށް ވަޒީފާ ނެތުމުން ލިބޭ އާމްދަނީއިން\nދެމުން ގެންދިޔަ ސަދަގާތުގައި އެމީހުން ހިމެނިއެވެ.\nއެއްދުވަހެއްގެ ހަވީރު އެކަނި ސައިބޯލަން އިންދާ މީހަކު އައިސް މުޝައްރަފް އަށް ސަލާމް ގޮވާލިއެވެ. ސަލާމް ބަލައިގަނެ މުޝައްރަފް އިސް އުފުލާލިއިރު ކުރިމަތީގައި ހުރީ ވީދިފައިވާ އަންނައުނުތަކެއް ލައިގެން ހަބީބްއެވެ. މުޝައްރަފް ހަބީބްއަށް ސައިބޯން އިށީނުމަށް ދައުވަތުދިނެވެ. ހަބީބް އިށީނުމުން މުޝައްރަފް ހާލު އަހުވާލު އޮޅުންފިލުވާލިއެވެ.\nމުޝައްރަފް : ބޭބެ ކިހިނެއްވެފަ ތިޔަހުރީ\nހަބީބް : ބޭބެގެ ވިޔަފާރި ބަނގުރޫޓްވީ\nމުޝައްރަފް : ތިޔައީ ހާދަ ދެރަ ޙަބަރެކޭ\nހަބީބް : އާނ ކޮއްކޯ. ފުރުތަމަ ފިހާރައިގެ ބިމުގެ މިލްކްވެރިޔާ ކުއްލިޔަކަށް އެތަން ނެގީ ދެންހުރި ފިހާރަތަކުގެ މުވައްޒިފުން ވަކިވެގެން ދިޔައީ އެކަކުވެސް ހަރުނުލާ. ވިޔަފާރިވުންވެސް މަދުވެ އެންމެ ފަހަށް ކުލި ނުދެއްކިގެން ހުރިހާ ފިހާރަތަކެއް ވިއްކާލަން ޖެހުނީ ދެން ބެލީ ރެސްޓުއަރެންޓް ހިންގޭތޯ އެތަނުގައިވެސް އަލިފާނުގެ ތިން ހާދިސާ ހިނގާ އަތުގައި ބާކީ ހުރި ލާރި އެއްކޮށް އެތަނުގެ މަރާމާތަށް ދިޔައީ. އެންމެ ފަހަށް ނުހިނގިގެން އެތަންވެސް ބަންދުކުރީ. ކޮއްކޮ އާ ދޭތެރޭ ކަންތައް ކުރެވުނުގޮތާމެދު މައާފްއަށް އެދެން. ކޮއްކޮ ބުނިހެން ދެ ނަމާދު ދޭތެރޭ ވިޔަފާރިނުކޮށް ބަންދުކޮށް އަދި ވިހި މިނެޓުން ކޮއްލެވޭ ނަމާދަށް އިސްކަން ދެވުންނަމަ މިއަދު ބޭބެއަށް މިހާލު ނުޖެހުނީސް މިއަދު މިހުރީ މަގުމަތިވެފަ ވަންނާނެ އެއްވެސް ތަނެއް ކާނެ އެއްޗެއްވެސް ނެތް\nމުޝައްރަފް : އަހަރެން ބޭބެއަށް މައާފްދީފިން. އަހަރެން ބޭބެ އުޅޭނެ ތަނެއް ދޭނަން އަދި ބޭބެއަށް ކޮންމެ މަހަކުވެސް އެއްޗެއް ދޭނަން ﷲ سُبْحَانَهُ وَ تَعَالَى އަހަރެންނަށް މިއަދުވަނީ އެތައް ނުއުމަތެއް ދެއްވާފައި އެނިއުމަތްތައް ހެޔޮގޮތުގައި އަހަރެން މިދަނީ ބޭނުން ކުރަމުން\n– ނިމުނީ –\nނަޝީދުގެ ވާހަކަތައް ވަރަށް ޢިބްރަތްތެރި، ދިވެހި ބަހުގެ ހަމަތައް ހިފެހެއްޓީމައި ވަރަށް ރަނގަޅުވާނެ. ޖުމުލަ ނިންމާލަމުން އެ ގެންނަ “ބުނިއެވެ.” އޭގެ ބަދަލުގައި ރަނގަޅު ގޮތަކީ “ބުންޏެވެ”\nވަރަށް ރީތ ވާހަކަ.. ޢިބްރަތްތެރި ވާހަކަ އެއް\nފެން ކުންފުނީގެ ހިދުމަތްތައް އޮންލައިންކޮށް ބޭނުން ކުރަން އެދިއްޖެ\nކޮވިޑް-19: ރައްކާތެރިވުމަށް މިސްކިތްތަކުގައި ދިޔާ ސައިބޯނި ބަހައްޓަނީ


Midhiya aharu dhaulathuge faraathun vakeelun ayyan kohdheefai vanee 50 meehakah: AG office - One Online\nއެޓާނީ ޖެނެރަލް އިބްރާހީމް ރިފްއަތު މައުލޫމާތުދެއްވުން --- ވަން ފޮޓޯ: މުހައްމަދު އައުޒަމް\nމިދިޔަ އަހަރު ދައުލަތުގެ ފަރާތުން ވަކީލުން އައްޔަންކޮށްދީފައިވަނީ 50 މީހަކަށް: އޭޖީ އޮފީސް\nމިދިޔަ އަހަރު ތެރޭ ދައުލަތުގެ ފަރާތުން 50 މީހަކަށް ގާނޫނީ ވަކީލުން އައްޔަންކޮށްދީފައިވާނެ ކަމަށް އެޓާނީ ޖެނެރަލް (އޭޖީ) އޮފީހުން ބުނެފިއެވެ.\nއޭޖީ އޮފީހުން މިއަދު އާންމުކުރި 2018 އަދި 2019ގެ ތަފާސް ހިސާބުތަކުން ދައްކާގޮތުގައި 2018 ވަނަ އަހަރު ދައުލަތުގެ ފަރާތުން ގާނޫނީ އެހީތެރިކަން ފޯރުކޮށްދީފައިވަނީ 23 ފަރާތަކަށެވެ. އަދި މިދިޔަ އަހަރު ދައުލަތުގެ ފަރާތުން ގާނޫނީ އެހީތެރިކަން ފޯރުކޮށްދީފައިވަނީ 50 ފަރާތަކަށެވެ.\nމީގެ އިތުރުން 2018 ވަނަ އަހަރާ އަޅަބަލާއިރު މިދިޔަ އަހަރު %84.21 އިތުރަށް ގާނޫނީ އެޕްލިކޭޝަން ފޯމު ގާނޫނީ އެހީތެރިކަމަށް އެދި ހުށަހަޅަފައިވާ ކަމަށް އޭޖީން ހާމަކުރިއެވެ. އެއީ 2018ގައި 57 އެޕްލިކޭޝަން ފޯމު އަދި މިދިޔަ އަހަރު 105 ފޯމެވެ.\n2018 ވަނަ އަހަރު ގާނޫނީ އެހީތެރިކަމަށް އެދި ހުށަހެޅި ފަރާތްތަކުގެ ތެރޭ 13 ބިދޭސީއެއް ހިމެނޭ ކަމަށް އޭޖީން ފާހަގަކޮށްފައިވެއެވެ. އަދި މިދިޔަ އަހަރު އެއަށްވުރެ ގިނައިން، 32 ބިދޭސީއެއް ގާނޫނީ އެހީތެރިކަން ފޯރުކޮށްދިނުމަށް އެދިފައިވާ ކަމަށް އޭޖީ އޮފީހުން ބުނެއެވެ.\nދައުލަތުގެ ފަރާތުން ޖިނާއީ ބޮޑެތި މައްސަލަތަކުގައި ތުހުމަތުކުރެވޭ ފަރާތްތަކުގެ ތެރެއިން މާލީ ތަނަވަސްކަން ނެތް މީހުންނަށް އެހީތެރިކަން ފޯރުކޮށްދިނުމަކީ އޭޖީ އޮފީހުގެ ޒިންމާއެކެވެ.\nގުޅޭ ޓެގު ސުޕްރީމް ކޯޓް ސިވިލް ކޯޓް އެޓަރނީ ޖެނެރަލް\nއިންޑިއާއިން ޑޯނިއާ އެއާކްރާފްޓެއް ހަދިޔާކުރުމުން އުމަރު: މިއަދަކީ އަނެއްކާވެސް ކަޅު ދުވަހެއް


Google in3bilion Dollar Apple ah | Mihaaru\nގޫގުލް އިން މި އަހަރު އެޕަލް އަށް3ބިލިއަން ޑޮލަރު ދައްކާނެ ކަމަށް ސެކިޔުރިޓީ މާހިރުން ބުނޭ\nޑިފޯލްޓް ސާޗް އެންޖިން ދަމަހައްޓަން ގޫގުލް އިން އެޕަލް އަށް3ބިލިއަން ޑޮލަރު\n16 އޯގަސްޓް 2017 - 06:172comments\nއެޕަލް އަށް ތިން ބިލިއަން ޑޮލަރު މި އަހަރު ގޫގުލް އިން ދައްކާނެ ކަމަށް ވެ އެވެ. އެއީ "ޑީފޯލްޓް ސާޗް އިންޖީން" ގޮތުގައި އައިފޯން އަދި އައިޕެޑްގައި ދެމިއޮތުމަށެވެ. ގޫގުލް އިން މީގެ ތިން އަހަރު ކުރިން ހަމަ އެ ބޭނުމުގައި އެޕަލް އަށް ދައްކާފައި ވަނީ އެއް ބިލިއަން ޑޮލަރެވެ.\nރިޕޯޓްތަކުން އެނގޭ ގޮތުގައި ގޫގުލް އިން އެޕަލް އަށް ދައްކާ ފައިސާ އަކީ މުޅިން ވެސް ފައިދާ އެވެ. ގޫގުލް އަށް ޚިދުމަތްދިނުމަށްޓަކައި އެޕަލް އިން އެއްވެސް ޚަރަދެއްކުރާކަށް ނުޖެހެ އެވެ. އެހެންކަމުން، އެޕަލް އަށް ކުރަންޖެހިފައި ވާ ޚަރަދުން ބޮޑު ބައެއް، އެ ފައިސާއިން ހަމަޖެއްސެ އެވެ.\nއެޕަލް އިން އެހާ ބޮޑު އަދަދެއް ގޫގުލް އިން އަތުލުމަކީ ނުރައްކާތެރި ކަމެއް ގޮތުގައި ސެކިޔުރިޓީ މާހިރުން ސިފަކުރެ އެވެ. އެއީ އަހަރަކަށް ވުރެ އަހަރެއް އެ އަދަދު ބޮޑުކުރަމުން ދާތީ އެވެ. އެޕަލް އިން ގޫގުލް އަށް ލުޔެއް ނުދީފި ނަމަ، އެޕަލް ދޫކޮށް ގޫގުލް ދިއުމަކީ ވެސް ވެދާނެ ކަމަށް ކަމަށް ސެކިޔުރިޓީ މާހިރުން ދެކެ އެވެ.\nއައިފޯންގައި "ޑީފޯލްޓް ސާޗް އިންޖީން" އަކީ ފުރަތަމަ ދުވަހުން ފެށިގެން ވެސް ގޫގުލް އެވެ. އެއާ އެކު އައިފޯން އަދި އައިޕެޑްގެ ހޯމް ސްކްރީންގައި، ޔޫޓިއުބް އާއި ގޫގުލް މެޕްސް އަށް ޒަމާންތަކެއް ވަންދެން ވަޒަންވެރިވެވުނެވެ. އެހެން ނަމަވެސް، އެޕަލް އިން އައިއޯއެސް އަށް ގެނައި ތަރައްގީގައި، ޔޫޓިއުބް އަދި ގޫގުލް މެޕްސް އަށް ވެސް ވަނީ ވަޒަން ގެއްލިފަ އެވެ. ފަހަރެއްގައި އެޕަލްގެ ވިސްނުމަކީ އެ އެޕްލިކޭޝަންތަކަށް ވެސް ލައިސަންސް ފީއެއް ނެގުން ކަމަށް ވެދާނެ އެވެ.\nއިތުރު ލިޔުންތައް އައިޕެޑް އައިފޯން ގޫގްލް ގޫގްލް ކްރޯމް އެޕަލް ގޫގްލް ސާޗް


BREAKING: Ithuru 116 meehun Covid inn rangalhuve, balin faseyhavee jumula adhadhu 22,000 inn mahchah - One Online\nއިތުރު 116 މީހުން ކޮވިޑުން ރަނގަޅުވެ، ބަލީން ފަސޭހަވީ ޖުމުލަ އަދަދު 22،000 އިން މައްޗަށް\nރާއްޖޭގައި ކޮވިޑަށް ފަރުވާ ހޯދަމުންދިޔަ އިތުރު 116 މީހަކު ބަލިން ރަނގަޅުވެއްޖެއެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން ބުނީ މިދިޔަ 24 ގަޑިއިރުގެ ތެރޭގައި (އިއްޔެ ހަވީރު 6:00 އިން މިއަދު ހަވީރު 6:00 އަށް) ރާއްޖޭގައި ކޮވިޑަށް ފަރުވާ ހޯދަމުންދިޔަ އިތުރު 116 މީހަކު ރަނގަޅުވެ، ބަލިން ފަސޭހަވީ މީހުންގެ ޖުމުލަ 22،014 އަށް އަރާފައިވާ ކަމަށެވެ.\nމިދިޔަ 24 ގަޑިއިރުގެ ތެރޭގައި (އިއްޔެ ހަވީރު 6:00 އިން މިއަދު ހަވީރު 6:00 އަށް) ޕޮޒިޓިވްވީ 138 މީހުންނެވެ. އެއީ މާލެ ސަރަހައްދުން 84 މީހަކާއި އަތޮޅުތެރެއިން 44 މީހަކާއި އޮޕަރޭޝަނުގައި ހުރި ރިސޯޓުތަކުން ހަ މީހަކާއި ސިނާއީ މަސައްކަތްކުރާ ރަށްތަކުން ހަތަރު މީހެކެވެ.\nރާއްޖޭގައި ކޮވިޑަށް ޕޮޒިޓިވްވީ ޖުމުލަ މީހުންގެ އަދަދު 25،191 އަށް އަރާފައިވާ އިރު، ރާއްޖޭގައި މިހާރު ކޮވިޑަށް ފަރުވާދެމުން އަންނަނީ 3،101 މީހަކަށެވެ. އެޗްޕީއޭ އިން ހާމަކޮށްފައިވާ މައުލޫމާތަށް ބަލާއިރު ހޮސްޕިޓަލުތަކުގައި 88 މީހަކު އެބަ ތިއްބެވެ.